**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

**ԲՈՎԱՆԴԱԿՈՒԹՅՈՒՆ**

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc174013591)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 9](#_Toc174013592)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 9](#_Toc174013593)

[Արտաքին միջավայրի զարգացումներ 9](#_Toc174013594)

[ՀՀ մակրոտնտեսական զարգացումներ 12](#_Toc174013595)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 32](#_Toc174013596)

[ՀՀ ՊԵՏԱԿԱՆ ԲՅՈՒՋԵԻ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՑՈՒՑԱՆԻՇՆԵՐԸ 41](#_Toc174013597)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 43](#_Toc174013598)

[Հարկային եկամուտներ և պետական տուրքեր 44](#_Toc174013599)

[Պաշտոնական դրամաշնորհներ 49](#_Toc174013600)

[Այլ եկամուտներ 51](#_Toc174013601)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 55](#_Toc174013602)

[ՀՀ պետական բյուջեի ծախսերը ծրագրային դասակարգմամբ 61](#_Toc174013603)

[ՀՀ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 133](#_Toc174013611)

[ՀՀ ՊԵՏԱԿԱՆ ՊԱՐՏՔԸ 139](#_Toc174013612)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2024 թվականի առաջին կիսամյակում հիմնական գործընկեր երկրներում տնտեսական աճը շարունակում է մնալ դրական տիրույթում։ ԱՄՆ-ում և Եվրագոտում աճի հիմնական պայմանավորող գործոնը մասնավոր սպառման աճն է, իսկ Չինաստանում աճի դանդաղումը պայմանավորված է թույլ ներքին պահանջարկով։ Միաժամանակ, զսպող դրամավարկային քաղաքականության դիրքի պահպանման պայմաններում գործընկեր երկրներում (բացառությամբ՝ Ռուսաստանի) նկատվել է գնաճի կայունացում:
2. 2024 թվականի առաջին կիսամյակում դրամավարկային քաղաքականության խիստ պայմանների պահպանման, նավթի արտադրության նվազման, ինչպես նաև Չինաստանի կողմից մետաղների նկատմամբ պահանջարկի, մետաղների արտադրության կրճատման արդյունքում գրանցվել է մետաղների և նավթի միջազգային գների աճ, պարենի գների նվազում։
3. 2024 թվականը սկսվել է ՀՀ տնտեսական աճի բարձր տեմպով, որն աստիճանաբար դանդաղել է, սակայն մնացել է բարձր մակարդակում՝ իր վրա կրելով նաև հիմնային մետաղների արտադրության կտրուկ աճի և Լեռնային Ղարաբաղից ՀՀ բռնի տեղահանված մեր հայրենակիցների սպառման և տնտեսական գործունեության ազդեցությունները: Արդյունքում առաջին կիսամյակում գրանցվել է 10.4% տնտեսական ակտիվության աճ` պայմանավորված հիմնականում արդյունաբերության, առևտրի և ծառայությունների աճով: Շինարարության և գյուղատնտեսության ճյուղերի աճերը ևս նպաստել են տնտեսական ակտիվությանը։
4. 2024 թվականի առաջին կիսամյակում ներքին պահանջարկի և արտաքին որոշ շուկաներում ՀՀ-ից արտահանվող ապրանքների նկատմամբ պահանջարկի ավելացման պայմաններում արտաքին առևտուրը նշանակալի աճ է գրանցել. ապրանքների արտահանումն աճել է 2.3 անգամ, իսկ ներմուծումը՝ 86.5%-ով։
5. 2024 թվականի առաջին կիսամյակի ընթացքում գնանկումային միտումներն աստիճանաբար մեղմվել են և փոխարինվել թույլ՝ ԿԲ թիրախային միջակայքից ներքև գնաճային միտումներով, որի պայմաններում ԿԲ-ն շարունակել է նվազեցնել քաղաքականության տոկոսադրույքը՝ հունիսին սահմանելով այն 8%:
6. Բանկային համակարգի ֆինանսական միջնորդությունը 2024 թվականի առաջին կիսամյակում բնութագրվում է վարկավորման աճի արագացման միտումներով՝դառնալով առաջանցիկ ավանդների նկատմամբ և հանգեցնելով իրացվելիության դիրքի ճշգրտումների: Միաժամանակ, վարկերի աճի արագացմանը զուգահեռ, այն դարձել է առավել ընդգրկուն՝ նախկին կենտրոնացված կառուցվածքի փոխարեն ընդգրկելով նաև տնտեսության ոլորտները:
7. Վարկերի և ավանդների տոկոսադրույքները որոշ տատանումներ են ունեցել՝ ընդհանուր առմամբ գտնվելով վերջին տարիների իրենց միջին արժեքների շուրջ:Միաժամանակ, զգալիորեն նվազել են պետական պարտատոմսերի և եվրոբոնդերի տոկոսադրույքները՝ պայմանավորված առաջինի դեպքում ՀՀ ԿԲ դրամավարկային քաղաքականության միտումներով և բանկային համակարգի իրացվելիության դիրքով, և երկրորդի դեպքում՝ երկրի ռիսկի հավելավճարի նվազմամբ։
8. 2024 թվականի առաջին կիսամյակում ՀՀ պետական բյուջեի հարկային եկամուտների աճի տեմպը որոշակիորեն դանդաղել է՝ նախորդ տարվա նույն ժամանակահատվածի համադրելի ցուցանիշի համեմատ աճելով 5․3%-ով[[1]](#footnote-1), և կազմել է 1,187.6 մլրդ դրամ: Հարկերի հավաքագրման աճի տեմպի որոշակի դանդաղումը պայմանավորված է հարկման բազաների աճերի դանդաղմամբ։
9. 2024 թվականի առաջին կիսամակում պետական բյուջեն ձևավորվել է 11 մլրդ դրամ հավելուրդով, ինչի արդյունքում նախորդ տարվա նույն ժամանակահատվածի համեմատությամբ հարկաբյուջետային քաղաքականության ազդեցությունն ամբողջական պահանջարկի վրա գնահատվում է չափավոր ընդլայնող։ Այնուամենայնիվ, թիրախավորված չեզոք քաղաքականության դիմաց ընդլայնող հարկաբյուջետայինքաղաքականության ուղղությունը առավելապես պայմանավորված է եղել տնտեսական կառուցվածքի փոփոխությունների հետևանքով հարկման բազաների ընդհանուր տնտեսական աճից համեմատաբար ցածր աճերով և անհետաձգելի կարիքների համար ձևավորված ժամանակավոր ծախսային ճնշումներով, և չի ենթադրում տնտեսական պարբերաշրջանին արձագանքելու տեսակետից նպատակադրված ուղղության փոփոխություն։

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2024 թվականի առաջին կիսամյակի պետական բյուջեի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված ծրագրային ցուցանիշները կատարվել են եկամուտների գծով՝ 92%‑ով՝ կազմելով 1,243.7 մլրդ դրամ, ծախսերի գծով՝ 87.5%-ով՝ կազմելով 1,232.7 մլրդ դրամ: Հարկ է նշել, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է որպես պետական բյուջեի ծախս, որի գծով հաշվետու ժամանակահատվածում հատկացվել է 32.1 մլրդ դրամ: Հաշվառման նախկին մոտեցումը կիրառելու դեպքում եկամուտների աճը կկազմի 4.4% (50.9 մլրդ դրամ), որը հիմնականում պայմանավորված է հարկային եկամուտների աճով, իսկ ծախսերի աճը՝ 17% (174.3 մլրդ դրամ)՝ հիմնականում պայմանավորված սոցիալական նպաստների և կենսաթոշակների, ոչ ֆինանսական ակտիվների, ինչպես նաև տոկոսավճարների գծով ծախսերի աճով:
3. Առանց հիպոտեկային վարկերի վճարված տոկոսների գումարի վերադարձի՝ նախորդ տարվա նույն ժամանակահատվածի համեմատ 14.7%-ով (133.9 մլրդ դրամով) աճել են պետական բյուջեի ընթացիկ ծախսերը, 35.3%-ով (40.4 մլրդ դրամով)՝ ոչ ֆինանսական ակտիվների հետ գործառնությունները:

**ՀՀ պետական բյուջեի եկամուտները**

1. 2023 թվականի առաջին կիսամյակի համեմատ հարկային եկամուտների և պետական տուրքերի առաջանցիկ աճի և այլ եկամուտների նվազման արդյունքում բյուջեի եկամուտներում 0.4 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ այլ եկամուտների տեսակարար կշիռը` նույնքան նվազել:
2. 2024 թվականի առաջին կիսամյակի ընթացքում ՀՀ պետական բյուջե են մուտքագրվել 1,187.6 մլրդ դրամ հարկային եկամուտներ և պետական տուրքեր՝ ապահովելով 91% կատարողական: Նախորդ տարվա առաջին կիսամյակի համեմատ հարկային եկամուտների ու պետական տուրքերի համադրելի ցուցանիշի աճը կազմել է 4.7% կամ 52 մլրդ դրամ, որը հիմնականում պայմանավորված է բնապահպանական հարկի և բնօգտագործման վճարի, եկամտային հարկի և շահութահարկի գծով մուտքերի աճով:
3. 2024 թվականի առաջին կիսամյակի ընթացքում արտաքին աղբյուրներից տրամադրվել են 4.2 մլրդ դրամ պաշտոնական դրամաշնորհներ՝ կազմելով ծրագրված մուտքերի 70.4%-ը և 2.5%‑ով կամ 104.3 մլն դրամով գերազանցելով նախորդ տարվա նույն ժամանակահատվածի ցուցանիշը:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 51.9 մլրդ դրամ՝ 26.4%-ով գերազանցելով առաջին կիսամյակի ծրագրային ցուցանիշը: Ծրագրվածից ավել մուտքերի գերակշիռ մասը բաժին է ընկել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարներից, իրավախախտումների համար կիրառվող պատժամիջոցներից ու ապրանքների մատակարարումից և ծառայությունների մատուցումից ստացված մուտքերին: 2024 թվականի առաջին կիսամյակում պետական բյուջե մուտքագրված այլ եկամուտները 2.3%-ով կամ 1.2 մլրդ դրամով զիջել են նախորդ տարվա նույն ժամանակահատվածի ցուցանիշը, որը հիմնականում ձևավորվել է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, պետական սեփականություն հանդիսացող գույքի վարձակալությունից եկամուտների նվազման և իրավախախտումների համար կիրառվող պատժամիջոցներից ու իրավաբանական անձանց կապիտալում կատարված ներդրումներից ստացվող շահաբաժիններից մուտքերի աճի արդյունքում:

**ՀՀ պետական բյուջեի ծախսերը**

1. ՀՀ 2024 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին կիսամյակում նախատեսվել էր 165 ծրագրերի իրականացում 47 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 168, որոնցից առաջին կիսամյակում փաստացի միջոցներ են օգտագործվել 161-ի գծով, ընդ որում, ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. Պետական բյուջեի փաստացի ծախսերում ամենամեծ տեսակարար կշիռներն ունեցել են ՀՀ աշխատանքի և սոցիալական հարցերի նախարարության (33.2%), ՀՀ պաշտպանության նախարարության (14.5%), ՀՀ ֆինանսների նախարարության (12.8%), ՀՀ կրթության, գիտության, մշակույթի և սպորտի նախարարության (9%) և ՀՀ տարածքային կառավարման և ենթակառուցվածքների (7.6%) պատասխանատվությամբ իրականացվող ծրագրերը:
3. Նախորդ տարվա նույն ժամանակահատվածի համեմատ ՀՀ 2024 թվականի առաջին կիսամյակի պետական բյուջեի՝ 2023 թվականի հետ համադրելի ծախսերի 17% կամ 174.3 մլրդ դրամ աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 25.2% (82.5 մլրդ դրամ), ՀՀ ֆինանսների նախարարության ծախսերի 33.4% (39.4 մլրդ դրամ), ՀՀ կրթության, գիտության, մշակույթի և սպորտի նախարարության ծախսերի 20.3% (18.8 մլրդ դրամ) և ՀՀ տարածքային կառավարման և ենթակառուցվածքների նախարարության ծախսերի 22.4% (17.1 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 87.4%-ը՝ 1,077.9 մլրդ դրամը, բաժին է ընկել ընթացիկ ծախսերին, 12.6%-ը` 154.9 մլրդ դրամը, ոչ ֆինանսական ակտիվների հետ գործառնություններին:
5. Հաշվետու ժամանակահատվածում կապիտալ ծախսերը կազմել են 163.7 մլրդ դրամ կամ ճշտված ծրագրի 74%-ը և 40%-ով (46.8 մլրդ դրամով) գերազանցել նախորդ տարվա նույն ժամանակահատվածի ցուցանիշը: Հարկ է նշել, որ նախորդ տարվա առաջին կիսամյակի համեմատ արձանագրվել է կապիտալ ծախսերի ինչպես ծավալների, այնպես էլ կատարողականի աճ, ընդ որում, աճ է արձանագրվել ինչպես արտաքին աջակցությամբ, այնպես էլ ներքին ռեսուրսների հաշվին իրականացվող կապիտալ ծախսերում: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի գծով գրանցվել է 68.2% (26.2 մլրդ դրամ) աճ:

**ՀՀ պետական բյուջեի պակասուրդը**

1. 2024 թվականի առաջին կիսամյակում ՀՀ պետական բյուջեն կատարվել է շուրջ 11 մլրդ դրամ հավելուրդով՝ առաջին կիսամյակի համար ծրագրված 56.4 մլրդ դրամ պակասուրդի և նախորդ տարվա նույն ժամանակահատվածի 134.3 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 84.7 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 29.5 մլրդ դրամ կամ ծրագրի 64%-ը:
2. Հաշվետու ժամանակահատվածում ֆինանսավորման ներքին աղբյուրները կազմել են 46.2 մլրդ դրամ (կատարողականը՝ 44.4%), արտաքին աղբյուրները՝ -57.2 մլրդ դրամ (կատարողականը՝ 119.9%):

**ՀՀ ՊԵՏԱԿԱՆ ՊԱՐՏՔԸ**

1. 2024 թվականի հունիսի 30-ի դրությամբ ՀՀ պետական պարտքը կազմել է 4,718.9 մլրդ դրամ (12,157.2 մլն ԱՄՆ դոլար): ՀՀ պետական պարտքում 2,424.4 մլրդ դրամը (6,245.8 մլն ԱՄՆ դոլարը) կազմել է արտաքին պարտքը, 2,294.6 մլրդ դրամը (5,911.4 մլն ԱՄՆ դոլարը)՝ ներքին պարտքը:
2. Դրամային արտահայտությամբ ՀՀ պետական պարտքը նախորդ տարեվերջի համեմատ նվազել է 1.6%-ով, իսկ ԱՄՆ դոլարով արտահայտված՝ աճել է 2.6%-ով: Աճի տեմպերի տարբերությունը պայմանավորված է 2023 թվականի տարեվերջի և 2024 թվականի առաջին կիսամյակի վերջի դրությամբ ձևավորված ԱՄՆ դոլար/ՀՀ դրամ փոխարժեքների տարբերությամբ. ԱՄՆ դոլար/ՀՀ դրամ փոխարժեքը նշված ժամանակահատվածում նվազել է 4.1%‑ով՝ 404.79-ից դառնալով 388.16:
3. ՀՀ կառավարության պարտքը 2024 թվականի հունիսի 30-ի դրությամբ կազմել է 4,521.8 մլրդ դրամ (11,649.2 մլն ԱՄՆ դոլար), որից արտաքին պարտքը՝ 2,227.2 մլրդ դրամ (5,737.8 մլն ԱՄՆ դոլար), իսկ ներքին պարտքը՝ 2,294.6 մլրդ դրամ (5,911.4 մլն ԱՄՆ դոլար):
4. 2024 թվականի հունիսի 30-ի դրությամբ ՀՀ կառավարության պարտքի ծավալը 2023 թվականի տարեվերջի համեմատությամբ նվազել է 50.2 մլրդ դրամով կամ 1.1%-ով (դոլարային արտահայտությամբ այն աճել է 354.6 մլն ԱՄՆ դոլարով կամ 3.1%-ով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

# 

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2024 թվականի առաջին կիսամյակում հիմնական գործընկեր երկրներում տնտեսական աճը շարունակում է մնալ դրական տիրույթում, սակայն որոշ երկրներում նկատվում է աճի տեմպի դանդաղում, իսկ որոշներում՝ արագացում։ 2024 թվականի առաջին կիսամյակում ԱՄՆ տնտեսությունը նախորդ տարվա համապատասխան ժամանակահատվածի նկատմամբ գրանցել է միջինում 2․9% աճ` պայմանավորված մասնավոր սպառման աճով․ առաջին եռամսյակում աճը կազմել է 2.9%, իսկ երկրորդ եռամսյակում՝ 2.8%[[2]](#footnote-2)։ Եվրագոտու տնտեսությունն աճել է ավելի դանդաղ տեմպերով՝ 0.5%, ընդ որում՝ առաջին եռամսյակում՝ 0.4%-ով, երկրորդ եռամսյակում՝ 0.6%-ով[[3]](#footnote-3)` պայմանավորված մասնավոր սպառման աճով։ Չինաստանում առաջին կիսամյակում միջինում գրանցվել է 5% աճ. ընդ որում՝ առաջին եռամսյակում գրանցվել է 5.3% տնտեսական աճ, իսկ երկրորդում` 4.7% աճ[[4]](#footnote-4): Առաջին եռամսյակի աճը պայմանավորված էր անշարժ գույքի շուկայում առկա անկայունության մեղմացմանը միտված՝ կառավարության խթանող միջոցառումներով, ինչպես նաև ներքին սպառման աճով։ Իսկ երկրորդ եռամսյակում աճի դանդաղման հիմնական գործոններն են հանդիսացել անշարժ գույքի ոլորտի անկումը, մշակող արդյունաբերության և ՏՏ ծառայությունների աճի դանդաղումը։

Ռուսաստանի Դաշնությունում առաջին եռամսյակում գրանցված 5.4% աճից հետո ապրիլ-հունիս ամիսներին տնտեսական աճը դանդաղել է՝ միջինում կազմելով 4%, մասնավորապես, ապրիլին՝ 4.4%, մայիսին՝ 4.5%, հունիսին՝ 3%[[5]](#footnote-5)։

1. Գործընկեր երկրների տնտեսական աճեր[[6]](#footnote-6), եռամսյակային, տ/տ, %

Գործընկեր երկրների կենտրոնական բանկերի կողմից գնաճի հաղթահարման նպատակով առաջին կիսամյակում շարունակվել է իրականացվել զսպող քաղաքականություն, սակայն հուլիսին կայացված որոշումների արդյունքում որոշ կենտրոնական բանկեր գնաճի նվազմանը զուգահեռ նվազեցրել են քաղաքականության տոկոսադրույքները։ Եվրոպական կենտրոնական բանկը քաղաքականության տոկոսադրույքը գնաճի տեմպերի զգալի թուլացման պայմաններում սահմանել է 0.25 բազիսային կետով ավելի ցածր՝ 4.25% մակարդակում։ ԱՄՆ ԴՊՀ-ն քաղաքականության տոկոսադրույքը շարունակել է պահպանել սահմանված 5.25-5.5% մակարդակում:

1. Գնաճն ու դրամավարկային քաղաքականության արձագանքը գործընկեր երկրներում[[7]](#footnote-7)

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[8]](#footnote-8)*:** 2024 թվականի առաջին կիսամյակում հումքային և պարենային ապրանքների շուկայում դրամավարկային քաղաքականության խիստ պայմանների պահպանման, նավթի արտադրության, ինչպես նաև Չինաստանի կողմից մետաղների նկատմամբ պահանջարկի, մետաղների արտադրության կրճատման արդյունքում գրանցվել է մետաղների և նավթի միջազգային գների աճ, պարենի գների նվազում։ Նավթի միջազգային գինը 2024 թվականի առաջին կիսամյակում նախորդ տարվա համապատասխան ժամանակահատվածի նկատմամբ աճել է 5.2%-ով՝ 2024 թվականի հունիսին կազմելով 82.5 ԱՄՆ դոլար մեկ բարելի դիմաց: Նավթի գնի աճը պայմանավորված է ՕՊԵԿ+-ի կողմից սահմանված արտադրության և արտահանման կրճատումների երկարաձգմամբ, ինչպես նաև աշխարհաքաղաքական անորոշություններով։ Պղնձի միջազգային գինը նույնպես աճ է գրանցել՝ կիսամյակի սկզբի համեմատ ավելի արագ տեմպերով. 2024 թվականի առաջին կիսամյակում պղնձի միջազգային գինն աճել է 4.5%-ով՝ հունիս ամսին կազմելով 9,648 ԱՄՆ դոլար մեկ տոննայի համար: Պղնձի գների զգալի աճը պայմանավորված է եղել խտանյութի առաջարկի կրճատմամբ՝ պայմանավորված կարևոր հանքավայրերի շահագործման դադարեցմամբ, ինչպես նաև չինական մետալուրգիական գործարանների կողմից արտադրության կրճատմամբ։

Պարենի միջազգային գները[[9]](#footnote-9) 2024 թվականի առաջին կիսամյակում նախորդ տարվա համապատասխան ժամանակահատվածի համեմատ նվազել են 6.9%-ով՝ պայմանավորված մսի, կաթնամթերքի, հացահատիկի, բուսական յուղերի և շաքարավազի միջազգային գների նվազմամբ, ինչպես նաև դրամավարկային քաղաքականության խստացնող ազդեցություններով:

1. Նավթի, պղնձի և պարենի գների զարգացումներ

|  |  |
| --- | --- |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** 2024 թվականը սկսվել է տնտեսական աճի բարձր տեմպով, որը աստիճանաբար դանդաղել է, սակայն մնացել էբարձր մակարդակում՝ իր վրա կրելով նաև հիմնային մետաղների արտադրության կտրուկ աճի[[10]](#footnote-10) և Լեռնային Ղարաբաղից ՀՀ բռնի տեղահանված մեր հայրենակիցների սպառման և տնտեսական գործունեության ազդեցությունները:2024 թվականի առաջին եռամսյակի աճի բարձր տեմպերն ապրիլ և մայիս ամիսներին աստիճանաբար դանդաղել են, սակայն հունիս ամսին սկսել են արագանալ` պայմանավորված ծառայությունների աճի արագացմամբ:Արդյունքում 2024 թվականի առաջին կիսամյակում նախորդ տարվա նույն ժամանակահատվածի համեմատ գրանցվել է տնտեսական ակտիվության ցուցանիշի 10.4% աճ[[11]](#footnote-11)։ Տնտեսական ակտիվության աճը հիմնականում պայմանավորված է եղել արդյունաբերության, առևտրի և ծառայությունների աճով (նպաստումները` համապատասխանաբար 3.4, 3.2 և 2.2 տոկոսային կետեր): Շինարարության և գյուղատնտեսության ճյուղերի աճերը ևս նպաստել են տնտեսական ակտիվությանը։

Տնտեսական զարգացումներին իր դրական նպաստումն է շարունակել ունենալ բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների եկամտահարկից վերադարձման պետական աջակցության ծրագիրը, ծրագրի աստիճանական Երևան քաղաքից դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ:

2023 թվականի սեպտեմբերի 19-ին Լեռնային Ղարաբաղի բնակչության դեմ Ադրբեջանի կողմից սանձազերծված ռազմական գործողությունների և դրան հաջորդած ԼՂ բնակչության՝ դեպի ՀՀ բռնի տեղահանման արդյունքում ձևավորվել է լրացուցիչ պահանջարկ՝ դրական ազդեցություն ունենալով տնտեսական զարգացումների վրա։

***Արդյունաբերություն***[[12]](#footnote-12)***։*** Արդյունաբերության՝ դեռևս նախորդ տարվա նոյեմբերից սկիզբ առած բարձր աճի տեմպերը ապրիլից սկսել են կտրուկ տեմպերով դանդաղել՝ հիմնականում պայմանավորված հիմնային մետաղների արտադրության աճի տեմպի դանդաղմամբ:Այնուամենայնիվ, 2024 թվականի առաջին կիսամյակում արդյունաբերության ճյուղում շարունակել է գրանցվել բարձր՝ 18.2% թողարկման աճ՝ պայմանավորված հիմնականում մշակող արդյունաբերության աճով (նպաստումը՝ 18.2 տոկոսային կետ): Արդյունաբերության աճին նպաստել է նաև էլեկտրաէներգիայի արտադրություն, հաղորդում և բաշխում ենթաճյուղի աճը (նպաստումը` 1.8 տոկոսային կետ), իսկ հանքագործական արդյունաբերություն և բացահանքերի շահագործում ենթաճյուղը նվազել է՝ հակազդելով արդյունաբերության ճյուղի աճին (նպաստումը՝ 1.8 տոկոսային կետ): Ենթաճյուղի նվազումը հիմնականում պայմանավորված է եղել մետաղական հանքաքարի արդյունահանման նվազմամբ, որի հիմնական պատճառներից է հանդիսացել Սոթքի հանքի շահագործման դադարեցումը:

Մշակող արդյունաբերության աճին նպաստել է արտաքին պահանջարկի աճը: Ենթաճյուղի աճը հիմնականում պայմանավորված է եղել հիմնային մետաղների արտադրության աճով (նպաստումը` 27.2 տոկոսային կետ):

***Գյուղատնտեսություն։*** 2024 թվականի առաջին կիսամյակում գյուղատնտեսության, անտառային տնտեսության և ձկնորսության համախառն արտադրանքն աճել է 4.3%-ով՝ պայմանավորված հիմնականում բուսաբուծության աճով (նպաստումը` 3.6 տոկոսային կետ)։ Բուսաբուծության աճն իր հերթին պայմանավորված է եղել ծաղկի, բոստանի, ինչպես նաև բանջարեղենի բերքի աճով։ Ձկնորսությունը, անասնաբուծությունը և անտառային տնտեսությունը ևս աճել են՝ նպաստելով գյուղատնտեսության աճին: Անասնաբուծության աճն իր հերթին պայմանավորված է եղել սպանդի համար գյուղատնտեսական կենդանու և թռչնի իրացման աճով:

***Շինարարություն։*** Շինարարության ճյուղում գրանցված 15.7% աճը պայմանավորված է եղել հիմնականում բնակչության և պետական բյուջեի (այդ թվում՝ միջազգային վարկերով ֆինանսավորվող) միջոցներով իրականացված շինարարության ծավալների աճով (նպաստումները` համապատասխանաբար 11.5 և 9.0 տոկոսային կետեր): Միաժամանակ կազմակերպությունների միջոցներով իրականացված շինարարության ծավալները նվազել են՝ էականորեն հակազդելով ընդհանուր շինարարության աճին (բացասական նպաստումը՝ 3.8 տոկոսային կետ)՝ հիմնականում պայմանավորված ներքին ներդրողների միջոցներով ֆինանսավորվող շինարարության նվազմամբ: Նույն ժամանակահատվածում բնակչության միջոցներով ֆինանսավորվող շինարարությունը գրանցել է երկնիշ աճ՝ զգալիորեն նպաստելով ընդհանուր շինարարության աճին: Վերջինս վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը)։

Ըստ տնտեսական գործունեության տեսակների՝ շինարարության աճին հիմնականում նպաստել են անշարժ գույքի հետ կապված գործունեության (հիմնականում՝ բնակարանաշինություն), տրանսպորտի, ջրամատակարարում, կոյուղի, թափոնների կառավարում և վերամշակում, առևտրի, ինչպես նաև կրթության ոլորտներում շինարարության ծավալների աճը, իսկ էլեկտրականության, գազի, գոլորշու և լավորակ օդի մատակարարում, ինչպես նաև գյուղատնտեսություն, անտառային տնտեսություն և ձկնորսություն ենթաճյուղերում իրականացված շինարարության ծավալների նվազումը զգալիորեն հակազդել է ընդհանուր շինարարության աճին։

***Ծառայություններ և առևտուր։*** Ծառայություններն աճել են 4.4%-ով՝հիմնականում պայմանավորված ֆինանսական և ապահովագրական գործունեության աճով (նպաստումը` 5.1 տոկոսային կետ), որն իր հերթին պայմանավորված է եղել բանկերի գործունեության աճով։ Ճյուղի աճի վրա հիմնականում բացասաբար է ազդել տրանսպորտ ու տեղեկատվություն և կապ ենթաճյուղերի նվազումը (նպաստումները` համապատասխանաբար՝ 2.2 և 1.8 տոկոսային կետեր): Տրանսպորտ ենթաճյուղի նվազումն իր հերթին պայմանավորված է եղել հիմնականում օդային տրանսպորտով մատուցված ծառայությունների նվազմամբ, իսկ տեղեկատվություն և կապ ենթաճյուղի նվազմանը հիմնականում նպաստել է ՏՏ ենթաճյուղում մատուցված ծառայությունների նվազումը:

Առևտրի 22.9% աճը հիմնականում պայմանավորված է եղել մեծածախ առևտրի աճով (նպաստումը՝ 19.8 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև մեծածախ առևտրում վերաարտահանման մարժայի մեծ դերով: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին պահանջարկի աճով:

Հաշվետու ժամանակահատվածում ուղևորափոխադրումների ծավալն աճել է, իսկ բեռնափոխադրումների ծավալը՝ նվազել: Ուղևորափոխադրումների 22.8% աճը հիմնականում պայմանավորված է եղել ավտոմոբիլային ուղևորափոխադրումների աճով (նպաստումը՝ 20.0 տոկոսային կետ): Ուղևորափոխադրումների աճին նպաստել է նաև էլեկտրատրանսպորտով փոխադրումների աճը (նպաստումը՝ 2.7 տոկոսային կետ): Բեռնափոխադրումների ծավալի 16.8% նվազումը հիմնականում պայմանավորված է եղել ներհանրապետական ավտոմոբիլային և երկաթուղային բեռնափոխադրումների նվազմամբ (նպաստումները՝ համապատասխանաբար՝ 8.0 և 7.4 տոկոսային կետեր)՝ հիմնականում պայմանավորված Սոթքի հանքավայրի գործունեության դադարեցմամբ:

|  |  |
| --- | --- |
| ***Գծապատկեր 4.***ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)  *Աղբյուրը՝ ՀՀ ՎԿ* | ***Գծապատկեր 5.***ՏԱՑ և տնտեսության ճյուղերի իրական աճերը *նախորդ տարվա նույն ամսվա նկատմամբ (%)*  *Աղբյուրը՝ ՀՀ ՎԿ* |
| ***Գծապատկեր 6.***Տնտեսության ճյուղերի նպաստումները ՏԱՑ-ին (տ.կ.)[[13]](#footnote-13)  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 7.***Տնտեսության ճյուղերի նպաստումները ՏԱՑ-ին (տ.կ.)  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ*[[14]](#footnote-14)*:***Առաջին կիսամյակում տնտեսական ակտիվության աճն ուղեկցվել է ինչպես ներքին, այնպես էլ արտաքին պահանջարկի աճով:

***Սպառում։*** Հունվար-հունիսին սպառումն իրական արտահայտությամբ աճել է շուրջ 2.2%-ով՝ պայմանավորված մասնավոր հատվածի սպառման աճով, որին նպաստել է բնակչության տնօրինվող եկամտի և սպառողական վարկավորման ծավալների աճը: Մասնավոր սպառման աճին դրական նպաստում է ունեցել նաև Լեռնային Ղարաբաղից ՀՀ բռնի տեղահանված բնակչության սպառումը:

***Ներդրումներ։*** Հունվար-հունիսին գնահատվում է կապիտալ ներդրումների[[15]](#footnote-15)՝ նախորդ տարվա նույն ժամանակահատվածի նկատմամբ իրական արտահայտությամբ շուրջ 12.4% աճ՝ պայմանավորված ինչպես պետական, այնպես էլ մասնավոր ներդրումների աճով: Մասնավոր ներդրումների վրա դրական ազդեցություն է ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, տրանսպորտի, ջրամատակարարում, կոյուղի, թափոնների կառավարում և վերամշակում, առևտրի, ինչպես նաև կրթության ոլորտներում կատարված ներդրումների աճով[[16]](#footnote-16):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է շուրջ 79.6%` պայմանավորված արտաքին պահանջարկի, մասնավորապես՝ վերաարտահանման (հատկապես՝ ԱՄԷ) բարձր ծավալներով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 70.5%-ով` պայմանավորված բարձր տնտեսական ակտիվությամբ և վերաարտահանման նպատակով իրականացված ներմուծմամբ:

###### **Աշխատանքի շուկա**

Տնտեսական բարձր ակտիվության պայմաններում հունվար-հունիսին վարձու աշխատողների թիվը և աշխատավարձերն աճել են։ 2024 թվականի առաջին կիսամյակում պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 5.5%-ով՝ կազմելով 44,525 մարդ: Միևնույն ժամանակ վարձու աշխատողների թիվն աճել է 5.0%-ով՝ կազմելով 745,978 մարդ։ Վարձու աշխատողների թվի աճին հիմնականում նպաստել է առևտրի, կրթության և շինարարության ոլորտներում աշխատողների թվի աճը: Վարձու աշխատողների աճին հիմնականում նպաստել են տնտեսության դրական զարգացումները, ԼՂ բնակչության որոշ մասի՝ ՀՀ աշխատանքի շուկայում ընդգրկումը, ինչպես նաև սեզոնային աշխատողների (հիմնականում շինարարության ոլորտում)՝ արտերկրում գործունեության իրականացման փոխարեն ՀՀ-ում գործունեություն իրականացնելու նախընտրությունը:

2024 թվականի առաջին եռամսյակում գործազրկության մակարդակը նախորդ տարվա նույն եռամսյակի նկատմամբ աճել է 1.8 տոկոսային կետով՝ կազմելով 15.5%, գործազուրկների թիվն աճել է 13.8%-ով, զբաղվածների թիվը՝ նվազել 1.2%-ով։ Միաժամանակ, աշխատուժի առաջարկն աճել է 3.2%-ով։ Գործազուրկների թվի աճին իր նպաստումն է ունեցել նաև ԼՂ-ից դեպի ՀՀ բռնի տեղահանված աշխատունակ բնակչության՝ ՀՀ աշխատաշուկայում դեռևս ցածր ներգրավվածությունը:

2024 թվականի առաջին կիսամյակում միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 6.8%-ով` կազմելով 279,023 դրամ: Աշխատավարձի աճին հիմնականում նպաստել է մեծածախ և մանրածախ առևտրի, կրթության, ֆինանսական և ապահովագրական գործունեության, մշակող արդյունաբերության, առողջապահության և բնակչության սոցիալական սպասարկման, շինարարության, ինչպես նաև կացության և հանրային սննդի կազմակերպման ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 10.0%-ով` կազմելով 211,319 դրամ, իսկ ոչ պետականում` 5.6%-ով և կազմել է 306,316 դրամ: Իրական աշխատավարձը՝ 0.6% գնանկման պայմաններում, 2023 թվականի նույն ժամանակահատվածի համեմատ աճել է 7.4%-ով:

|  |  |  |
| --- | --- | --- |
| ***Գծապատկեր 8.***Գործազրկության մակարդակ, գործազուրկներ, վարձու աշխատողներ և զբաղվածներ | ***Գծապատկեր 9.***Միջին ամսական աշխատավարձի աճը նախորդ տարվա նույն ժամանակահատվածի նկատմամբ, % |  |
| *Աղբյուրը՝ ՀՀ ՎԿ* | *Աղբյուրը՝ ՀՀ ՎԿ* |  |

###### **Գնաճ և դրամավարկային քաղաքականություն**

2024 թվականի առաջին կիսամյակի ընթացքում գնանկումային միտումներն աստիճանաբար մեղմվել են և փոխարինվել թույլ՝ ԿԲ թիրախային միջակայքից ներքև գնաճային միտումներով, որի պայմաններում ԿԲ-ն շարունակել է նվազեցնել քաղաքականության տոկոսադրույքը՝ հունիսին սահմանելով այն 8%: Հունիսին 12 ամսյա գնաճը կազմել է 0.8%, այնուամենայնիվ, կիսամյակի գնաճը շարունակում է գտնվել բացասական տիրույթում՝ կազմելով -0.6%: Գնանկումային զարգացումները կիսամյակի ընթացքում պայմանավորված են եղել արտաքին հատվածից փոխանցվող գնանկումային ճնշումներով, դոլարի նկատմամբ դրամի արժևորման լագային ազդեցություններով և ռուբլու նկատմամբ դրսևորված արժևորմամբ, ինչպես նաև համախառն պահանջարկի որոշակի թուլացմամբ։ Վերջինս արտացոլվել է ծառայությունների գնաճային միտումների թուլացմամբ (ծառայությունների միջին գնաճը կազմել է 2.8%՝ 2023թ․-ի առաջին կիսամյակի 5․7% միջին գնաճի ցուցանիշի դիմաց):

1. Գնաճի տեմպերը և ԿԲ տոկոսադրույքն ըստ ամիսների, 2020-2024թթ․, %

*Աղբյուրը՝ ՀՀ ԿԲ*

Միջին գնաճին դրական է նպաստել «Ծառայություններ» ապրանքախմբում արձանագրված 2.8% գների աճը (նպաստումը գնաճին` 0.9 տոկոսային կետ)՝ ինչը հիմնականում պայմանավորված է տրանսպորտային, բարձրագույն կրթության և հիվանդանոցային ծառայությունների դրական նպաստումներով: «Սննդամթերք և ոչ ալկոհոլային խմիչքներ» ապրանքախմբում արձանագրվել է ‑4.4% միջին գնաճի ցուցանիշ (նպաստումը գնաճին՝ -1.8 տոկոսային կետ)` հիմնականում պայմանավորված առաջին անհրաժեշտության պարենային ապրանքների (հացաբուլկեղեն և ձավարեղեն, յուղեր և ճարպեր, բանջարեղեն) գնանկմամբ: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 6.7% գնաճ (նպաստումը գնաճին` 0.3 տոկոսային կետ), իսկ «Ոչ պարենային ապրանքներ» խմբում արձանագրվել է 0.1% գնաճ (նպաստումը գնաճին` 0.02 տոկոսային կետ):

1. Գնաճի նպաստումները խոշոր ապրանքախմբերով, 2020-2024թթ., տոկոսային կետ

*Աղբյուրը՝ ՀՀ ՎԿ և ՀՀ ՖՆ հաշվարկներ*

2024 թվականի առաջին կիսամյակում ԿԲ-ը, արձագանքելով գնանկումային ճնշումներին, նվազեցրել է քաղաքականության տոկոսադրույքը 1.25 տոկոսային կետով՝ հունիսին սահմանելով այն 8%։ Դրամավարկային քաղաքականության տոկոսադրույքի նվազեցումը, պահպանվող գնանկումային միջավայրը և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների նվազմանը: Վարկերի և ավանդների տոկոսադրույքները, առավել կոշտ լինելով և առավելապես կրելով հիմնարար գործոնների ազդեցություները, նման ճշգրտումներ չեն գրանցել։ Այսպես, սպառողական և հիպոտեկային վարկերի տոկոսադրույքները վերջին շրջանում դիտված աճից հետո որոշակիորեն կայունացել են, մինչդեռ իրավաբանական անձանց վարկերի տոկոսադրույքները նախորդ տարվա նույն ժամանակահատվածի համեմատ՝ փոքր-ինչ աճել: Ավանդների տոկոսադրույքներն այդ ընթացքում էական փոփոխություններ չեն կրել։

1. ՀՀ դրամով տոկոսադրույքների միտումները ՀՀ ֆինանսական շուկաներում, 2020-2024թթ., %

*Աղբյուրը՝ ՀՀ ԿԲ*

###### **Արտաքին առևտուր և զբոսաշրջություն**

***Արտաքին առևտուր* *(դոլարային արտահայտությամբ)[[17]](#footnote-17):*** 2024 թվականի առաջին կիսամյակում գրանցվել է արտաքին ապրանքաշրջանառության եռանիշ աճ՝ հիմնականում պայմանավորված վերաարտահանման բարձր ծավալներով։ Արտաքին ապրանքաշրջանառությունը 2024 թվականի առաջին կիսամյակում կազմել է 18407.3 մլն ԱՄՆ դոլար` նախորդ տարվա նույն ժամանակահատվածի նկատմամբ աճելով 2 անգամ։ Հաշվետու ժամանակահատվածում արձանագրվել են դոլարային արտահայտությամբ արտահանման և ներմուծման բարձր աճի տեմպեր. արտահանումն աճել է 2.3 անգամ` կազմելով 7927.6 մլն ԱՄՆ դոլար, իսկ ներմուծումը` 86.5%-ով՝ կազմելով 10479.7 մլն ԱՄՆ դոլար: 2024 թվականի առաջին կիսամյակում ապրանքների գծով արտաքին առևտրի բացասական մնացորդը, պայմանավորված ներմուծման մեծ ծավալներով, նախորդ տարվա նկատմամբ վատթարացել է 14.1%-ով և կազմել -2552.2 մլն ԱՄՆ դոլար:

1. Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)[[18]](#footnote-18)

***Արտահանում:*** 2024 թվականի առաջին կիսամյակում ապրանքների արտահանումն աճել է 2.3 անգամ՝ հիմնականում պայմանավորված վերաարտահանման (հատկապես՝ ԱՄԷ) բարձր ծավալներով։ Սակայն հատկանշական է այն հանգամանքը, որ վերջին 2 ամիսներին արտահանման աճի տեմպերը կտրուկ դանդաղել են՝ հիմնականում պայմանավորված ոսկու վերաարտահանման ծավալների կտրուկ կրճատմամբ: Արտահանման իրական ծավալների աճը նույն ժամանակահատվածում կազմել է շուրջ 142%: Արտահանման աճին ամենամեծ դրական նպաստումն է ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (146.4 տոկոսային կետ) ապրանքախումբը (հիմնականում՝ «ոսկի անմշակ կամ կիսամշակ, փոշի» և «ոսկերչական իրեր» ապրանքախմբերը): Արտահանման աճին դրական նպաստում են ունեցել նաև «Հանքահումքային արտադրանք» (2.3 տոկոսային կետով) և «Բուսական ծագման արտադրանք» (0.4 տոկոսային կետով) ապրանքախմբերը և այլն։ Ամենամեծ բացասական նպաստումն են ունեցել է «Տրանսպորտային միջոցներ» (9.2 տոկոսային կետով), «Ոչ թանկարժեք մետաղներ և դրանցից պատրաստված իրեր» (3.4 տոկոսային կետ) ապրանքախմբերը:

1. Ապրանքների արտահանման ամսական միտումները 2024 թվականի հունվար-հունիս ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2024 թվականի առաջին կիսամյակում արձանագրվել է ներմուծման երկնիշ աճ՝ հիմնականում պայմանավորված վերաարտահանման նպատակով իրականացված ներմուծմամբ: Սակայն վերաարտահանման նվազման հետևանքով կիսամյակի վերջին 2 ամիսներին արձանագրվել է ներմուծման աճի տեմպերի կտրուկ դանդաղում: 2024 թվականի առաջին կիսամյակում դոլարային արտահայտությամբ ապրանքների ներմուծման ծավալն աճել է 86.5%-ով՝ կազմելով 10497.7 մլն դոլար: Ընդ որում՝ գրանցվել է իրական ծավալների շուրջ 86.5% աճ, իսկ ներմուծվող ապրանքների գների աճը կազմել է 1.6%:

1. Ապրանքների ներմուծման ամսական միտումները 2024 թվականի հունվար-հունիս ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

2024 թվականի առաջին վեց ամիսներին ներմուծման դոլարային արտահայտությամբ ծավալների աճին ամենամեծ նպաստումն են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (96.3 տոկոսային կետ) և «Քիմիական արտադրության ապրանքներ» (1.2 տոկոսային կետ) ապրանքախմբերը։ Էական բացասական նպաստում է ունեցել «Վերգետնյա, օդային և ջրային տրանսպորտի միջոցներ» ապրանքախումբը, որը ներմուծման աճին հակազդել է 10.5 տոկոսային կետով։

Ըստ ապրանքների լայն տնտեսական դասակարգման՝ ներմուծման աճին նպաստել են «Միջանկյալ սպառման ապրանքները» (94.2 տոկոսային կետ, այդ թվում՝ արդյունաբերական մատակարարումները՝ 95.7 տոկոսային կետ) և «Վերջնական սպառման ապրանքները» (2.2 տոկոսային կետ), իսկ «Կապիտալ ապրանքները» (0.8 տոկոսային կետ) և «Մարդատար ավտոմեքենաները» (9 տոկոսային կետ) հակազդել են[[19]](#footnote-19)։

***Արտաքին առևտուրն ըստ գործընկեր երկրների:***2024 թվականի առաջին կիսամյակում արտաքին առևտրաշրջանառության աշխարհագրական կառուցվածքը նախորդ տարվա նկատմամբ որոշակիորեն փոփոխվել է։ Արտաքին առևտրի կառուցվածքում այլ երկրների և ԵԱՏՄ-ի դերը բարձրացել է, իսկ ԵՄ-ի երկրների դերը՝ նվազել։ ՀՀ արտաքին առևտրաշրջանառության 46.6%-ը բաժին է ընկել ԱՊՀ (որից 46.2 տոկոսային կետը` ԵԱՏՄ), 5.7%-ը` ԵՄ և 47.7%-ը` այլ երկրներին: ՀՀ արտաքին առևտրաշրջանառության մեջ նախորդ տարվա համեմատ այլ երկրների կշիռն ավելացել է 1.4 տոկոսային կետով (որին մեծ նպաստում է ունեցել ԱՄԷ արտահանումը) և ԱՊՀ երկրների կշիռը՝ 8.3% տոկոսային կետով, ԵԱՏՄ-ինը՝ 8.8 տոկոսային կետով (ՌԴ՝ 9.6), իսկ ԵՄ-ի կշիռը նվազել է 9.7 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու տարում ավելացել են, մասնավորապես՝ հաշվետու ժամանակահատվածում արտահանումը դեպի ՌԴ նվազել է 21.1% ով, իսկ ՌԴ-ից ներմուծումն աճել է 4.8 անգամ: 2024 թվականի առաջին կիսամյակում ՀՀ խոշոր առևտրային գործընկերների շրջանակում ընդգրկված Արաբական Միացյալ Էմիրությունների հետ առևտրաշրջանառության ծավալն աճել է 7.5 անգամ (կշիռը՝ 20.1%), որին մեծ նպաստում է ունեցել արտահանման 7.8 անգամ աճը (հիմնականում արտահանվել են անմշակ ոսկի և ոսկերչական իրեր): 2024 թվականի առաջին կիսամյակում ՀՀ խոշոր առևտրային գործընկերներ են նաև Չինաստանը (7.6%), Իրանը (1.8%), ԱՄՆ-ն (1.3%), Գերմանիան (1.2%) և այլն:

***Զբոսաշրջություն:*** 2024 թվականի առաջին կիսամյակում ՀՀ այցելած զբոսաշրջիկների թվաքանակը նախորդ տարվա նույն ժամանակահատվածի համեմատ նվազել է, իսկ ՀՀ-ից մեկնած զբոսաշրջիկների թվաքանակն ավելացել է: 2024 թվականի առաջին կիսամյակում ՀՀ այցելած զբոսաշրջիկների թվաքանակը նախորդ տարվա նույն ժամանակահատվածի նկատմամբ նվազել է 6.1%-ով (շուրջ 61 հազար մարդով), որին նպաստել է ՌԴ-ից զբոսաշրջիկների թվաքանակի կրճատումը (բացասական նպաստումը կազմել է շուրջ 12.5 տոկոսային կետ): Մինչդեռ այլ երկրներից ժամանած զբոսաշրջիկների թվաքանակն աճել է 14%-ով կամ 70 հազարով: Արդյունքում այլ երկրներից (առանց ՌԴ) ՀՀ այցելած զբոսաշրջիկների թվաքանակը նույնպես հատել է 2019 թվականի նախահամավարակային ժամանակաշրջանի մակարդակը:

ՀՀ-ից մեկնած զբոսաշրջիկների թվաքանակը կազմել է շուրջ 705 հազար մարդ՝ նախորդ տարվա նույն ժամանակահատվածի նկատմամբ աճելով 9.4%-ով (կամ շուրջ 60 հազարով):

1. ՀՀ այցելած զբոսաշրջիկների դինամիկան 2019-2024թթ. հունվար-հունիս ամիսներին, հազար մարդ

*Աղբյուրը՝ ՀՀ ՎԿ*

###### **Արժութային շուկա և փոխարժեքներ**

***Ֆիզիկական անձանց փոխանցումներ։*** Ֆիզիկական անձանց փոխանցումները դեպի ՀՀ 2024 թվականի առաջին կիսամյակում դեռևս մնում են բարձր մակարդակում, սակայն նախորդ տարվա առաջին կիսամյակի համեմատ նվազել են։ ՀՀ բանկերի միջոցով ֆիզիկական անձանց անունով այլ երկրներից մուտք եղած և ՀՀ-ից արտերկիր կատարված առևտրային և ոչ առևտրային նպատակով փոխանցումների զուտ ներհոսքը 2024 թվականի առաջին կիսամյակի դրությամբ կազմել է 595.4 մլն դոլար՝ նախորդ տարվա նույն ժամանակահատվածի համեմատ արձանագրելով 33.7% անկում, իսկ ՌԴ-ից զուտ ներհոսքը նվազել է 25.2%-ով՝ հիմնականում պայմանավորված փոխանցումների ներհոսքի նվազմամբ: Արդյունքում տարեսկզբին ավելացած արտարժույթի ծավալները սկսել են նվազել՝ դեռևս մնալով բարձր մակարդակում՝ պահպանելով ՀՀ-ում արտարժույթի բարձր առաջարկը։

1. ՀՀ բանկերի միջոցով ֆիզիկական անձանց անունով արտերկրից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2024 թվականի առաջին կիսամյակում շարունակել են պահպանվել բարձր մակարդակում: 2024 թվականի առաջին կիսամյակում արտարժույթի ներբանկային վաճառքը գերազանցել է առքի ծավալները՝ պայմանավորված ԱՄՆ դոլարի և եվրոյի զուտ վաճառքի ծավալների շուրջ 2.4 անգամ աճով։ Նշենք, որ ՀՀ ԿԲ-ն արժութային շուկայում տարեսկզբից սկսած իրականացրել է միջամտություններ 156.5 մլն դոլար առքի ձևով։

|  |  |
| --- | --- |
| ***Գծապատկեր 18.*** ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, զուտ մլրդ դրամ | ***Գծապատկեր 19.*** Փոխարժեք և ԿԲ արձագանք |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու ժամանակահատվածում ՀՀ դրամը ԱՄՆ դոլարի և եվրոյի նկատմամբ արժեզրկվել է, իսկ ռուբլու նկատմամբ շարունակել է արժևորվել` պայմանավորված արտարժույթի ներհոսքի դանդաղմամբ: ԱՄՆ դոլարի և եվրոյի նկատմամբ 2024 թվականի առաջին կիսամյակում նախորդ տարվա նույն ժամանակահատվածի նկատմամբ ՀՀ դրամը երկու արժույթների նկատմամբ արժեզրկվել է 1.6-ական %-ով: Հաշվետու կիսամյակի ընթացքում ՀՀ դրամի՝ դոլարի նկատմամբ ձևավորված միջին փոխարժեքը կազմել է 396.1 դրամ մեկ դոլարի դիմաց, իսկ եվրոյի նկատմամբ ձևավորված միջին փոխարժեքը կազմել է 428.2 դրամ մեկ եվրոյի դիմաց։

|  |  |
| --- | --- |
| ***Գծապատկեր 20.*** *ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում)* | ***Գծապատկեր 21.*** *ՀՀ իրական և անվանական արդյունավետ փոխարժեքների դինամիկան (աճ՝ արժևորում)* |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

ՀՀ դրամի միջին փոխարժեքը ՌԴ ռուբլու նկատմամբ 2024 թվականի առաջին կիսամյակում նախորդ տարվա նույն ժամանակահատվածի համեմատությամբ արժևորվել է 16․3%-ով՝ միջազգային շուկայում ռուսական ռուբլու դիրքի թուլացմամբ պայմանավորված։ Հաշվետու ժամանակահատվածում ռուբլու նկատմամբ ձևավորված միջին փոխարժեքը կազմել է 4.4 դրամ մեկ ռուբլու դիմաց։

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2024 թվականի հունվարից մայիս ամիսներին արժևորվել է 15%-ով, իսկ իրական արտահայտությամբ՝ 6.9%-ով:

**Ֆինանսական շուկաներ**

***Վարկեր և ավանդներ:*** Բանկային համակարգի ֆինանսական միջնորդությունը 2024 թվականի առաջին կիսամյակում բնութագրվում է նախորդ տարվա համեմատությամբ վարկավորման բարձր աճի միտումներով։ Ընդ որում, ի տարբերություն 2023 թվականի նույն ժամանակահատվածի, երբ վարկավորմանն առաջանցիկ ավանդների ներգրավման պայմաններում բանկային համակարգում լրացուցիչ իրացվելիություն էր կուտակվում, ավանդներին առաջանցիկ դարձած վարկավորման աճի պայմաններում տեղի է ունենում իրացվելիության դիրքի ճշգրտում, սակայն վերջինս շարունակում է պահպանվել պատմական բարձր մակարդակում: Առաջանցիկ վարկավորման արդյունքում ավանդների և վարկերի ծավալների դրական տարբերությունը կիսամյակի ընթացքում նվազել է՝ հասնելով 330 մլրդ դրամի (2023թ․ դեկտեմբերին կազմել էր 527 մլրդ դրամ): Միաժամանակ, վարկերի աճի արագացմանը զուգահեռ, այն դարձել է առավել ընդգրկուն՝ նախկին կենտրոնացված կառուցվածքի փոխարեն ընդգրկելով նաև տնտեսության ոլորտները:

2024 թվականի առաջին կիսամյակի ընթացքում վարկերի ծավալների աճի տեմպը զգալիորեն բարձր է նախորդ տարվա նույն ժամանակահատվածի ցուցանիշից՝ կրելով տնտեսական պարբերաշրջանի ներկա փուլին բնորոշ պահանջարկի (հատկապես՝ արագ աճող ոլորտների կողմից) և վերջին տարիներին բանկային համակարգում իրացվելիության կուտակման ազդեցությունը։ 2024 թվականի հունիսին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 20.3%[[20]](#footnote-20)՝ 2023 թվականի հունիսին արձանագրված 15.1%-ի համեմատ: Նշված ցուցանիշին 16.1 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 4.3 տոկոսային կետով:

Վարկերի աճը հիմնականում պայմանավորվել է սպառողական (աճը՝ 29.5%, նպաստումը՝ 6.9 տոկոսային կետ), հիպոտեկային (աճը՝ 22.5%, նպաստումը՝ 5.3 տոկոսային կետ), շինարարության (աճը՝ 37.8%, նպաստումը՝ 3.7 տոկոսային կետ), առևտրի ոլորտի (աճը՝ 16.8, նպաստումը՝ 2.1 տոկոսային կետ) վարկերի աճով, ինչպես նաև առավել փոքր նպաստումներով սպասարկման, գյուղատնտեսության, արդյունաբերության, տրանսպորտի և կապի ոլորտներին ուղղված վարկերի աճով:

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)

*Աղբյուրը՝ ՀՀ ԿԲ և ՀՀ ՖՆ հաշվարկներ:*

2024 թվականին ընդհանուր ավանդների՝ այդ թվում ռեզիդենտներից ներգրավված ավանդների ծավալների աճի տեմպը դանդաղել է: Առևտրային բանկերի կողմից ռեզիդենտներից ներգրավված ավանդներն աճել են 14%‑ով: Ավանդների աճին 8.6 տոկոսային կետով նպաստել է տնային տնտեսությունների ավանդների աճը, իսկ ձեռնարկությունների ավանդները նպաստել են 4.8 տոկոսային կետով։ Արժութային կառուցվածքի տեսակետից 9.8 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 4.2 տոկոսային կետ: Ռեզիդենտների ավանդների աճին ցպահանջ ավանդները նպաստել են 7.5, իսկ ժամկետային ավանդները՝ 6.6 տոկոսային կետով։

Ոչ ռեզիդենտների ավանդները 2023 թվականի հունիսի համեմատ աճել են 5.4%-ով, ընդ որում՝ ոչ ռեզիդենտների ավանդների կազմում դրամային ավանդների աճը կազմել է 11.8%, նպաստումը՝ 2.0 տոկոսային կետ, իսկ արտարժութային ավանդների աճը կազմել է 4.2% (նպաստումը՝ 3.5 տոկոսային կետ): Արդյունքում ոչ ռեզիդենտների ավանդների ընթացիկ ցուցանիշները 2022 փետրվարի ցուցանիշի համեմատ (մինչև ՌԴ-ից մարդկանց ու կապիտալի ներհոսքը դեպի ՀՀ) շարունակում են զգալիորեն բարձր մնալ՝ 2024 թվականի հունիսի դրությամբ շուրջ 58.2%-ով կամ 507 մլրդ դրամով։

2024 թվականի ընթացքում ավանդների դոլարայնացման մակարդակը` ի համեմատ նախորդ տարվա նույն ժամանակահատվածի նվազել է 1.9 տոկոսային կետով` հունիսին կազմելով 49.8%, իսկ վարկերի դոլարայնացման մակարդակը նվազել է 1.8 տոկոսային կետով` կազմելով 33.6%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 1.3 տոկոսային կետով՝ կազմելով 39.7%, իսկ վարկերի դոլարայնացումը նվազել է 2.2 տոկոսային կետով՝ կազմելով 31.9%։

1. ՀՀ բանկերի վարկային և ավանդային պորտֆելները, 2020-2024թթ․

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** Վարկերի և ավանդների տոկոսադրույքները որոշ տատանումներ են ունեցել՝ ընդհանուր առմամբ գտնվելով վերջին տարիների իրենց միջին արժեքների շուրջ: 2024 թվականի առաջին կիսամյակի ընթացքում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքն աճել է 0.8 տոկոսային կետով և կազմել 12.9% (2023 թվականի հունիսին՝ 12.1%), իսկ ՀՀ դրամային ավանդների (մինչև մեկ տարի ժամկետով) միջին տոկոսադրույքը նվազել է 0.1 տոկոսային կետով և կազմել 8.3% (2023 թվականի հունիսին՝ 8․4%) Արտարժույթով ավանդների (մինչև մեկ տարի ժամկետով) տոկոսադրույքը նվազել է 0.1 տոկոսային կետով՝ կազմելով 2.5%, իսկ վարկերի (մինչև մեկ տարի ժամկետով) տոկոսադրույքը կազմել է 8%՝ նվազելով 0.9 տոկոսային կետով:

Ֆինանսական շուկայում արտարժույթով և դրամով միջին կշռված (մինչև 1 տարի ժամկետով) տոկոսադրույքների միջև միջին սպրեդը 2024 թվականի հունվար-հունիսին նախորդ տարվա նույն ժամանակահատվածի նկատմամբ աճել է 0.2 տոկոսային կետով և կազմել 5․9%: Դրամով վարկերի և ավանդների միջև տոկոսադրույքների սպրեդը կազմել է 4.7%՝ աճելով 0.9 տոկսային կետով, իսկ արտարժույթով վարկերի և ավանդների սպրեդն աճել է 0.5 տոկոսային կետով՝ կազմելով 5.3%:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում ՊՊ տեղաբաշխման միջին կշռված եկամտաբերությունները նվազել են, ինչին նպաստել է ՀՀ ԿԲ կողմից դրամավարկային քաղաքականության մեղմացումը, ինչպես նաև պարտատոմսերի նկատմամբ բարձր պահանջարկը, որն օժանդակություն է գտել բանկային համակարգում կուտակված լրացուցիչ իրացվելիությամբ և օտարերկրյա ներդրողների կողմից դիտված որոշակի ակտիվությամբ: Եթե 2023 թվականի հունվար-հունիսին տեղաբաշխված պետական պարտատոմսերի միջին կշռված եկամտաբերությունը կազմել էր 11.6%, ապա 2024 թվականի նույն ժամանակահատվածում այն կազմել է 10% կամ շուրջ 1.6 տոկոսային կետով ցածր:

2024 թվականի հունվար-հունիսին տեղաբաշխված պետական պարտատոմսերի ծավալը կազմել է 341.2 մլրդ դրամ՝ 2023 թվականի նույն ժամանակահատվածի 319.3 մլրդ դրամի դիմաց, իսկ տեղաբաշխման միջին կշռված ժամկետայնությունը կազմել է 1602 օր՝ 2023 թվականի նույն ժամանակահատվածի 2021 օր ցուցանիշի համեմատ:

2024 թվականի հունվար-հունիսին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.9 անգամ (2023 թվականի նույն ժամանակահատվածում՝ 2.1 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.2 (2023 թվականի նույն ժամանակահատվածում` 1.1):

1. ՀՀ պետական պարտատոմսերի առաջնային շուկայի զարգացումները 2020-2024թթ․

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2024 թվականի առաջին կիսամյակում 2023 թվականի նույն ժամանակահատվածի համեմատ նվազել են, ինչը պայմանավորված է եղել երկրի ռիսկի հավելավճարի զգալի նվազմամբ։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2024 թվականի հունվար-հունիսին միջինում կազմել է 6%՝ 2023 թվականի նույն ժամանակահատվածում արձանագրված 6.3%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 7%` 2023 թվականի նույն ժամանակահատվածում գրանցված 7.3%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.2%` նախորդ տարվա նույն ժամանակահատվածի 7.3%-ի համեմատությամբ։

Պետք է նշել, որ 2024 թվականի առաջին կիսամյակում տոկոսադրույքները զարգացած երկրներում պահպանվել են բարձր մակարդակում՝ կենտրոնական բանկերի կողմից կոշտ դրամավարկային քաղաքականության դիրքի պահպանմամբ պայմանավորված։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 4.3%` 2023 թվականի առաջին կիսամյակի 3.6%-ի համեմատությամբ։ Չնայած դրան, զարգացող երկրների ռիսկի հավելավճարներն էականորեն նվազել են, և 2021-2022թթ․ զգալի աճից հետո 2023 թվականի ընթացքում մոտեցել են նախկին մակարդակներին, ինչը պայմանավորված է ինչպես զարգացած երկրներում տոկոսադրույքի հետագա նվազման սպասումներով, այնպես էլ առանձին զարգացող երկրներում աճի դրական միտումներով։

1. ՀՀ եվրոբոնդերի եկամտաբերությունները և ռիսկի հավելավճարը 2020-2024թթ․

*Աղբյուրը՝ ՀՀ ՖՆ։ Ռիսկի հավելավճարը ՀՀ ՖՆ գնահատումներն են՝ հաշվարկված որպես ՀՀ եվրոբոնդերի և ԱՄՆ պետական պարտատոմսերի եկամտաբերությունների տարբերություն*

ՀՀ երկրի ռիսկի հավելավճարը նախորդ տարվա համեմատ էականորեն նվազել է, ինչը պայմանավորված է Հայաստանի տնտեսական միջավայրի բարելավմամբ և տնտեսական շոկի հաղթահարմանն ուղղված խելամիտ մակրոտնտեսական քաղաքականություններով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ՀՀ բանկային համակարգի իրացվելիության դիրքի բարելավման արդյունքում ՀՀ եվրոբոնդերի նկատմամբ պահանջարկի աճով, ինչպես նաև զարգացող երկրների ռիսկի հավելավճարի` 2022 թվականի աճից հետո դեպի ներքև որոշակի ճշգրտմամբ։ 2025 թվականին մարվող եվրապարտատոմսերի ռիսկի հավելավճարը 2024 թվականի առաջին կիսամյակում կազմել է 131.6 բազիսային կետ՝ նախորդ տարվա նույն ժամանակահատվածի 199.5 տոկոսային կետ ցուցանիշի դիմաց, 2029 թվականին մարվող պարտատոմսերինը՝ 272 բազիսային կետ՝ նախորդ տարվա 357 բազիսային կետ ցուցանիշի դիմաց, իսկ 2031 թվականին մարվող պարտատոմսերինը՝ 287.2 բազիսային կետ՝ նախորդ տարվա 367.9 բազիսային կետ ցուցանիշի դիմաց:

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2024 թվականի առաջին կիսամյակում, նախորդ տարվա նույն ժամանակահատվածի բյուջեի հավելուրդի փոխարեն հաշվեկշռված բյուջեի ձևավորման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է չափավոր ընդլայնող։

***Պետական բյուջեի եկամուտները:*** 2024 թվականի առաջին կիսամյակում արձանագրվել է ՀՀ պետական բյուջեի եկամուտների աճի տեմպի դանդաղում՝ պայմանավորված հիմնականում տնտեսական աճի մեջ ոչ հարկունակ ճյուղերի էական դերակատարմամբ և դրա արդյունքում՝ ընդհանուր տնտեսական ակտիվությունից հետ ընկած հարկման բազաների աճով։ 2024 թվականի հունվար-հունիս ամիսներին պետական բյուջեի ընդհանուր եկամուտները կազմել են 1,243.7 մլրդ դրամ՝ նախորդ տարվա նույն ժամանակահատվածի համադրելի ցուցանիշի համեմատ աճելով 5.0%‑ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 4.4%), իսկ հարկերը և տուրքերը կազմել են 1,187.6 մլրդ դրամ՝ նախորդ տարվա նույն ժամանակահատվածի համադրելի ցուցանիշի համեմատ աճելով 5.3%-ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 4.7%)[[21]](#footnote-21):

Նկատելի է, որ նախորդ տարվա համեմատությամբ հարկային եկամուտների աճի տեմպը էականորեն դանդաղել է, ինչը պայմանավորված է հարկման բազաների՝ մասնավորապես հարկունակ սպառման, ներքին սպառմանն ուղղված ներմուծման և կազմակերպությունների շահույթների աճի տեմպերի որոշակի դանդաղմամբ։ Ընդ որում, դանդաղմանը նպաստել են նաև ընթացիկ կիսամյակում արձանագրված գնանկումային միտումները:

1. Պետական բյուջեի հարկային եկամուտները 2020-2024թթ. վեց ամիսներին

***Պետական բյուջեի ծախսերը:*** Պետական բյուջեի ծախսերը 2024 թվականի վեց ամիսներին աճել են բարձր տեմպերով, սակայն ծրագրվածի համեմատ արձանագրվել է որոշակի թերակատարում: 2024 թվականի վեց ամիսներին պետական բյուջեի ծախսերը կազմել են 1,232.7 մլրդ դրամ՝ նախորդ տարվա նույն ժամանակահատվածի համադրելի ցուցանիշի համեմատ աճելով 17.4%-ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 17.0%): Նույն ժամանակահատվածում ընթացիկ ծախսերը կազմել են 1,077.9 մլրդ դրամ` նախորդ տարվա նույն ժամանակահատվածի համադրելի ցուցանիշի համեմատ աճելով 15.2%-ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 14.7%)21:

|  |  |
| --- | --- |
| 1. Պետական բյուջեի ընթացիկ ծախսերը 2020-2024թթ. հունվար-հունիս ամիսներին | 1. Պետական բյուջեի ոչ ֆինանսական ակտիվների գծով ծախսերը 2020-2024թթ. հունվար-հունիս ամիսներին |
|  |  |

Ոչ ֆինանսական ակտիվների հետ գործառնությունները կազմել են 154.9 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 163.7 մլրդ դրամ` նախորդ տարվա նույն ժամանակահատվածի նկատմամբ աճելով 40%-ով: Ընթացիկ ծախսերում ներառված՝ համայնքներին տրվող կապիտալ բնույթի սուբվենցիաների գծով ծախսերը կազմել են 7.7 մլրդ դրամ, որոնք նախորդ տարվա նույն ժամանակահատվածի նկատմամբ աճել են 1.3%-ով: Ե՛վ ներքին, և՛ արտաքին միջոցների հաշվին իրականացված ոչ ֆինանսական ակտիվների գծով ծախսերը թերակատարվել են, որոնց շրջանակներում օգտագործվել է հունվար-հունիս ամիսների ծրագրված միջոցների 74%-ը՝ նախորդ տարվա 52.6%-ի դիմաց:

Արտաքին ֆինանսավորմամբ կապիտալ ծախսերի ճշտված ծրագրի կատարողականը նախորդ տարվա նույն ժամանակահատվածի նկատմամբ բարելավվել է 15.9 տոկոսային կետով՝ կազմելով 60.3%՝ նախորդ տարվա նույն ժամանակահատվածի 44.4%-ի դիմաց, իսկ ներքին միջոցների հաշվին իրականացված ոչ ֆինանսական ակտիվների գծով ծախսերի կատարողականը բարելավվել է 22.6 տոկոսային կետով՝ կազմելով 77%: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի պլանավորման և իրականացման արդյունավետության բարձրացման խնդիրը շարունակում է մնալ արդիական։ Միաժամանակ, պետք է նշել, որ կապիտալ ծախսերի կատարումը վերջին տարիներին ուղեկցվում է դրանց պլանավորված ծավալների շարունակական ավելացմամբ, ինչը զսպում է կատարողականի առավել արագ բարելավումը։

***Պետական աջակցության ծրագրերը:*** Տնտեսական ներուժի բարձրացմանը, առանձին ոլորտներում առաջացող հիմնախնդիրներին ուղղված հարկաբյուջետային աջակցության ծրագրերը 2024 թվականին շարունակական են եղել, իսկ ԼՂ-ից բռնի տեղահանված բնակչության կարիքները հասցեագրվել են պետական աջակցության գործիքներով:

Գիտելիքահենք, նորարարական տնտեսության և փոքր ու միջին ձեռնարկատիրության աջակցության ծրագրի տնտեսության արդիականացման պետական աջակցության միջոցառման գծով 2024 թվականի առաջին կիսամյակում փաստացի ծախսերը կազմել են շուրջ 6.5 մլրդ դրամ, իսկ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման շրջանակներում փաստացի ծախսերը կազմել են 1.4 մլրդ դրամ:

Հաշվետու ժամանակահատվածում պետական աջակցության միջոցառումներով գյուղատնտեսության ոլորտի ծախսերը կազմել են 16.7 մլրդ դրամ՝ նախորդ տարվա 18.5 մլրդ դրամի դիմաց, որում գերակշռում են գյուղատնտեսության խթանման ծրագրերը (4.6 մլրդ դրամ) և գյուղատնտեսության արդիականացման ծրագրերը (10.1 մլրդ դրամ): Գյուղատնտեսության արդիականացման ծրագրում ՀՀ ինտենսիվ այգեգործության զարգացման նպատակով սուբսիդավորումը կազմել է 6.3 մլրդ դրամ, իսկ ՀՀ ագրոպարենային ոլորտի սարքավորումների լիզինգի աջակցության ծախսերը՝ 1.8 մլրդ դրամ: Գյուղատնտեսության խթանման ծրագրում գյուղատնտեսական վարկերի տոկոսադրույքների սուբսիդավորումը կազմել է 2.5 մլրդ դրամ, իսկ գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորումը՝ 1.7 մլրդ դրամ։

2024 թվականի առաջին կիսամյակում ՀՀ պետական բյուջեից Լեռնային Ղարաբաղից բռնի տեղահանված անձանց պետական աջակցության չափը թիրախային ծրագրերով կազմել է 29.6 մլրդ դրամ, որում կեցության և այլ ծախսերը հոգալու համար սոցիալական աջակցությունը կազմել է 24.7 մլրդ դրամ, բնակարանային մատչելիության ապահովման պետական աջակցության գծով տրամադրվել է շուրջ 2.0 մլրդ դրամ, իսկ առաջնային սպառողական ծախսերը հոգալու համար սոցիալական աջակցությունը կազմել է 1.95 մլրդ դրամ: Ընդ որում, Լեռնային Ղարաբաղից բռնի տեղահանված անձանց ինտեգրման գործընթացում աստիճանաբար թիրախային աջակցության ծրագրերը փոխարինվում են ՀՀ կառավարության սոցիալական աջակցության հիմնական գործիքներով։

***Պետական բյուջեի հաշվեկշիռը:*** Վերոնշյալ զարգացումների արդյունքում պետական բյուջեն եղել է հավելուրդային: 2024 թվականի հունվար-հունիս ամիսներին ձևավորվել է պետական բյուջեի 10.98 մլրդ դրամի հավելուրդ՝ զգալիորեն զիջելով նախորդ տարվա նույն ժամանակահատվածի 134.3 մլրդ դրամ հավելուրդի ցուցանիշը:

***Հարկաբյուջետային ազդակը:*** 2024 թվականի առաջին կիսամյակում նախորդ տարվա նույն ժամանակահատվածի համեմատ բյուջեի հաշվեկշռի նվազման, մասնավորապես՝ ավելի փոքր հավելուրդի ձևավորման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է չափավոր ընդլայնող: Համախառն պահանջարկի վրա հարկաբյուջետային քաղաքականությունը 2024 թվականի առաջին կիսամյակում նախորդ տարվա նույն ժամանակահատվածի նկատմամբ ունեցել է 0.9 ազդեցություն` պայմանավորված եկամուտների 0.6 և ծախսերի 0․3 չափի ընդլայնող ազդեցություններով։

Տարվա համար ծրագրված՝ համախառն պահանջարկի վրա չեզոք ազդեցությամբ հարկաբյուջետային քաղաքականությունից դրսևորված շեղումը եկամուտների մասով պայմանավորված է տնտեսական ընդհանուր պարբերաշրջանից որոշակիորեն շեղված հարկման բազաների (հարկունակ սպառում, ներմուծում և կազմակերպությունների շահույթներ) զարգացումներով, և չի ենթադրում հարկաբյուջետային քաղաքականության ծրագրված ուղղությունից տարբերվող հարկային որոշումների ներգործություն։ Միաժամանակ, ծախսային մասով ընդլայնող ազդակի ձևավորումը պայմանավորված է եղել անհետաձգելի սոցիալական խնդիրներին (այդ թվում՝ ԼՂ-ից բռնի տեղահանված անձանց սոցիալական աջակցությամբ) ուղղվող ծախսերի աճով։

Այդ տեսանկյունից, հարկաբյուջետային քաղաքականությունը տնտեսական պարբարաշրջանին արձագանքելու տեսակետից համահունչ է մնացել թիրախավորված ուղղությանը, իսկ ձևավորված շեղումներն առավելապես տնտեսական կառուցվածքի փոփոխությունների և անհետաձգելի կարիքների համար ձևավորված ժամանակավոր ծախսային ճնշումների արդյունք են եղել։

|  |  |
| --- | --- |
| 1. Հարկաբյուջետային ազդակը 2020-2024 թվականներին[[22]](#footnote-22) | 1. Պետական բյուջեի պակասուրդը 2020-2024թթ. առաջին կիսամյակներում |
|  |  |

**Աղյուսակ 1:** Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշները

**Աղյուսակ 1.1:** Տնտեսության ճյուղերի և ենթաճյուղերի թողարկման ծավալների ցուցանիշները,

2024 թվականի հունվար-հունիս

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[23]](#footnote-23) |
| Ամբողջ արդյունաբերություն, այդ թվում՝ | **1408.1** | **100.0** | **118.2** | **18.2** |
|  |  |  |  |  |
| հանքագործական արդյունաբերություն և բացահանքերի շահագործում | 219.9 | 15.6 | 90.8 | -1.8 |
| մշակող արդյունաբերություն | 1000.8 | 71.1 | 127.7 | 18.2 |
| էլեկտրաէներգիայի, գազի, գոլորշու և լավորակ օդի մատակարարում | 172.5 | 12.2 | 113.0 | 1.8 |
| ջրամատակարարում, կոյուղի, թափոնների կառավարում և վերամշակում | 14.9 | 1.1 | 105.3 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **311.3** | **100.0** | **104.3** | **4.3** |
| *այդ թվում`* |  |  |  |  |
| բուսաբուծություն | 117.6 | 37.8 | 110.6 | 3.6 |
| անասնաբուծություն | 168.2 | 57.0 | 100.1 | 0.1 |
| անտառային տնտեսություն | 1.0 | 0.3 | 107.1 | 0.02 |
| ձկնորսություն | 24.5 | 7.9 | 107.2 | 0.6 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **202.0** | **100.0** | **115.7** | **15.7** |
| *այդ թվում`* |  |  |  |  |
| պետական բյուջեի, *այդ թվում՝* | 42.6 | 21.1 | 158.8 | 9.0 |
| *միջազգային վարկերի* | 16.1 | 7.9 | 220.0 | 5.0 |
| համայնքների միջոցների | 7.7 | 3.8 | 86.9 | -0.7 |
| մարդասիրական օգնության միջոցների | 1.6 | 0.8 | 70.5 | -0.4 |
| կազմակերպությունների միջոցների, *այդ թվում՝* | 95.6 | 47.3 | 93.5 | -3.8 |
| *օտարերկրյա ներդրողների* | 0.5 | 0.3 | 38.3 | -0.6 |
| բնակչության միջոցների | 54.6 | 27.0 | 158.2 | 11.5 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **2754.2** | **100.0** | **122.9** | **22.9** |
| *այդ թվում`* |  |  |  |  |
| մանրածախ առևտուր | 838.7.5 | 30.5 | 110.5 | 3.5 |
| մեծածախ առևտուր | 1808.3 | 65.7 | 132.5 | 19.8 |
| ավտոմեքենաների առևտուր | 107.2 | 3.9 | 91.3 | -0.4 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **1562.2** | **100.0** | **104.4** | **4.4** |
| *այդ թվում`* |  |  |  |  |
| կացության և հանրային սննդի կազմակերպում | 158.7 | 10.2 | 108.2 | 0.8 |
| մշակույթ, զվարճություններ և հանգիստ | 141.2 | 9.0 | 104.6 | 0.4 |
| կրթություն | 41.5 | 2.7 | 107.9 | 0.2 |
| առողջապահություն և բնակչության սոցիալական սպասարկում | 77.0 | 4.9 | 108.9 | 0.4 |
| անշարժ գույքի հետ կապված գործունեություն | 65.1 | 4.2 | 111.5 | 0.5 |
| տեղեկատվություն և կապ | 278.6 | 17.8 | 91.7 | -1.8 |
| տրանսպորտ | 172.0 | 11.0 | 83.2 | -2.2 |
| վարչարարական և օժանդակ գործունեություն | 53.0 | 3.4 | 108.8 | 0.3 |
| մասնագիտ., գիտական և տեխ. գործունեություն | 80.3 | 5.1 | 114.4 | 0.6 |
| ֆինանսական և ապահովագրական գործունեություն | 480.7 | 30.8 | 119.0 | 5.1 |
| սպասարկման այլ ծառայություններ | 13.8 | 0.9 | 113.4 | 0.1 |

**Աղյուսակ 1.2.** Արտահանման ապրանքային կառուցվածքը և նպաստումները արտահանման աճին 2024 թվականի առաջին կիսամյակում

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| Ընդամենը | 7928 | 100 | 134.4 | 134.4 |
| Կենդանիներ և կենդանական ծագման արտադրանք | 40 | 0.5 | -12.2 | -0.2 |
| Բուսական ծագման արտադրանք | 99 | 1.3 | 15.9 | 0.4 |
| Յուղեր և ճարպեր | 0 | 0.0 | -46.1 | 0.0 |
| Պատրաստի սննդի արտադրանք | 400 | 5.0 | -4.5 | -0.6 |
| Հանքահումքային մթերք | 493 | 6.2 | 18.6 | 2.3 |
| Քիմիական արտադրության ապրանքներ | 47 | 0.6 | -30.8 | -0.6 |
| Պլաստմասսա, կաուչուկ, ռետին | 30 | 0.4 | -25.0 | -0.3 |
| Կաշի և դրանից իրեր | 11 | 0.1 | 22.7 | 0.1 |
| Փայտ և փայտյա իրեր | 1 | 0.0 | -87.7 | -0.2 |
| Թուղթ և թղթյա իրեր | 4 | 0.0 | 26.1 | 0.0 |
| Մանածագործական իրեր | 171 | 2.2 | 3.0 | 0.1 |
| Կոշկեղեն, հովանոցներ, գլխարկ | 22 | 0.3 | 1.9 | 0.0 |
| Իրեր քարից, գիպսից, ցեմենտից | 20 | 0.2 | 5.6 | 0.0 |
| Թանկարժեք քարեր և մետաղներ | 5642 | 71.2 | 714.2 | 146.4 |
| Ոչ թանկարժեք մետաղներ և դրանցից պատրաստված իրեր | 164 | 2.1 | -40.9 | -3.4 |
| Մեքենաներ և սարքավորումներ | 608 | 7.7 | -2.4 | -0.4 |
| Տրանսպորտային միջոցներ | 75 | 0.9 | -80.7 | -9.2 |
| Սարքեր և ապարատներ | 74 | 0.9 | 0.6 | 0.0 |
| Ընդամենը տարբեր արդյունաբերական ապրանքներ | 26 | 0.3 | -5.1 | 0.0 |
| Արվեստի ստեղծագործություններ, հնաոճ իրեր | 0.4 | 0.0 | -28.6 | 0.0 |

**Աղյուսակ 1.3.** Ներմուծման ապրանքային կառուցվածքը և նպաստումները ներմուծման աճին 2024 թվականի առաջին կիսամյակում

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **Ընդամենը** | 10480 | 100 | 86.6 | 86.6 |
| Կենդանիներ և կենդանական ծագման արտադրանք | 124 | 1.2 | 1.3 | 96.3 |
| Բուսական ծագման արտադրանք | 178 | 1.7 | -3.3 | -10.5 |
| Յուղեր և ճարպեր | 30 | 0.3 | -4.9 | 0.1 |
| Պատրաստի սննդի արտադրանք | 299 | 2.9 | 3.3 | 0.4 |
| Հանքահումքային մթերք | 515 | 4.9 | -5.6 | 0.3 |
| Քիմիական արտադրության ապրանքներ | 388 | 3.7 | 21.6 | 0.3 |
| Պլաստմասսա, կաուչուկ, ռետին | 155 | 1.5 | -9.7 | 0.0 |
| Կաշի և դրանից իրեր | 22 | 0.2 | 16.8 | 0.2 |
| Փայտ և փայտյա իրեր | 43 | 0.4 | -7.3 | 1.2 |
| Թուղթ և թղթյա իրեր | 75 | 0.7 | -6.7 | -0.3 |
| Մանածագործական իրեր | 310 | 3.0 | 7.8 | 0.1 |
| Կոշկեղեն, հովանոցներ, գլխարկ | 53 | 0.5 | 3.7 | 0.0 |
| Իրեր քարից, գիպսից, ցեմենտից | 84 | 0.8 | 1.3 | -0.1 |
| Թանկարժեք քարեր և մետաղներ | 6051 | 57.7 | 840.3 | 0.0 |
| Ոչ թանկարժեք մետաղներ և դրանցից պատրաստված իրեր | 254 | 2.4 | -12.7 | -0.1 |
| Մեքենաներ և սարքավորումներ | 1204 | 11.5 | 0.6 | 0.0 |
| Տրանսպորտային միջոցներ | 431 | 4.1 | -57.8 | -0.7 |
| Սարքեր և ապարատներ | 139 | 1.3 | 11.3 | 0.0 |
| Ընդամենը տարբեր արդյունաբերական ապրանքներ | 123 | 1.2 | 15.0 | -0.1 |
| Արվեստի ստեղծագործություններ, հնաոճ իրեր | 2 | 0.0 | 270.2 | -0.5 |

**Աղյուսակ 1.4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները, 2024 թվականի առաջին կիսամյակում

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Ծավալ (մլն ԱՄՆ դոլար)** | | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  | **2023** | **2024** | **2023** | **2024** | **2023** | **2024** | **2023** | **2024** |
| Ընդամենը | 3382 | 7928 | 100.0 | 100.0 | 78.9 | 134.4 | 78.9 | 134.4 |
| Վերջնական սպառման ապրանքներ | 970 | 1643 | 28.7 | 20.7 | 45.1 | 69.4 | 15.9 | 19.9 |
| Միջանկյալ սպառման ապրանքներ | 1604 | 5747 | 47.4 | 72.5 | 39.4 | 258.2 | 24.0 | 122.5 |
| Կապիտալ ապրանքներ | 469 | 505 | 13.9 | 6.4 | 745.1 | 7.6 | 21.9 | 1.1 |
| Ավտոմեքենա մարդատար | 338 | 33 | 10.0 | 0.4 | 1981.4 | -90.3 | 17.0 | -9.0 |

# 

# ՀՀ ՊԵՏԱԿԱՆ ԲՅՈՒՋԵԻ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՑՈՒՑԱՆԻՇՆԵՐԸ[[24]](#footnote-24)

«Հայաստանի Հանրապետության 2024 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 2,723.6 մլրդ դրամ, ծախսերը՝ 3,206.5 մլրդ դրամ, պակասուրդը՝ 482.9 մլրդ դրամ: Առաջին կիսամյակի hամար ՀՀ կառավարության կողմից հաստատված կիսամյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 1,350.8 մլրդ դրամ, 1,362.7 մլրդ դրամ և 11.9 մլրդ դրամ: Առաջին կիսամյակի ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2024 թվականի առաջին կիսամյակում ՀՀ պետական բյուջեի եկամուտները կազմել են 1,243.7 մլրդ դրամ, ծախսերը` 1,232.7 մլրդ դրամ, հավելուրդը՝ 11 մլրդ դրամ: Առաջին կիսամյակի ճշտված ծրագրային ցուցանիշների նկատմամբ բյուջեի եկամուտներն ունեցել են ծախսերի համեմատ առավել բարձր կատարողական, արդյունքում նախատեսված 56.4 մլրդ դրամ պակասուրդի դիմաց արձանագրվել է շուրջ 11 մլրդ դրամ հավելուրդ: Նախորդ տարվա առաջին կիսամյակի համեմատ պետական բյուջեի եկամուտներն աճել են 7.2%-ով կամ 83 մլրդ դրամով, իսկ ծախսերը՝ 20.1%-ով կամ 206.3 մլրդ դրամով: Նշենք, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է որպես պետական բյուջեի ծախս, որի գծով հաշվետու ժամանակահատվածում հատկացվել է շուրջ 32.1 մլրդ դրամ: Հաշվառման նախկին մոտեցումը կիրառելու դեպքում եկամուտների աճը կկազմի 4.4% (50.9 մլրդ դրամ), որը հիմնականում պայմանավորված է հարկային եկամուտների աճով, իսկ ծախսերի աճը՝ 17% (174.3 մլրդ դրամ)՝ հիմնականում պայմանավորված սոցիալական նպաստների և կենսաթոշակների, ոչ ֆինանսական ակտիվների, ինչպես նաև տոկոսավճարների գծով ծախսերի աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. տարեկան ճշտված պլան** | **2024թ.**  **առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2024թ. առաջին կիսամյակը 2023թ. առաջին կիսամյակի նկատմամբ**  **(%)** |
| Եկամուտներ | 1,160.7 | 2,725.0 | 1,352.0 | 1,243.7 | 45.6 | 92.0 | 107.2 |
| Ծախսեր | 1,026.4 | 3,207.1 | 1,408.5 | 1,232.7 | 38.4 | 87.5 | 120.1 |
| Պակասուրդ (հավելուրդ) | (134.3) | 482.1 | 56.4 | (11.0) | (2.3) | (19.5) | 8.2 |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

2024 թվականի առաջին կիսամյակում ՀՀ պետական բյուջեի եկամուտները կազմել են 1,243.7 մլրդ դրամ` ապահովելով կիսամյակային ճշտված ծրագրի 92%‑ը, որը հիմնականում պայմանավորված է հարկային եկամուտների կատարողականով: Նշված գումարից 1,239.5 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 92.1%‑ը, 4.2 մլրդ դրամը ստացվել է պաշտոնական դրամաշնորհների տեսքով, որոնք 29.6%-ով զիջել են ծրագրված ցուցանիշը:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ.**  **առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2024թ. առաջին կիսամյակը 2023թ. առաջին կիսամյակինկատմամբ**  **(%)** | **2024թ. և 2023թ. տարբե-րությունը** |
| **Պետական բյուջեի եկամուտներ** | **1,160.7** | **1,352.0** | **1,243.7** | **92.0** | **107.2** | **83.0** |
| Հարկային եկամուտներ և պետական տուրքեր | 1,103.5 | 1,305.0 | 1,187.6 | 91.0 | 107.6 | 84.1 |
| Պաշտոնական դրամաշնորհներ | 4.1 | 6.0 | 4.2 | 70.4 | 102.5 | 0.1 |
| Այլ եկամուտներ | 53.1 | 41.0 | 51.9 | 126.4 | 97.7 | (1.2) |
| **Կշիռն ընդամենը եկամուտների մեջ (%)** | **100.0** | **100.0** | **100.0** |  |  |  |
| Հարկեր և տուրքեր | 95.1 | 96.5 | 95.5 |  |  |  |
| Պաշտոնական դրամաշնորհներ | 0.4 | 0.4 | 0.3 |  |  |  |
| Այլ եկամուտներ | 4.6 | 3.0 | 4.2 |  |  |  |

2023 թվականի առաջին կիսամյակի համեմատ հարկային եկամուտների և պետական տուրքերի առաջանցիկ աճի և այլ եկամուտների նվազման արդյունքում բյուջեի եկամուտներում 0.4 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ այլ եկամուտների տեսակարար կշիռը` նույնքան նվազել:

## Հարկային եկամուտներ և պետական տուրքեր[[25]](#footnote-25)

Կառավարության սկզբնական ծրագրով 2024 թվականի առաջին կիսամյակի համար սահմանվել էր 1,304.2 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2024 թվականի առաջին կիսամյակի ճշտված ծրագիրը կազմել է 1,305.0 մլրդ դրամ, որի դիմաց ՀՀ պետական բյուջե են մուտքագրվել 1,187.6 մլրդ դրամ հարկային եկամուտներ և պետական տուրքեր՝ 91%‑ով ապահովելով ծրագրային ցուցանիշը:

2023 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 7.6%‑ով կամ 84.1 մլրդ դրամով: Առանց հիպոտեկային վարկերի վճարված տոկոսների վերադարձված գումարների հարկային եկամուտների ու պետական տուրքերի աճը կազմում է 4.7% կամ 52 մլրդ դրամ, որը հիմնականում պայմանավորված է բնապահպանական հարկի և բնօգտագործման վճարի, եկամտային հարկի և շահութահարկի գծով մուտքերի աճով:

2024 թվականի առաջին կիսամյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 4-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի փաստ** | **2024թ. առաջին կիսամյակը 2023թ. առաջին կիսամյակի նկատմամբ**  **(%)** | **2024թ. և 2023թ. տարբե-րությունը** |
| **Հարկային եկամուտներ և պետական տուրքեր** | **1,103.5** | **1,187.6** | **107.6** | **84.1** |
| **1. Հարկային եկամուտներ** | **1,075.3** | **1,154.6** | **107.4** | **79.2** |
| ԱԱՀ | 345.6 | 328.7 | 95.1 | (16.9) |
| Ակցիզային հարկ | 61.5 | 55.5 | 90.3 | (6.0) |
| Շահութահարկ | 235.6 | 245.9 | 104.4 | 10.3 |
| Մաքսատուրք | 35.4 | 36.1 | 101.9 | 0.7 |
| Եկամտային հարկ | 270.2 | 320.6 | 118.6 | 50.4 |
| Շրջանառության հարկ | 24.3 | 28.3 | 116.6 | 4.0 |
| Սոցիալական վճար (կուտակային կենսաթոշակի գծով) | 43.7 | 50.7 | 115.9 | 7.0 |
| Բնապահպանական հարկ և բնօգտագործման վճար | 22.9 | 49.6 | 216.3 | 26.7 |
| Այլ հարկեր | 36.0 | 39.1 | 108.6 | 3.1 |
| **2. Պետական տուրք** | **28.2** | **33.1** | **117.4** | **4.9** |
| **Կշիռն ընդամենը հարկերի և տուրքերի մեջ (%)** |  |  |  |  |
| **1. Հարկային եկամուտներ** | **97.4** | **97.2** |  |  |
| ԱԱՀ | 31.3 | 27.7 |  |  |
| Ակցիզային հարկ | 5.6 | 4.7 |  |  |
| Շահութահարկ | 21.4 | 20.7 |  |  |
| Մաքսատուրք | 3.2 | 3.0 |  |  |
| Եկամտային հարկ | 24.5 | 27.0 |  |  |
| Շրջանառության հարկ | 2.2 | 2.4 |  |  |
| Սոցիալական վճար (կուտակային կենսաթոշակից) | 4.0 | 4.3 |  |  |
| Բնապահպանական հարկ և բնօգտագործման վճար | 2.1 | 4.2 |  |  |
| Այլ հարկեր | 3.3 | 3.3 |  |  |
| **2. Պետական տուրք** | **2.6** | **2.8** |  |  |

Հաշվետու ժամանակահատվածի հարկային եկամուտների և պետական տուրքերի 27.7%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 4.9% նվազումը ձևավորվել է ՀՀ ներմուծվող ապրանքներից ստացված (ԵԱՏՄ անդամ չհանդիսացող երկրներից) մուտքերի նվազման և ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճի արդյունքում:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի փաստ** | **2024թ. առաջին կիսամյակը 2023թ. առաջին կիսամյակի նկատմամբ**  **(%)** | **2024թ. և 2023թ. տարբե-րությունը** |
| **Ավելացված արժեքի հարկ** | **345.6** | **328.7** | **95.1** | **(16.9)** |
| Ներմուծումից, այդ թվում՝ | 245.6 | 183.2 | 74.6 | (62.4) |
| * ԵԱՏՄ երկրներից | 64.1 | 64.6 | 100.8 | 0.5 |
| Ներքին շրջանառությունից | 100.1 | 145.5 | 145.5 | 45.5 |

2024 թվականի առաջին կիսամյակում պետական բյուջե մուտքագրված հարկային եկամուտների ու պետական տուրքերի 4.7%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի 9.7% նվազումը ձևավորվել է ՀՀ ներմուծվող ենթաակցիզային ապրանքների գծով մուտքերի նվազման և հանրապետությունում արտադրվող ենթաակցիզային ապրանքների գծով մուտքերի աճի արդյունքում:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի փաստ** | **2024թ. առաջին կիսամյակը 2023թ. առաջին կիսամյակի նկատմամբ**  **(%)** | **2024թ. և 2023թ. տարբե-րությունը** |
| **Ակցիզային հարկ** | **61.5** | **55.5** | **90.3** | **(6.0)** |
| Ներմուծվող ենթաակցիզային ապրանքներից | 32.1 | 20.6 | 64.3 | (11.5) |
| ՀՀ-ում արտադրվող ենթաակցիզային ապրանքներից | 29.4 | 34.9 | 118.7 | 5.5 |

Հաշվետու ժամանակահատվածում շուրջ 320.6 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 27%-ը: Եկամտային հարկի՝ նախորդ տարվա ցուցանիշի հետ համադրելի (առանց հիպոտեկային վարկերի վճարված տոկոսների գումարի վերադարձի) մուտքերը կազմում են 288.5 մլրդ դրամ կամ նախորդ տարվա առաջին կիսամյակի ցուցանիշից 6.8%-ով (18.3 մլրդ դրամով) ավելի:

Հաշվետու ժամանակահատվածում կենսաթոշակային համակարգի կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 50.7 մլրդ դրամ *սոցիալական վճար*` ապահովելով հարկային եկամուտների և պետական տուրքերի 4.3%-ը և 15.9%-ով կամ շուրջ 7 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է մասնակիցների թվի աճով:

2024 թվականի առաջին կիսամյակում *բնապահպանական հարկի և բնօգտագործման վճարների* գծով մուտքերը կազմել են 49.6 մլրդ դրամ՝ ապահովելով պետական բյուջեի հարկային եկամուտների և պետական տուրքերի 4.2%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերն աճել են 2.2 անգամ կամ 26.7 մլրդ դրամով, որը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 2.8 անգամ (շուրջ 27 մլրդ դրամ) աճով: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար գանձված բնապահպանական հարկի գծով ստացված մուտքերում արձանագրվել է 14.9% (600.6 մլն դրամ) նվազում:

Հաշվետու ժամանակահատվածում ՀՀ պետական բյուջե են մուտքագրվել ընդհանուր առմամբ շուրջ 39.1 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 3.3%-ը: Մասնավորապես` 22.8 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 8.9 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 3.3 մլրդ դրամ՝ ռադիոհաճախականության օգտագործման պարտադիր վճարները և 2.5 մլրդ դրամ՝ ճանապարհային հարկը: Նախորդ տարվա առաջին կիսամյակի համեմատ այլ հարկերի փաստացի ցուցանիշն աճել է 8.6%-ով կամ 3.1 մլրդ դրամով, որը հիմնականում ձևավորվել է միասնական մաքսային վճարի և դրոշմանիշային վճարի աճի և ռադիոհաճախականության օգտագործման պարտադիր վճարների ու հարկային օրենսդրության խախտման համար սահմանված տուգանքների նվազման արդյունքում:

2024 թվականի առաջին կիսամյակում ՀՀ պետական բյուջե են մուտքագրվել շուրջ 33.1 մլրդ դրամ *պետական տուրքեր`* 10%‑ով գերազանցելով կիսամյակային ծրագրային ցուցանիշը: Պետական տուրքերում 47% տեսակարար կշիռ ունեն *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար* գանձվող տուրքերը, որոնք 17.3%‑ով գերազանցել են կիսամյակային ծրագրային ցուցանիշը՝ կազմելով 15.6 մլրդ դրամ: Նշված գումարից շուրջ 9.9 մլրդ դրամ են կազմել վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող տուրքերը՝ 40.2%‑ով գերազանցելով կիսամյակային ծրագրային ցուցանիշը: Վերջիններիս աճով (85.2% կամ 4.6 մլրդ դրամ) է հիմնականում պայմանավորված նախորդ տարվա առաջին կիսամյակի համեմատ պետական տուրքի գծով մուտքերի 17.4% (4.9 մլրդ դրամ) աճը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 7‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** |
| **Պետական տուրքեր** | **28.2** | **30.1** | **33.1** | **110.0** | **117.4** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 1.4 | 1.5 | 1.1 | 74.1 | 76.9 |
| Հյուպատոսական ծառայությունների կամ գործողությունների համար | 1.5 | 1.3 | 1.4 | 106.5 | 97.3 |
| Պետական գրանցման համար | 2.9 | 3.0 | 3.2 | 107.9 | 112.7 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 1.5 | 1.9 | 1.3 | 71.9 | 91.7 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 10.9 | 13.3 | 15.6 | 117.3 | 142.8 |
| Օրենքով սահմանված այլ ծառայությունների և գործողությունների համար | 9.8 | 8.9 | 10.1 | 114.1 | 103.3 |
| Այլ պետական տուրքեր[[26]](#footnote-26) | 0.2 | 0.3 | 0.3 | 116.0 | 117.0 |

Հաշվետու ժամանակահատվածում *պետական գրանցման* համար պետական բյուջե է մուտքագրվել ավելի քան 3.2 մլրդ դրամ` 7.9%-ով (238.4 մլն դրամով) գերազանցելով կանխատեսված ցուցանիշը: Ծրագրի գերազանցումը հիմնականում պայմանավորված է գույքի նկատմամբ իրավունքների պետական գրանցում կատարելու համար բյուջե մուտքագրված տուրքերի կատարողականով, որոնք կազմել են 1.3 մլրդ դրամ՝ 26.4%-ով (275.5 մլն դրամով) գերազանցելով կանխատեսված ցուցանիշը: Նախորդ տարվա առաջին կիսամյակի համեմատ պետական գրանցման համար գանձվող տուրքերն աճել են 12.7%-ով կամ 365.7 մլն դրամով, որը հիմնականում պայմանավորված է գույքի նկատմամբ իրավունքների պետական գրանցում կատարելու համար գանձված տուրքերի 13.6% (158.1 մլն դրամ) և ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու համար բյուջե մուտքագրված տուրքերի 13.3% (129.7 մլն դրամ) աճով:

2024 թվականի առաջին կիսամյակում պետական տուրքերի 30.6%-ը ստացվել է *օրենքով սահմանված այլ ծառայությունների և գործողությունների* համար, որոնց գծով պետական բյուջե է մուտքագրվել 10.1 մլրդ դրամ` 14.1%‑ով գերազանցելով կանխատեսված ցուցանիշը: Ծրագրվածից ավել մուտքերի ստացումը հիմնականում պայմանավորված է օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու և ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար գանձվող տուրքերի կատարողականով, որոնք կազմել են համապատասխանաբար 1.5 մլրդ դրամ և 7.3 մլրդ դրամ՝ 61.9%‑ով և 7%‑ով գերազանցելով կիսամյակային ծրագրային ցուցանիշները: Նախորդ տարվա առաջին կիսամյակի համեմատ օրենքով սահմանված այլ ծառայությունների և գործողությունների համար գանձվող տուրքերն աճել են 3.3%-ով կամ 321.9 մլն դրամով, որը հիմնականում ձևավորվել է օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար սահմանված պետական տուրքի գծով մուտքերի 49.5% (511.5 մլն դրամ) աճի և ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար պետական տուրքի գծով մուտքերի 4.2% (319.5 մլն դրամ) նվազման արդյունքում:

## Պաշտոնական դրամաշնորհներ

2024 թվականի առաջին կիսամյակում ստացվել են 4.2 մլրդ դրամ պաշտոնական դրամաշնորհներ՝ կազմելով ծրագրված մուտքերի 70.4%-ը և 2.5%-ով կամ 104.3 մլն դրամով գերազանցելով նախորդ տարվա նույն ժամանակահատվածի ցուցանիշը:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամյակի ճշտված պլան** | **2024թ. առաջին կիսամ-յակի փաստ** | **Կատարողա-կանն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի նկատմամբ**  **(%)** |
| **Պաշտոնական դրամաշնորհներ*,*** այդ թվում` | **4.1** | **6.0** | **4.2** | **70.4** | **102.5** |
| Նպատակային դրամաշնորհներ | 4.1 | 6.0 | 1.9 | 32.1 | 46.7 |
| Բյուջետային աջակցության դրամաշնորհներ | 0.0 | 0.0 | 2.3 | - | - |

Նպատակային ծրագրերից 5-ի շրջանակներում նախատեսված 2.4 մլրդ դրամ դրամաշնորհները չեն ստացվել, իսկ 8 ծրագրերի շրջանակներում նախատեսված միջոցները ստացվել են մասնակիորեն՝ 45%-ով, որոնք կազմել են 1.3 մլրդ դրամ:

1. Նպատակային դրամաշնորհներն ըստ դոնորների (մլն դրամ)

Հաշվետու ժամանակահատվածում ստացվել են շուրջ 2.3 մլրդ դրամ չնախատեսված բյուջետային աջակցության դրամաշնորհներ: Մասնավորապես՝ Եվրոպական հարևանության շրջանակներում ՀՀ-ԵՄ գործողությունների ծրագրով նախատեսված «Աջակցություն Հայաստանում դատական ոլորտի բարեփոխումների իրականացմանը. Փուլ II» և «Հայաստանում ԵՄ աջակցություն կրթությանը» դրամաշնորհային ծրագրերի շրջանակում ԵՄ-ի կողմից տրամադրվել է համապատասխանաբար 1.4 մլրդ դրամ և 627.3 մլն դրամ: «Դրամական միջոցների բարեգործական նվիրատվություն» ծրագրի շրջանակում՝ Հայաստանի Լոռու և Տավուշի մարզերում մայիսին տեղացած հորդառատ անձրևներով պայմանավորված հեղեղումների հետևանքով առավել շատ վնասներ կրած գյուղերին աջակցելու նպատակով Եվրասիական զարգացման բանկի կողմից տրամադրվել է 100 մլն դրամ: Եվս 107.6 մլն դրամ դրամաշնորհ է ստացվել ԵՄ-ից՝ «Հորիզոն Եվրոպա» շրջանակային ծրագրի շրջանակներում:

## Այլ եկամուտներ

Հաշվետու ժամանակահատվածում ՀՀ պետական բյուջեի *այլ եկամուտները* կազմել են շուրջ 51.9 մլրդ դրամ՝ 26.4%-ով գերազանցելով առաջին կիսամյակի ծրագրային ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, իրավախախտումների համար կիրառվող պատժամիջոցներից ու ապրանքների մատակարարումից և ծառայությունների մատուցումից ստացված մուտքերի կիսամյակային ծրագրային ցուցանիշների գերազանցմամբ: 2024 թվականի առաջին կիսամյակում պետական բյուջե մուտքագրված այլ եկամուտները 2.3%-ով կամ 1.2 մլրդ դրամով զիջել են նախորդ տարվա նույն ժամանակահատվածի ցուցանիշը, որը հիմնականում ձևավորվել է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, պետական սեփականություն հանդիսացող գույքի վարձակալությունից եկամուտների նվազման և իրավախախտումների համար կիրառվող պատժամիջոցներից ու իրավաբանական անձանց կապիտալում կատարված ներդրումներից ստացվող շահաբաժիններից մուտքերի աճի արդյունքում:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9‑ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամյակի ճշտված պլան** | **2024թ. առաջին կիսամ-յակի փաստ** | **Կատարողա-կանն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի նկատմամբ**  **(%)** |
| **Այլ եկամուտներ**, այդ թվում` | **53,079.7** | **41,045.7** | **51,881.2** | **126.4** | **97.7** |
| Պետական սեփականություն հանդիսացող գույքի վարձակալությունից եկամուտներ | 1,624.4 | 2,567.2 | 415.3 | 16.2 | 25.6 |
| Տոկոսավճարներ և շահաբաժիններ, այդ թվում՝ | 20,991.5 | 8,621.0 | 19,317.7 | 224.1 | 92.0 |
| * բանկերում և այլ ֆինանսավար-կային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 20,894.1 | 8,500.0 | 18,273.9 | 215.0 | 87.5 |
| * իրավաբանական անձանց կապիտալում կատարված ներդրում-ներից ստացվող շահաբաժիններ | 97.4 | 121.0 | 1,043.8 | 862.6 | 1071.1 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 6,517.5 | 6,642.8 | 5,661.5 | 85.2 | 86.9 |
| * ռեզիդենտներին տրամադրված վարկերի օգտագործման տոկոսա-վճարներ | 6,500.8 | 6,630.8 | 5,649.5 | 85.2 | 86.9 |
| * ոչ ռեզիդենտներին տրամադրված վարկերի օգտագործման տոկոսավճարներ | 16.7 | 12.0 | 12.0 | 100.0 | 71.9 |
| Այլ կատեգորիաներում չդասակարգված տրանսֆերտներ | 26.9 | 23.2 | 405.1 | 1748.9 | 1508.3 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 10,630.8 | 10,503.6 | 12,894.4 | 122.8 | 121.3 |
| Ապրանքների մատակարարումից և ծառայությունների մատուցումից եկամուտներ | 11,420.8 | 10,170.0 | 11,354.8 | 111.7 | 99.4 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 1,868.0 | 2,518.1 | 1,832.5 | 72.8 | 98.1 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 18.3 մլրդ դրամ տոկոսավճարներ, որոնք 115.0%-ով գերազանցել են կիսամյակային ծրագրային ցուցանիշը և 12.5%-ով զիջել են նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2024 թվականի առաջին կիսամյակի ընթացքում պետական բյուջեի ելքերի կիսամյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ, ինչպես նաև գանձապետական միասնական հաշվի միջոցների ակտիվ կառավարմամբ, որի արդյունքում հնարավոր է եղել միջին օրական մնացորդը պահել կանխատեսվածից 1.1 մլրդ դրամով ավելի ցածր մակարդակում (առաջին կիսամյակի փաստացի միջին օրական ԳՄՀ մնացորդը աշխատանքային օրերի համար կազմել է 8.9 մլրդ դրամ): Տոկոսագումարների գերակատարմանը նպաստել է նաև պետական պարտատոմսերի ծրագրվածից ավել տեղաբաշխումը, որից ստացված միջոցները ևս ավանդադրվել են՝ ապահովելով լրացուցիչ տոկոսագումարներ: Նախորդ տարվա նույն ժամանակահատվածի համեմատ զուտ տոկոսագումարների նվազումը հիմնականում պայմանավորված է տոկոսադրույքների 2.12 տոկոսային կետով նվազմամբ: 2024 թվականի առաջին կիսամյակում ներդրված ավանդների միջին կշռված տոկոսադրույքը կազմել է 8.66%` 2023 թվականի առաջին կիսամյակի 10.78%‑ի դիմաց:

2024 թվականի առաջին կիսամյակում կնքվել է թվով 152 ավանդային պայմանագիր` 1,222.0 մլրդ դրամ ընդհանուր գումարով (նախորդ տարվա նույն ժամանակահատվածում կնքվել էր 130 ավանդային պայմանագիր` 1,065.0 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է մոտ 8.1 մլրդ դրամ, որը նախորդ տարվա համեմատ նվազել է 0.3 մլրդ դրամով:

Իրավաբանական անձանց կապիտալում կատարված ներդրումներից առաջին կիսամյակի ընթացքում ստացվել են ավելի քան 1 մլրդ դրամ շահաբաժիններ՝ կանխատեսված 121 մլն դրամի դիմաց: Շահաբաժինները զգալիորեն գերազանցել են նաև նախորդ տարվա նույն ժամանակահատվածի ցուցանիշը: Ծրագրված և նախորդ տարվա նույն ժամանակահատվածի ցուցանիշների գերազանցումը հիմնականում պայմանավորված է «Երևանի ջերմաէլեկտրակենտրոն» ՓԲԸ-ի և «Հայկական ատոմային էլեկտրակայան» ՓԲԸ‑ի կողմից վճարված շահաբաժիններով:

2024 թվականի առաջին կիսամյակի ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացվել են 12.9 մլրդ դրամ մուտքեր, որոնք 22.8%-ով (2.4 մլրդ դրամով) գերազանցել են կիսամյակի ծրագրային ցուցանիշը և 21.3%-ով (2.3 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի բարձր ցուցանիշը հիմնականում պայմանավորված է պետական բյուջեի նկատմամբ ստանձնած պայմանագրային պարտավորությունների չկատարման դիմաց գանձվող տույժերից մուտքերի աճով, որոնք կազմել են 1.2 մլրդ դրամ՝ 6.2 անգամ (1 մլրդ դրամով) գերազանցելով առաջին կիսամյակի ծրագրված ցուցանիշը և 4.2 անգամ (938.1 մլն դրամով)՝ նախորդ տարվա հունվար-հունիսի ցուցանիշը:

Հաշվետու ժամանակահատվածում իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի բարձր մակարդակ է գրանցվել նաև Մրցակցության պաշտպանության հանձնաժողովի կողմից գանձվող մուտքերի հաշվին, որոնք կազմել են 916.2 մլն դրամ՝ 20.1 անգամ (870.7 մլն դրամով) գերազանցելով առաջին կիսամյակի ծրագրված ցուցանիշը և 14.2 անգամ (851.6 մլն դրամով)՝ նախորդ տարվա նույն ժամանակահատվածի ցուցանիշը:

Հաշվետու ժամանակահատվածում մուտքերի բարձր մակարդակ է գրանցվել նաև ՀՀ ազգային անվտանգության ծառայության կողմից կիրառված պատժամիջոցներից գանձվող մուտքերի հաշվին, որոնք կազմել են 641.1 մլն դրամ՝ 3.6 անգամ (461.1 մլն դրամով) գերազանցելով առաջին կիսամյակի ծրագրված ցուցանիշը և 3.5 անգամ (456.6 մլն դրամով)՝ նախորդ տարվա առաջին կիսամյակի ցուցանիշը, ինչպես նաև ՀՀ արդարադատության նախարության կողմից կիրառված պատժամիջոցների դիմաց գանձված գումարների գծով, որոնք կազմել են 491.7 մլն դրամ՝ 2.1 անգամ գերազանցելով ծրագրված և նախորդ տարվա փաստացի ցուցանիշները (համապատասխանաբար 258.7 մլն դրամով և 258.8 մլն դրամով)՝ պայմանավորված պրոբացիայի ծառայության կողմից գանձված տուգանքների աճով:

2024 թվականի առաջին կիսամյակի ընթացքում ապրանքների մատակարարումից և ծառայությունների մատուցումից ստացված մուտքերի` ծրագրային ցուցանիշի 11.7% (1.2 մլրդ դրամ) գերազանցումը հիմնականում պայմանավորված է ՀՀ ներքին գործերի նախարարության և ՀՀ կադաստրի կոմիտեի կողմից մատուցվող ծառայությունների դիմաց ստացված մուտքերի ծրագրային ցուցանիշների համապատասխանաբար 25.6% (922.6 մլն դրամ) և 18.7% (530.1 մլն դրամ) գերազանցմամբ: Նախորդ տարվա նույն ժամանակահատվածի համեմատ ապրանքների մատակարարումից և ծառայությունների մատուցումից ստացված եկամուտների աճին հիմնականում նպաստել են ՀՀ կադաստրի կոմիտեի և ՀՀ էկոնոմիկայի նախարարության կողմից մատուցվող ծառայությունների դիմաց ստացված եկամուտները, որոնք 2023 թվականի առաջին կիսամյակի համեմատ աճել են համապատասխանաբար 12.7%‑ով (379.4 մլն դրամով) և 151.5%-ով (223.3 մլն դրամով):

Առաջին կիսամյակի ընթացքում ստացվել են 405.1 մլն դրամ այլ կատեգորիաներում չդասակարգված տրանսֆերտներ՝ կանխատեսված 23.2 մլն դրամի դիմաց: Տրանսֆերտները զգալիորեն գերազանցել են նաև նախորդ տարվա նույն ժամանակահատվածի ցուցանիշը: Ծրագրված և նախորդ տարվա նույն ժամանակահատվածի ցուցանիշների գերազանցումը մեծ մասամբ պայմանավորված է Հայաստանի Լոռու և Տավուշի մարզերում մայիսին տեղացած հորդառատ անձրևներով պայմանավորված հեղեղումների հետևանքով առավել շատ վնասներ կրած գյուղերին անհատների կողմից 204.1 մլն դրամի նվիրատվությամբ:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

2024 թվականի առաջին կիսամյակում ՀՀ պետական բյուջեի փաստացի ծախսերը կազմել են 1,232.7 մլրդ դրամ: Պետական բյուջեի ծախսերի առաջին կիսամյակի ճշտված ծրագիրը կատարվել է 87.5%-ով, շեղման ընդհանուր գումարի 66.1%-ը բաժին է ընկել ընթացիկ ծախսերին, 33.9%-ը` ոչ ֆինանսական ակտիվների հետ գործառնություններին:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97.9%-ը կամ 1,207.1 մլրդ դրամը, որոնց կիսամյակային ծրագիրը կատարվել է 88.5%-ով: Բյուջեի ծախսերի 2.1%-ը՝ 25.7 մլրդ դրամը ֆինանսավորվել է արտաքին աղբյուրներից, որը կազմել է ծրագրի 58.2%‑ը[[27]](#footnote-27): Հարկ է նշել, 2024 թվականի առաջին կիսամյակում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

2024 թվականի առաջին կիսամյակում ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 20.1%-ով կամ 206.3 մլրդ դրամով՝ իսկ նախորդ տարվա հետ համադրելի ցուցանիշի (առանց հիպոտեկային վարկերի վճարված տոկոսների գումարի վերադարձի) աճը կազմում է 17% (174.3 մլրդ դրամ)՝ հիմնականում պայմանավորված սոցիալական նպաստների և կենսաթոշակների, ոչ ֆինանսական ակտիվների գծով ծախսերի, ինչպես նաև տոկոսավճարների գծով ծախսերի աճով:

1. *ՀՀ պետական բյուջեի ծախսերը (մլրդ դրամ)*[[28]](#footnote-28)

|  |  |  |  |
| --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** |
| **Ընդամենը ծախսեր** | **1,026.4** | **1,408.5** | **1,232.7** |
| Ընթացիկ ծախսեր | 911.9 | 1,194.0 | 1,077.9 |
| Ոչ ֆինանսական ակտիվների հետ գործառնություններ | 114.5 | 214.4 | 154.9 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 88.8 | 84.8 | 87.4 |
| Ոչ ֆինանսական ակտիվների հետ գործառնություններ | 11.2 | 15.2 | 12.6 |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի**  **նկատմամբ**  **(%)** |
| **Ընթացիկ ծախսեր** | **911.9** | **1,194.0** | **1,077.9** | **90.3** | **118.2** |
| Աշխատավարձ | 90.1 | 110.6 | 103.4 | 93.5 | 114.7 |
| Ծառայությունների և ապրանքների ձեռքբերում | 77.9 | 54.5 | 41.3 | 75.9 | 53.1 |
| Տոկոսավճարներ | 116.5 | 167.4 | 153.5 | 91.7 | 131.7 |
| Սուբսիդիաներ | 69.0 | 87.2 | 82.0 | 94.1 | 118.9 |
| Դրամաշնորհներ | 120.9 | 151.8 | 127.0 | 83.7 | 105.0 |
| Սոցիալական նպաստներ և կենսաթոշակներ | 325.1 | 522.1 | 483.1 | 92.5 | 148.6 |
| Այլ ծախսեր | 112.4 | 100.5 | 87.5 | 87.1 | 77.8 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.9 | 9.3 | 9.6 |  |  |
| Ծառայությունների և ապրանքների ձեռք բերում | 8.5 | 4.6 | 3.8 |  |  |
| Տոկոսավճարներ | 12.8 | 14.0 | 14.2 |  |  |
| Սուբսիդիաներ | 7.6 | 7.3 | 7.6 |  |  |
| Դրամաշնորհներ | 13.3 | 12.7 | 11.8 |  |  |
| Սոցիալական նպաստներ և կենսաթոշակներ | 35.6 | 43.7 | 44.8 |  |  |
| Այլ ծախսեր | 12.3 | 8.4 | 8.1 |  |  |

2024 թվականի առաջին կիսամյակում ՀՀ կառավարության պարտքի սպասարկման ծախսերը կազմել են 153.5 մլրդ դրամ կամ ծրագրի 91.7%-ը: Մասնավորապես՝ արտաքին տոկոսավճարները կազմել են 47 մլրդ դրամ կամ ծրագրված ցուցանիշի 84.7%-ը:

Արտաքին վարկերի սպասարկման գծով խնայողությունները պայմանավորված են եղել հետևյալ գործոններով.

* 6-ամսյա EURIBOR, SOFR և SDR տոկոսադրույքի կանխատեսումային և 2024 թվականի առաջին կիսամյակի վճարումների համար կիրառված փաստացի դրույքաչափերի տարբերություն,
* 2023թ. և 2024թ. առաջին կիսամյակի ընթացքում մի շարք վարկերի գծով մասհանումների պլանային ցուցանիշի էական թերակատարում,
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքի տարբերություն,
* արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերություն: 2024 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 395.33, մինչդեռ 2024 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 402.39 փոխարժեքը (01.11.2023թ. դրությամբ ՀՀ կենտրոնական բանկի կողմից հրապարակված միջին փոխարժեք):

Արտարժութային պետական պարտատոմսերի սպասարկման գծով խնայողությունը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2024 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 402.62, մինչդեռ 2024 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար, ինչպես նշվեց, կիրառվել է 402.39 փոխարժեքը:

Հաշվի առնելով այն, որ արտարժութային պետական պարտատոմսերի սպասարկման գծով արժեկտրոնների վճարման պահին անհնար է տարանջատել արտարժութային պետական պարտատոմսերն ըստ ռեզիդենտության և ըստ այդմ դասակարգել արտարժութային պետական պարտատոմսերի գծով տոկոսավճարներն ըստ ներքին և արտաքին տոկոսավճարների՝ այդ տոկոսավճարներն ամբողջությամբ արտացոլվում են արտաքին տոկոսավճարներում:

Ներքին տոկոսավճարները կազմել են 106.5 մլրդ դրամ կամ ծրագրված ցուցանիշի 95.2%-ը: 5.4 մլրդ դրամի շեղումը պայմանավորված է նախատեսվածի համեմատ ավելի փոքր ծավալով հետգնումների իրականացմամբ, ինչպես նաև կանխատեսածի համեմատ փաստացի եկամտաբերության տարբերությամբ և ապրիլ ամսին 30 տարի մարման ժամկետով երկարաժամկետ պարտատոմսի թերտեղաբաշխմամբ:

2023 թվականի առաջին կիսամյակի համեմատ ՀՀ կառավարության պարտքի սպասարկման ծախսերն ավելացել են շուրջ 37 մլրդ դրամով կամ 31.7%-ով, ինչը պայմանավորված է եղել նշված ժամանակաշրջաններում կիրառված ԱՄՆ դոլար / ՀՀ դրամ փաստացի փոխարժեքների տարբերությամբ, շրջանառության մեջ գտնվող գանձապետական պարտատոմսերի ծավալների աճով և լողացող տոկոսադրույքների աճով:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի**  **նկատմամբ**  **(%)** |
| **Տոկոսավճարներ,** այդ թվում՝ | **116.5** | **167.4** | **153.5** | **91.7** | **131.7** |
| Ներքին տոկոսավճարներ | 72.7 | 111.9 | 106.5 | 95.2 | 146.4 |
| Արտաքին տոկոսավճարներ | 43.8 | 55.5 | 47.0 | 84.7 | 107.3 |

Նախորդ տարվա առաջին կիսամյակի համեմատ պետական բյուջեից տրամադրված սուբսիդիաների աճը հիմնականում պայմանավորված է հաշվետու ժամանակահատվածում Հանրակրթության ծրագրի և տնտեսության արդիականացման միջոցառմանը պետական աջակցության շրջանակներում, ինչպես նաև ՀՀ-ում ինտենսիվ այգեգործության զարգացման նպատակով սուբսիդավորման ավելացմամբ:

2023 թվականի առաջին կիսամյակի համեմատ պետական բյուջեից տրամադրված դրամաշնորհների աճը հիմնականում արձանագրվել է պետական բյուջեից համայնքների բյուջեներին համահարթեցման սկզբունքով տրվող դոտացիաների գծով: Աճ է արձանագրվել նաև ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերում, որոնք կազմել են 20.5 մլրդ դրամ և 5.5%-ով (1.1 մլրդ դրամով) գերազանցել 2023 թվականի նույն ժամանակահատվածի ցուցանիշը:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի**  **նկատմամբ**  **(%)** |
| **Դրամաշնորհներ,** այդ թվում՝ | **120.9** | **151.8** | **127.0** | **83.7** | **105.0** |
| Միջազգային կազմակերպություններին | 1.6 | 3.9 | 2.2 | 56.4 | 135.1 |
| Պետական հատվածի այլ մակարդակներին (ընթացիկ), այդ թվում` | 110.2 | 127.9 | 112.1 | 87.7 | 101.7 |
| - Համայնքների բյուջեներին համահարթեցման սկզբունքով տրվող դոտացիաներ | 34.9 | 42.7 | 42.7 | 100.0 | 122.3 |
| Պետական հատվածի այլ մակարդակներին (կապիտալ) | 9.0 | 19.9 | 12.7 | 63.5 | 140.1 |

Նախորդ տարվա առաջին կիսամյակի համեմատ սոցիալական նպաստների և կենսաթոշակների գծով ծախսերի աճը (158.1 մլրդ դրամ) մասամբ պայմանավորված է այն հանգամանքով, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ներառվել է պետական բյուջեի ծախսերում: Առանց նշված գումարների՝ սոցիալական նպաստների և կենսաթոշակների գծով ծախսերի աճը կազմում է 38.8% (126.0 մլրդ դրամ)՝ հիմնականում պայմանավորված Լեռնային Ղարաբաղից բռնի տեղահանվածներին նպաստների և կենսաթոշակային համակարգերում ընդգրկելու արդյունքում շահառուների թվի աճով, նրանց աջակցության տրամադրմամբ, ինչպես նաև 2023 թվականի հուլիսի 1-ից կենսաթոշակների չափերի բարձրացմամբ:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի**  **նկատմամբ**  **(%)** |
| **Սոցիալական նպաստներ և կենսաթոշակներ,** այդ թվում` | **325.1** | **522.1** | **483.1** | **92.5** | **148.6** |
| Նպաստներ | 108.3 | 254.1 | 227.2 | 89.4 | 209.7 |
| Կենսաթոշակներ | 216.7 | 268.0 | 255.9 | 95.5 | 118.1 |

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի 35.3% (40.4 մլրդ դրամ) աճը պայմանավորված է կապիտալ ծախսերի ավելացմամբ, որը հիմնականում կապված է ՀՀ պաշտպանության նախարարության շենքային պայմանների և Ճանապարհային ցանցի բարելավման ծախսերի աճի հետ, ինչպես նաև Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման նպատակով միջոցների հատկացմամբ: Հարկ է նշել, որ նախորդ տարվա առաջին կիսամյակի համեմատ արձանագրվել է կապիտալ ծախսերի ինչպես ծավալների, այնպես էլ կատարողականի աճ (21.4 տոկոսային կետով), ընդ որում, աճ է արձանագրվել ինչպես արտաքին աջակցությամբ, այնպես էլ ներքին ռեսուրսների հաշվին իրականացվող կապիտալ ծախսերում:

Աղյուսակ 15-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի**  **նկատմամբ**  **(%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **116.9** | **221.2** | **163.7** | **74.0** | **140.0** |
| Արտաքին աջակցությամբ իրականացվող ծրագրեր (ներառյալ ՀՀ կառավարության համաֆինանսավորումները) | 20.4 | 47.6 | 29.1 | 61.1 | 142.6 |
| Ներքին ռեսուրսների հաշվին իրականացվող ծրագրեր, այդ թվում՝ | 96.5 | 173.6 | 134.7 | 77.6 | 139.5 |
| * *ՀՀ պաշտպանության նախարարության ծրագրեր* | 78.6 | 99.7 | 99.2 | 99.6 | 126.3 |
| * *Այլ ծրագրեր* | 17.9 | 73.9 | 35.4 | 47.9 | 197.4 |

Ոչ ֆինանսական ակտիվների օտարումից հաշվետու ժամանակահատվածում ստացվել են 8.9 մլրդ դրամ մուտքեր՝ կիսամյակային ծրագրով նախատեսված 6.8 մլրդ դրամի և 2023 թվականի նույն ժամանակահատվածում ստացված 2.4 մլրդ դրամի դիմաց: Փաստացի մուտքերից 5.8 մլրդ դրամը ստացվել է պետական սեփականություն հանդիսացող հողերի վաճառքից:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը**  **2023թ. առաջին կիսամյակի**  **նկատմամբ**  **(%)** |
| **Ոչ ֆինանսական ակտիվների հետ գործառնություններ,** այդ թվում՝ | **114.5** | **214.4** | **154.9** | **72.2** | **135.3** |
| Ոչ ֆինանսական ակտիվների գծով ծախսեր, այդ թվում՝ | 116.9 | 221.2 | 163.7 | 74.0 | 140.0 |
| * շենքեր և շինություններ | 105.1 | 187.8 | 149.7 | 79.7 | 142.4 |
| * մեքենաների և սարքավորումների ձեռք բերում, պահպանում և հիմնանորոգում | 9.8 | 24.9 | 12.2 | 49.2 | 124.4 |
| * այլ հիմնական միջոցներ | 2.0 | 8.4 | 1.8 | 21.3 | 90.6 |
| Ոչ ֆինանսական ակտիվների օտարումից մուտքեր | (2.4) | (6.8) | (8.9) | 131.2 | 362.6 |

## ՀՀ պետական բյուջեի ծախսերը ծրագրային դասակարգմամբ[[29]](#footnote-29)

ՀՀ 2024 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին կիսամյակում նախատեսվել էր 165 ծրագրերի իրականացում 47 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 168, որոնցից առաջին կիսամյակում փաստացի միջոցներ են օգտագործվել 161-ի գծով, ընդ որում, ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում առաջին կիսամյակում նախատեսված 878 միջոցառումներից (առանց ՀՀ կառավարության պատասխանատվությամբ նախատեսված 3 միջոցառումների) ամբողջությամբ կամ մասնակիորեն կատարվել են 756-ը կամ 86.1%-ը:

2024 թվականի առաջին կիսամյակում ՀՀ պետական բյուջեի ծախսերը կազմել են 1,232.7 մլրդ դրամ կամ ծրագրված ցուցանիշի 87.5%-ը: Շեղումը կազմել է 175.7 մլրդ դրամ, որը հիմնականում արձանագրվել է ՀՀ աշխատանքի և սոցիալական հարցերի (41.4 մլրդ դրամ), ՀՀ տարածքային կառավարման և ենթակառուցվածքների (28.4 մլրդ դրամ), ՀՀ կրթության, գիտության, մշակույթի և սպորտի (27.5 մլրդ դրամ), ՀՀ էկոնոմիկայի (16 մլրդ դրամ), ՀՀ ֆինանսների նախարարության (15.1 մլրդ դրամ) և ՀՀ պաշտպանության (11 մլրդ դրամ) նախարարությունների պատասխանատվու-թյամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռներն ունեցել են ՀՀ աշխատանքի և սոցիալական հարցերի նախարարության (33.2%), ՀՀ պաշտպանության նախարարության (14.5%), ՀՀ ֆինանսների նախարարության (12.8%), ՀՀ կրթության, գիտության, մշակույթի և սպորտի նախարարության (9%) և ՀՀ տարածքային կառավարման և ենթակառուցվածքների (7.6%) պատասխանատվությամբ իրականացվող ծրագրերը:

2023 թվականի առաջին կիսամյակի համեմատ ՀՀ պետական բյուջեի ծախսերն աճել են 20.1%-ով կամ 206.3 մլրդ դրամով: Համադրելի ցուցանիշների**[[30]](#footnote-30)** համեմատության դեպքում ծախսերի աճը կազմում է 17% կամ 174.3 մլրդ դրամ, որը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 25.2% (82.5 մլրդ դրամ), ՀՀ ֆինանսների նախարարության ծախսերի 33.4% (39.4 մլրդ դրամ), ՀՀ կրթության, գիտության, մշակույթի և սպորտի նախարարության ծախսերի 20.3% (18.8 մլրդ դրամ) և ՀՀ տարածքային կառավարման և ենթակառուցվածքների նախարարության ծախսերի 22.4% (17.1 մլրդ դրամ) աճով:

*Հանրապետության Նախագահի աշխատակազմի* պատասխանատվությամբ *Հանրապետու-թյան նախագահի լիազորությունների իրականացման ապահովման* ծախսերը 2024 թվականի առաջին կիսամյակում կատարվել են 87.3%‑ով՝ կազմելով 686.4 մլն դրամ: Հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականու-թյան ապահովման միջոցառմանը, որի շրջանակներում օգտագործվել է շուրջ 686 մլն դրամ՝ ապահովելով 91% կատարողական, որը պայմանավորված է հաստիքների թերհամալրմամբ և որոշ ծախսերի տնտեսմամբ: Նախորդ տարվա առաջին կիսամյակի համեմատ հանրապետության նախագահի աշխատակազմի ծախսերն աճել են 1.6%-ով կամ 10.9 մլն դրամով՝ պայմանավորված հանրապետության նախագահի գործունեության և ներկայացուցչականության ապահովման ծախսերի աճով:

*ՀՀ Ազգային ժողովի* ծախսերը 2024 թվականի առաջին կիսամյակում կատարվել են 67.5%-ով՝ կազմելով 2.3 մլրդ դրամ: Մասնավորապես՝ 81.3% կամ 2.2 մլրդ դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված էներգետիկ ծառայությունների, գործուղման և ներկայացուցչական ծախսերի տնտեսմամբ և ապրանքների, աշխատանքների ու ծառայությունների ձեռքբերման հետ կապված գնման գործընթացներով` մրցույթների կայացման և դրանց դիմաց վճարումների իրականացման ժամկետներով: Ծրագրի ցածր կատարողականը պայմանավորված է նաև կուսակցություններին և կուսակցությունների դաշինքներին աջակցության և ՀՀ Ազգային ժողովի դերի բարձրացմանն ուղղված միջոցառումների իրականացման համար նախատեսված համապատասխանաբար 231 մլն դրամ և 25.3 մլն դրամ միջոցները չօգտագործելու հանգամանքով, ինչպես նաև ՀՀ Ազգային ժողովի շենքային պայմանների բարելավման միջոցառման ծախսերի ցածր՝ 1.4% (3.1 մլն դրամ) կատարողականով, ինչն արդյունք է այն հանգամանքի, որ մրցույթները հաշվետու ժամանակահատվածում չեն ավարտվել: Կուսակցություններին և կուսակցությունների դաշինքներին աջակցության միջոցառման շրջանակներում շահառուների կողմից պահանջագրեր չեն ներկայացվել, իսկ ՀՀ Ազգային ժողովի դերի բարձրացմանն ուղղված միջոցառումների իրականացման համար նախատեսված միջոցները չեն օգտագործվել՝ պայմանավորված ծառայությունների գնման միցույթների հետաձգմամբ: Արդյունքում նախորդ տարվա առաջին կիսամյակի համեմատ արձանագրվել է ՀՀ Ազգային ժողովի ծախսերի 11.4% (293.4 մլն դրամ) նվազում:

*ՀՀ Վարչապետի աշխատակազմի* պատասխանատվությամբ 2024 թվականի առաջին կիսամյակում կատարվել է պետական բյուջեի 9 ծրագիր: Ծախսերը կազմել են 8.7 մլրդ դրամ կամ ծրագրի 82%‑ը: Ծրագրված ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Տեսչական վերահսկողության ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի կատարողականով: Նախորդ տարվա առաջին կիսամյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 11.1%‑ով կամ 873 մլն դրամով, որը հիմնականում պայմանավորված է Պետական հատվածի արդիականացման ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի շրջանակներում կատարված ծախսերի համապատասխանաբար 7.2 անգամ (521.2 մլն դրամ) և 27.6% (408.8 մլն դրամ) աճով:

1. *2024թ. առաջին կիսամյակում ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **7,864.1** | **10,660.0** | **8,737.1** | **82.0** | **111.1** | **873.0** |
| Պետական հատվածի արդիականացման ծրագիր | 83.5 | 729.3 | 604.7 | 82.9 | 724.1 | 521.2 |
| ՀՀ Վարչապետի լիազորությունների իրականացման ապահովում | 3,051.5 | 3,632.9 | 2,748.4 | 75.7 | 90.1 | (303.1) |
| Տեսչական վերահսկողության ծրագիր | 2,461.4 | 3,187.9 | 2,608.6 | 81.8 | 106.0 | 147.2 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն, դրանց կողմից ընդունված վճիռների և որոշումների կատարման ապահովում | 1,480.4 | 2,097.7 | 1,889.1 | 90.1 | 127.6 | 408.8 |
| Այլ ծրագրեր | 787.3 | 1,012.2 | 886.3 | 87.6 | 112.6 | 99.0 |

Հաշվետու ժամանակահատվածում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 82.9%-ը՝ շուրջ 604.7 մլն դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման չորրորդ ծրագրի շրջանակներում: Մասնավորապես, 46.4 մլն դրամ ուղղվել է ծրագրի շրջանակներում ՀՀ հանրային հատվածի բարեփոխումների մշակման և իրականացման խորհրդատվական ծառայությունների ձեռքբերմանը, որը կազմել է ծրագրային ցուցանիշի 50.2%-ը: Շեղումը պայմանավորված է նրանով, որ «ՆԳՆ բիզնես գործընթացների հստակեցում և տարանջատում» խորհրդատվական ծառայութունների ձեռք բերման մրցույթը չի կայացել անբավարար հայտերի պատճառով, իսկ ծրագրի աուդիտի մրցույթի արդյունքում առաջացել են խնայողություններ: Համաշխարհային բանկի աջակցությամբ իրականացվող Պետական հատվածի արդիականացման չորրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման նպատակով օգտագործվել է 558.2 մլն դրամ կամ նախատեսված միջոցների 87.7%-ը: Շեղումը հիմնականում պայմանավորված է նրանով, որ ՀՀ նոր օրենքների ընդունման, գործող օրենքներում և կառավարության որոշումներում սահմանված ժամկետների փոփոխությունների արդյունքում անհատական հաշվի քարտի նոր համակարգի ձեռքբերման չորրորդ փուլի աշխատանքները տեղափոխվել են տարեվերջ:

*ՀՀ Վարչապետի լիազորությունների իրականացման ապահովման* ծրագրի շրջանակներում օգտագործվել է ավելի քան 2.7 մլրդ դրամ՝ ապահովելով 75.7% կատարողական: Շեղումը հիմնականում պայմանավորված է ծառայությունների, ծրագրերի համակարգման միջոցառման կատարողականով: Վերջինս հիմնականում պայմանավորված է ապրանքների և ծառայությունների ձեռքբերման համար նախատեսված միջոցների մասնակի օգտագործմամբ, ինչպես նաև թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ: Միջոցառման ծախսերը կազմել են 2 մլրդ դրամ կամ ծրագրված ցուցանիշի 73.7%‑ը:

Նախորդ տարվա առաջին կիսամյակի համեմատ ՀՀ Վարչապետի լիազորությունների իրականացման ապահովման ծրագրի ծախսերը նվազել են 9.9%-ով կամ շուրջ 303.1 մլն դրամով, որը հիմնականում պայմանավորված է նրանով, որ 2024 թվականի առաջին կիսամյակում պետական բյուջեից «Ռազմավարական հետազոտությունների իրականացում և առաջարկություն-ների ներկայացում» միջոցառմանը միջոցներ չեն հատկացվել:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է 2.6 մլրդ դրամ կամ նախատեսված միջոցների 81.8%-ը: Ծրագրի շրջանակներում իրականացվել են 20 միջոցառումներ, որոնք ուղղվել են տարբեր բնագավառներում տեսչական մարմինների պահպանմանը, կարողությունների զարգացմանն ու տեխնիկական հագեցվածության ապահովմանը և վերահսկողության իրականացմանը: Շեղումը հիմնականում առաջացել է առողջապահության, քաղաքաշինության և ճարտարապետության, սննդամթերքի անվտանգության ու բնապահպանության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, գործընկեր կազմակերպությունների կողմից վճարման համար հիմք հանդիսացող փաստաթղթերի՝ հաշվետու ժամանակահատվածում չներկայացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ:

Նախորդ տարվա առաջին կիսամյակի ցուցանիշի համեմատ Տեսչական վերահսկողության ծրագրի գծով ծախսերն աճել են 6%‑ով կամ շուրջ 147.2 մլն դրամով, որը հիմնականում պայմանավորված է սննդամթերքի անվտանգության, բնապահպանության և շուկայի բնագավառներում վերահսկողության ծառայությունների գծով ծախսերի համապատասխանաբար 12.6% (72.5 մլն դրամ), 8% (32.6 մլն դրամ) և 16.9% (21.2 մլն դրամ) աճով:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 1.9 մլրդ դրամ կամ ծրագրային ցուցանիշի 90.1%-ը: Շեղումը պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների և միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման միջոցառումների կատարողականով: Նշված առաջին միջոցառման շրջանակներում մատուցվել են իրավական, խորհրդատվական և տեղեկատվական 3 ծառայություններ, կատարվել է նաև 1 էլեկտրոնային հարթակի հասանելիության համար վճարում: Նշված միջոցառման շրջանակներում օգտագործվել է շուրջ 1.8 մլրդ դրամ կամ նախատեսված միջոցների 94.2%-ը՝ պայմանավորված հաշվետու ժամանակահատվածում փաստացի ներկայացված վճարման փաստաթղթերով:

Հաշվետու ժամանակահատվածում միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման համար նախատեսված միջոցներն օգտագործվել են 44.9%-ով՝ կազմելով 81.5 մլն դրամ: Շեղումը պայմանավորված է նրանով, որ ներկայացվել են միայն 1 գործի վերաբերյալ վճարում կատարելու համար անհրաժեշտ փաստաթղթեր:

Նախորդ տարվա առաջին կիսամյակի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերն աճել են 27.6%-ով կամ շուրջ 408.8 մլն դրամով, որը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի 27.3% (375.8 մլն դրամ) աճով:

ՀՀ Վարչապետի աշխատակազմի կողմից իրականացված այլ ծրագրերից 2024 թվականի առաջին կիսամյակում *Հանրային իրազեկման* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 625.2 մլն դրամ: Ծրագրի շրջանակներում իրականացվել են 4 միջոցառումներ: Հատկացված միջոցներից 329.3 մլն դրամ ուղղվել է կառավարության գործունեության լուսաբանման, թեմատիկ վերլուծությունների և ԶԼՄ‑ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման իրականացմանը: 141.3 մլն դրամ ուղղվել է ԱՊՀ երկրներում հեռուստառադիոծրագրերի հեռարձակման համար «Միր» միջպետական հեռուստառադիո-ընկերության ՀՀ մասնաբաժնի վճարմանը:

Նախորդ տարվա առաջին կիսամյակի համեմատ Հանրային իրազեկման ծրագրի ծախսերն աճել են 13.2%-ով կամ ավելի քան 72.9 մլն դրամով` հիմնականում պայմանավորված հանրային իրազեկման և հասարակական-քաղաքագիտական հետազոտությունների միջոցառման ծախսերի 43% (99 մլն դրամ) աճով:

*ՀՀ սահմանադրական դատարանի* *գործունեության ապահովմանը* 2024 թվականի առաջին կիսամյակում տրամադրվել է 345.2 մլն դրամ՝ ապահովելով 93.4% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 338.7 մլն դրամ կամ ծրագրված ցուցանիշի 95.4%-ը` պայմանավորված տնտեսումներով: 2023 թվականի նույն ժամանակահատվածի համեմատ ՀՀ սահմանադրական դատարանի ծախսերը էական փոփոխության չեն ենթարկվել:

*Բարձրագույն դատական խորհրդի* պատասխանատվությամբ իրականացվող *Դատական իշխանության գործունեության ապահովման և իրականացման* ծրագրին 2024 թվականի առաջին կիսամյակում ՀՀ պետական բյուջեից տրամադրվել է 7.2 մլրդ դրամ՝ ապահովելով 88.4% կատարողական: Գրեթե բոլոր միջոցառումներում առկա շեղումները հիմնականում պայմանավորված են թափուր հաստիքների առկայությամբ և խնայողություններով: 2023 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 12.2%‑ով կամ 785.8 մլն դրամով՝ հիմնականում պայմանավորված Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացման միջոցառման ծախսերի աճով, ինչպես նաև «ՀՀ դատական օրենսգիրք» սահմանադրական օրենքում կատարված փոփոխության համաձայն՝ 2023 թվականի ընթացքում Երևան քաղաքի առաջին ատյանի ընդհանուր իրավասության դատարանի փոխարեն երկու նոր դատարանների՝ Երևան քաղաքի առաջին ատյանի ընդհանուր իրավասության քաղաքացիական դատարանի և Երևան քաղաքի առաջին ատյանի ընդհանուր իրավասության քրեական դատարանի ստեղծմամբ, և 2024 թվականից Վերաքննիչ հակակոռուպցիոն դատարանի ստեղծմամբ։

*ՀՀ դատախազությանը* 2024 թվականի առաջին կիսամյակում տրամադրվել է 4.1 մլրդ դրամ՝ ապահովելով ծրագրված ցուցանիշի 92.1%-ը: Հատկացումների հաշվին կատարվել են 2 ծրագրեր՝ նախատեսված 3-ի փոխարեն*:* Միջոցների գերակշիռ մասը՝ 3.8 մլրդ դրամը, տրամադրվել է Դատական ղեկավարման և դատախազական հսկողության ծրագրին, որը կատարվել է 94%-ով՝ պայմանավորված փաստացի աշխատանքների ծավալներով: Նախորդ տարվա առաջին կիսամյակի համեմատ ՀՀ դատախազության ծախսերն աճել են 16.6%‑ով կամ 587.4 մլն դրամով՝ հիմնականում պայմանավորված աշխատանքի վարձատրության ծախսերի աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2024 թվականի առաջին կիսամյակի ընթացքում կատարվել է պետական բյուջեի 20 ծրագիր, որոնց գծով ծախսերը կազմել են 93.3 մլրդ դրամ կամ ծրագրված ցուցանիշի 76.7%‑ը: Ծրագրից շեղումը հիմնականում պայմանավորված է Ճանապարհային ցանցի բարելավման, Քաղաքային զարգացման և Տարածքային զարգացման ծրագրերի կատարողականով: 2023 թվականի նույն ժամանակահատվածի համեմատ արձանագրվել է ՀՀ տարածքային կառավարման և ենթակառուցվածքների նախարարության պատասխանատվությամբ իրականացված ծախսերի 15.1% (12.2 մլրդ դրամ) աճ: 2023 թվականի հուլիսի 1-ից ՀՀ ՏԿԵՆ միգրացիոն ծառայությունը ներառվել է ՀՀ ներքին գործերի նախարարության համակարգում, որի հետևանքով նախկինում ՀՀ ՏԿԵՆ պատասխանատվությամբ իրականացվող «Աջակցություն փախստականների ինտեգրմանը» ծրագիրը վերաբաշխվել է ՀՀ ներքին գործերի և ՀՀ աշխատանքի և սոցիալական հարցերի նախարարությունների միջև, «Միգրացիոն բնագավառում պետական քաղաքականության մշակում և իրականացում» ծրագիրը ևս ներառվել է ՀՀ ՆԳՆ պատասխանատվությամբ իրականացվող ծախսերում: Միաժամանակ «Դպրոցների սեյսմիկ անվտանգության մակարդակի բարձրացման ծրագիրը» փոխանցվել է ՀՀ ԿԳՄՍ նախարարությանը: Վերոնշյալից ելնելով՝ 2023 թվականի առաջին կիսամյակի համադրելի ցուցանիշի համեմատ ՀՀ ՏԿԵՆ ծախսերի աճը կազմում է 22.4% (17.1 մլրդ դրամ), որը հիմնականում պայմանավորված է Ճանապարհային ցանցի բարելավման, Տարածքային զարգացման, Սոցիալական ներդրումների և տեղական զարգացման, ինչպես նաև Ջրամատակարարման և ջրահեռացման բարելավման ծրագրերի շրջանակներում կատարված ծախսերի աճով: Միաժամանակ, նախարարության ընդհանուր ծախսերի աճի վրա զգալի բացասական ազդեցություն է ունեցել Պետական գույքի կառավարման ծրագրի շրջանակներում ոչ ֆինանսական ակտիվների օտարումից մուտքերի աճը և Քաղաքային զարգացման ու Ոռոգման համակարգի առողջացման ծրագրերի շրջանակներում կատարված ծախսերի նվազումը:

1. *2024թ. առաջին կիսամյակում ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ (2024թ. հետ համադրելի)** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **76,177.8** | **121,614.3** | **93,258.5** | **76.7** | **122.4** | **17,080.7** |
| Ոռոգման համակարգի առողջացում | 6,980.6 | 8,456.9 | 5,696.3 | 67.4 | 81.6 | (1,284.3) |
| Սոցիալական ներդրումների և տեղական զարգացման ծրագիր | 617.7 | 3,889.9 | 3,408.3 | 87.6 | 551.8 | 2,790.6 |
| Ճանապարհային ցանցի բարելավում | 14,980.5 | 39,304.0 | 28,448.9 | 72.4 | 189.9 | 13,468.4 |
| Ջրամատակարարաման և ջրահեռացման բարելավում | 2,056.3 | 5,514.7 | 4,225.4 | 76.6 | 205.5 | 2,169.1 |
| Պետական գույքի կառավարում | (1,883.2) | (5,165.7) | (7,848.4) | 151.9 | 416.8 | (5,965.2) |
| Քաղաքային զարգացում | 5,093.0 | 7,912.6 | 1,965.7 | 24.8 | 38.6 | (3,127.3) |
| Տարածքային զարգացում | 44,803.0 | 57,885.1 | 54,255.7 | 93.7 | 121.1 | 9,452.6 |
| Այլ ծրագրեր | 3,529.8 | 3,816.9 | 3,106.5 | 81.4 | 88.0 | (423.3) |

2024 թվականի առաջին կիսամյակի ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 67.4%-ը՝ շուրջ 5.7 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում առաջին կիսամյակում հիմնանորոգվել են 6.37 կմ երկարությամբ ոռոգման ցանցեր: Ծրագրի շրջանակներում օգտագործվել է նախատեսված միջոցների 70.4%-ը` 814.2 մլն դրամ՝ պայմանավորված եղանակային անբարենպաստ պայմաններով, ինչի հետևանքով աշխատանքները սկսվել են մայիսին.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 3 մ երկարությամբ պատվար և նորոգվել 41 կմ երկարությամբ ոռոգման ներտնտեսային ցանց: Ծրագրի շրջանակներում օգտագործվել է հատկացված միջոցների 69.1%-ը՝ 920.5 մլն դրամ: Շեղումը պայմանավորված է անհրաժեշտ վարչական սարքավորումների գնման գործընթացի ժամանակատարությամբ, որի հետ կապված՝ ծրագրի աշխատանքների ավարտի վերջնաժամկետը հունիս ամսից տեղափոխվել է տարեվերջ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման ծրագրի շրջանակներում օգտագործվել է նախատեսված միջոցների 33.8%-ը՝ 745.4 մլն դրամ, ինչը հիմնականում պայմանավորված է եղանկային անբարենպաստ պայմաններով, որոնց պատճառով աշխատանքների կատարումը հետաձգվել է.

Նախատեսված գրեթե ամբողջ ծավալով՝ 2.5 մլրդ դրամի չափով ֆինանսական աջակցություն է տրամադրվել 15 ոռոգման ծառայություններ մատուցող ընկերություններին, որոնց կողմից ոռոգվող հողատարածքների մակերեսը կազմել է 76,872.0 հա, իսկ ջրամատակարարման ծավալը՝ 173.58 մլն մ3: 650 մլն դրամ (100%) ֆինանսական աջակցություն է տրամադրվել Ոռոգում-ջրառ իրականացնող կազմակերպություններին, որոնց միջոցով ապահովվել է 363 մլն մ3 ջրամատակարարում:

2023 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերը նվազել են 18.4%-ով կամ 1.3 մլրդ դրամով՝ հիմնականում պայմանավորված Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի ծախսերի կրճատմամբ:

*Սոցիալական ներդրումների և տեղական զարգացման ծրագրին* տրամադրվել է 3.4 մլրդ դրամ՝ ապահովելով 87.6% կատարողական: Ծրագրի շրջանակներում օգտագործված միջոցները հիմնականում ուղղվել են Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավմանը: Նշված ծախսերը կատարվել են 90.3%-ով՝ կազմելով 3.2 մլրդ դրամ՝ պայմանավորված նրանով, որ ներմուծման ընթացքում առաջացող խնդիրների պատճառով 1 համայնքի տրամադրվող մեքենաների և սարքավորումների մատակարարումների և դրանց դիմաց նախատեսված վճարումների գործընթացները տեղափոխվել են 3-րդ եռամսյակ: Մնացած 29 համայնքի համար նախատեսված մեքենաներն ու սարքավորումները տրամադրվել են:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերն աճել են 5.5 անգամ կամ 2.8 մլրդ դրամով, որը հիմնականում պայմանավորված է Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի շրջանակներում կատարված ծախսերի աճով:

*Ճանապարհային ցանցի բարելավման* ծրագրին 2024 թվականի առաջին կիսամյակում տրամադրել է ավելի քան 28.4 մլրդ դրամ՝ կազմելով ծրագրված ցուցանիշի 72.4%-ը:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 70.5%‑ը` 14.6 մլրդ դրամ: Մասնավորապես՝ ԱԶԲ աջակցությամբ իրականացվող Հյուսիս-հարավ միջանցքի զարգացման վարկային ծրագրի 2-րդ տրանշի շրջանակներում օգտագործվել է նախատեսված միջոցների 94.3%-ը՝ 6.5 մլրդ դրամ: Շեղումը պայմանավորված է աշխատանքների տեխնիկական հսկողության պայմանագրում նախատեսվող փոփոխություններով: Տրանշ 2-ի շրջանակներում հաշվետու ժամանակահատվածում իրականացվել են Աշտարակ-Թալին 29+600կմ-71+500կմ ճանապարհահատվածի կառուցման աշխատանքները: ԱԶԲ աջակցությամբ իրականացվող Հյուսիս-հարավ միջանցքի զարգացման վարկային ծրագրի 3-րդ տրանշի շրջանակներում օգտագործվել է նախատեսված միջոցների 49.5%-ը՝ 2 մլրդ դրամ՝ պայմանավորված ԱԶԲ‑ի կողմից ուղիղ վճարման հաստատման գործընթացի ձգձգմամբ: Տրանշ 3-ի շրջանակներում իրականացվել են Թալին-Լանջիկ 71+500կմ-90+200կմ ճանապարհահատվածի կառուցման աշխատանքները: Եվրասիական զարգացման բանկի աջակցությամբ իրականացվող Հյուսիս-հարավ միջանցքի զարգացման ծրագրի շրջանակներում օգտագործվել է նախատեսված միջոցների 53%-ը՝ շուրջ 3.7 մլրդ դրամ՝ պայմանավորված շինարարական աշխատանքների ուշ մեկնարկով և ՀՕՏԾ (Հողերի օտարման և տարաբնակեցման ծրագրի) ընթացքով:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի՝ տարբեր դոնորների աջակցությամբ իրականացվող միջոցառումների շրջանակներում օգտագործվել է 116.8 մլն դրամ կամ նախատեսված միջոցների 14.1%-ը: Ծրագրի շրջանակներում ավարտվել են նախատեսված շինարարական աշխատանքները, և հետավարտական երաշխիքների մնացորդների վճարման հաշիվները և խորհրդատուի ներկայացրած ծառայությունների մատուցման ակտը գտնվում են հաստատման փուլում:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են 2764.74 կմ ամառային և 3113.04 կմ ձմեռային պահպանման ենթակա ավտոմոբիլային ճանապարհների, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող տրանսպորտային օբյեկտների (3 թունելների և 5 կամուրջների) ընթացիկ պահպանման և մետաղական արգելափակոցների (948.64 կմ) պահպանման ու վերականգնման աշխատանքներ: Միջոցառման ծախսերը կազմել են շուրջ 2.4 մլրդ դրամ կամ ծրագրված ցուցանիշի 80.6%-ը: Շեղումը պայմանավորված է նրանով, որ որոշ կատարողական ակտեր առկա թերությունների պատճառով չեն ընդունվել և վերադարձվել են շտկման:

Մարզային նշանակության ավտոճանապարհների պահպանման և անվտանգ երթևեկության ծառայությունների միջոցառման շրջանակներում հաշվետու ժամանակահատվածում իրականացվել են 2053.27 կմ ձմեռային և 1417.29 կմ ամառային պահպանման ենթակա ավտոճանապարհների պահպանման և շահագործման աշխատանքներ: Այդ նպատակով օգտագործվել է նախատեսված միջոցների 75.8%-ը՝ 976.4 մլն դրամ: Շեղումը հիմնականում պայմանավորված է նրանով, որ հունիս ամսվա համար ներկայացված կատարողական ակտերի դիմաց վճարումները կատարվել են հուլիսին:

Պետական նշանակության ավտոճանապարհների հիմնանորոգման միջոցառման շրջանակներում 2024 թվականի առաջին կիսամյակում օգտագործվել է նախատեսված միջոցների 82%-ը՝ 10 մլրդ դրամ: Շեղումը պայմանավորված է որոշ ճանապարհատվածներում եղանակային անբարենպաստ պայմանների պատճառով աշխատանքների ձգձգմամբ և 4 ճանապարհահատվածներում շինարարական աշխատանքների նկատմամբ տեխնիկական հսկողության պայմանագրերի լուծմամբ:

2023 թվականի առաջին կիսամյակի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 89.9%-ով կամ 13.5 մլրդ դրամով՝ հիմնականում պայմանավորված Հյուսիս-հարավ միջանցքի զարգացման ծրագրի շրջանակներում կատարված ծախսերի, ինչպես նաև պետական նշանակության ավտոճանապարհների հիմնանորոգման ծախսերի աճով։

2024 թվականի առաջին կիսամյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 76.6%-ը՝ ավելի քան 4.2 մլրդ դրամ: Ծրագրի ցածր կատարողականը մասամբ պայմանավորված է Ջրամատակարարման և ջրահեռացման համակարգի հիմնանորոգման միջոցառման կատարողականով, որի շրջանակներում օգտագործվել է նախատեսված միջոցների 50.1%-ը՝ 557.1 մլն դրամ: Աշխատանքների ձմեռային դադարի և եղանակային պայմանների պատճառով միջոցառման շրջանակներում նախատեսված աշխատանքները մեկնարկել են երկրորդ եռամսյակում: Միջոցառման շրջանակներում վերականգնման աշխատանքներ են իրականացվել 14 օբյեկտներում:

Խմելու ջրի մատակարարման և ջրահեռացման ծառայությունների սուբսիդավորման համար օգտագործվել է շուրջ 419 մլն դրամ կամ նախատեսված միջոցների 94.2%-ը՝ պայմանավորված մատուցված ջրամատակարարման և ջրահեռացման ծառայությունների ծավալներով:

Հաշվետու ժամանակահատվածում 1.2 մլրդ դրամ է օգտագործվել Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 80.9%-ը: Շեղումը պայմանավորված է եղանակային անբարենպաստ պայմանների հետևանքով աշխատանքների կատարման ժամկետների երկարաձգմամբ: Ծրագրի շրջանակներում նորոգվել է 27 կմ երկարությամբ ջրագիծ, 0.5 կմ կոյուղագիծ և 997 հատ տնային միացում:

Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման վարկային ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգմանը տրամադրվել է 713 մլն դրամ կամ նախատեսված միջոցների 75.2%-ը, որի պատճառը Արարատյան պոմպակայանի համար նոր պոմպերի ներմուծման ուշացումն է: Ծրագրի շրջանակներում նորոգվել է 29.17 կմ երկարությամբ ջրագիծ, 7.27 կմ երկարության մուտքագիծ և 106 հատ տնային միացում:

Նույն ծրագրի Եվրոպական միության հարևանության ներդրումային ծրագրի աջակցությամբ իրականացվող դրամաշնորհային բաղադրիչի շրջանակներում օգտագործվել է 457.4 մլն դրամ կամ նախատեսված միջոցների 101.8%-ը: Ծրագրի շրջանակներում նորոգվել է 26.7 կմ երկարությամբ ջրագիծ, 3.03 կմ երկարության մուտքագիծ և 501 հատ տնային միացում:

Նշենք, որ 2023 թվականի առաջին կիսամյակում նշված Երևանի ջրամատակարարման բարելավման ծրագրին միջոցներ չէին հատկացվել, և հիմնականում նշվածով, ինչպես նաև Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի ծախսերի աճով պայմանավորված՝ Ջրամատակարարման և ջրահեռացման բարելավման ծրագրի ծախսերը 2.1 անգամ կամ 2.2 մլրդ դրամով գերազանցել են նախորդ տարվա նույն ժամանակահատվածի ցուցանիշը։

*Պետական գույքի կառավարման* ծրագրի գծով փաստացի ցուցանիշը կազմել է -7.8 մլրդ դրամ՝ 51.9%-ով գերազանցելով ծրագրված ցուցանիշը, որը պայմանավորված է ոչ ֆինանսական ակտիվների օտարումից ծրագրվածից ավել ստացված մուտքերով: 2024 թվականի առաջին կիսամյակի ընթացքում Պետական գույքի կառավարման ծրագրի շրջանակներում կատարվել են 1 մլրդ դրամ ծախսեր՝ կազմելով ծրագրված ցուցանիշի 63.7%-ը, որը հիմնականում պայմանավորված է «Հանրային իշխանության մարմիններին տրանսպորտային միջոցներով ապահովվածության բարելավում» միջոցառման շրջանակներում նախատեսված 483.7 մլն դրամը չօգտագործելու հանգամանքով՝ անհրաժեշտության բացակայությամբ պայմանավորված: Ոչ ֆինանսական ակտիվների օտարումից ստացվել է շուրջ 8.9 մլրդ դրամ՝ 31.2%-ով գերազանցելով կանխատեսված ցուցանիշը: Նախորդ տարվա առաջին կիսամյակի համեմատ Պետական գույքի կառավարման ծրագրի ծախսերն աճել են 80.4%-ով՝ հիմնականում պայմանավորված ավիացիոն ծառայությունների մատուցման նպատակով 484.7 մլն դրամ միջոցների հատկացմամբ, իսկ ոչ ֆինանսական ակտիվների օտարումից մուտքերը՝ 3.6 անգամ:

*Քաղաքային զարգացման* ծրագրի շրջանակներում 2024 թվականի առաջին կիսամյակում օգտագործվել է նախատեսված միջոցների 24.8%-ը՝ շուրջ 2 մլրդ դրամ: Ցածր կատարողականը հիմնականում պայմանավորված է Ասիական զարգացման բանկի աջակցությամբ իրականացվող քաղաքային զարգացման ներդրումային ծրագրի շրջանակներում նախատեսված 3.5 մլրդ դրամ միջոցները չօգտագործելու հանգամանքով, որը վավերացվել է մայիսի 22‑ին, և մինչև հաշվետու ժամանակահատվածի ավարտը պայմանագրերը դեռևս գտնվել են կնքման փուլում:

Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում նախատեսված 331.5 մլն դրամը չի օգտագործվել: Միջոցները նախատեսվել էին կապալառուից պահված երաշխիքային գումարի հետվճարման, ծրագրի ավարտից հետո իրականացվող աուդիտի դիմաց վճարման և պայմանագրի վերջնական արժեքի 10%-ից ավելի հաշվարկված և պահված տույժերի, տուգանքների գումարի հետ վերադարձի համար, որոնք իրականացվելու են դրենաժային թունելի հանձնում-ընդունումից հետո, որը, աշխատանքների դանդաղ ընթացքով պայմանավորված, իրականացվելու է աշնանը:

Երևանի մետրոպոլիտենի ենթակառուցվածքների նորոգման, Երևանի բուսաբանական այգու տարածքում անտառապուրակի կառուցապատման և Երևան քաղաքի նախադպրոցական ուսումնական հաստատությունների կառուցման և հիմնանորոգման աշխատանքների համար օգտագործվել է համապատասխանաբար 180.7 մլն դրամ (ծրագրի 26.8%-ը), 304.7 մլն դրամ (ծրագրի 30.8%-ը) և 15.9 մլն դրամ (ծրագրի 3.6%-ը)՝ փաստացի ներկայացված կատարողականներով պայմանավորված: Երևանի տարածքում ճանապարհային երթևեկության կարգավորման գծով պետության կողմից համայնքի ղեկավարին պատվիրակված լիազորությունների իրականացման համար օգտագործվել է նախատեսված միջոցների 28.1%-ը՝ 108.4 մլն դրամ, ինչը պայմանավորված է եղանակային պայմանների հետևանքով կատարված աշխատանքների փոքր ծավալով, ինչպես նաև ճանապարհներին լուսային ազդանշանների տեղադրման աշխատանքների համար նախատեսված մրցույթի չկայացմամբ:

Ամբողջ ծավալով տրամադրվել է Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար նախատեսված 1.3 մլրդ դրամ սուբսիդիան: Հաշվետու ժամանակահատվածում մետրոպոլիտենից օգտվող ողևորների թիվը կազմել է 12,910,316:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերը նվազել են 61.4%-ով կամ 3.1 մլրդ դրամով՝ հիմնականում պայմանավորված 2024 թվականի առաջին կիսամյակում տվյալ բնագավառում արտաքին աջակցությամբ իրականացվող որոշ վարկային և դրամաշնորհային ծրագրերի միջոցներ չհատկացնելու հանգամանքով, որոնց շրջանակներում 2023 թվականի առաջին կիսամյակում օգտագործվել էր ընդհանուր առմամբ 2.4 մլրդ դրամ։

*Տարածքային զարգացման ծրագրի* շրջանակներում օգտագործվել է նախատեսված միջոցների 93.7%-ը՝ շուրջ 54.3 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների և մարզերում առաջնահերթ լուծում պահանջող հիմնախնդիրների լուծման նպատակով նախատեսված ծախսերի կատարողականով, ինչպես նաև ազդակիր բնակավայրերի և համայնքների բյուջեներին հատկացվող համայնքային մասհանումների համար նախատեսված 630.7 մլն դրամ միջոցները չօգտագործելու հանգամանքով (պայմանագրերը գտնվել են կնքման փուլում): Ենթակառուցվածքների զարգացման նպատակով ՀՀ մարզերին տրամադրված սուբվենցիաների շրջանակներում օգտագործվել է նախատեսված միջոցների 82.3%-ը կամ 7.4 մլրդ դրամ` պայմանավորված նրանով, որ համայնքների կողմից որոշ կատարողական ակտեր ներկայացվել են հունիսի վերջին, և վճարումներն իրականացվել են հուլիսին: Միջոցառման շրջանակներում պետական բյուջեից ֆինանսավորում է տրամադրվել 61 համայնքի կողմից ներկայացված 126 ծրագրի իրականացմանը: Մարզերում առաջնահերթ լուծում պահանջող հիմնախնդիրների լուծման համար օգտագործվել է 649.8 մլն դրամ կամ նախատեսված ցուցանիշի 34.8%-ը՝ պայմանավորված պայմանագրերի՝ կնքման փուլում գտնվելու հանգամանքով:

Տարածքային զարգացման ծրագրին հատկացված միջոցների հիմանական մասը՝ շուրջ 42.7 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները, որոնք տրամադրվել են նախատեսված ծավալով:

Նախատեսված ծավալով՝ շուրջ 2.9 մլրդ դրամ աջակցություն է տրվել Երևանի քաղաքապետարանին սեփական լիազորությունների իրականացման համար:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 21.1%-ով կամ 9.5 մլրդ դրամով: Աճը հիմնականում պայմանավորված է ֆինանսական համահարթեցման սկզբունքով տրվող դոտացիաների աճով:

2024 թվականի առաջին կիսամյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Էներգաարդյունավետության ծրագրի* շրջանակներում օգտագործվել է 1.1 մլրդ դրամ՝ ապահովելով կիսամյակային ծրագրի 95.2% կատարողական: Շեղումը պայմանավորված է Եվրասիական զարգացման բանկի աջակցությամբ իրականացվող հանրային շենքերում էներգախնայողության բարելավման և կանաչ էներգիայի զարգացմանը նպաստող դրամաշնորհային ծրագրի կատարողականով, որը կազմել է 80.4% կամ 231.4 մլն դրամ, որն էլ իր հերթին հիմնականում պայմանավորված է ՀՀ բանկերի կողմից բանկային երաշխիքի տրամադրման գործընթացի ժամանակատարությամբ: Հաշվետու ժամանակահատվածում ծրագրում ներգրավվել է 8 շենք:

Էներգաարդյունավետության ծրագրին հատկացված միջոցների հիմանական մասը՝ 900 մլն դրամը (100%) կազմել է բնակարանների և անհատական բնակելի տների էներգաարդյունավետ վերանորոգման աշխատանքների իրականացմանն ուղղված պետական աջակցությունը, որից օգտվել է 15050 շահառու:

*Ոռոգման համակարգի արդիականացմանն աջակցության* ծրագրի շրջանակներում 2024 թվականի առաջին կիսամյակում օգտագործվել է նախատեսված միջոցների 89.6%-ը՝ 291.8 մլն դրամ: Աջակցությունը տրամադրվել է փաստացի ներկայացված կատարողականների հիման վրա: Ծրագրի շրջանակներում իրականացվել են Արտաշատի ջրանցքի (42 մ) և գլխամասային հանգույցի (129 մ) հիմնանորոգման, Ստորին Հրազդանի ջրանցքի 1-ին հերթի՝ գլխամասային հանգույցի (597 մ) և 2-րդ հերթի (557 մ), Արզնի-Շամիրամ ջրանցքի 2-րդ հերթի (120 մ) հիմնանորոգման աշխատանքներ:

*ՀՀ առողջապահության նախարարության* պատասխանատվությամբ 2024 թվականի առաջին կիսամյակի ընթացքում կատարվել են 12 ծրագրեր, որոնց ուղղվել է 61.8 մլրդ դրամ՝ ապահովելով ծրագրված ցուցանիշի 94.5%-ը, ընդ որում գրեթե բոլոր ծրագրերում արձանագրվել են շեղումներ։ 2023 թվականի նույն ժամանակահատվածի համեմատ առողջապահության նախարարության ծախսերն աճել են 8.1%‑ով կամ 4.6 մլրդ դրամով՝ հիմնականում պայմանավորված «Սոցիալապես անապահով և առանձին խմբերի անձանց բժշկական օգնություն», «Առողջության առաջնային պահպանում», «Մոր և մանկան առողջության պահպանում» և «Ոչ վարակիչ հիվանդությունների բժշկական օգնության ապահովում» ծրագրերի շրջանակներում կատարված ծախսերի աճով:

1. *2024թ. առաջին կիսամյակում ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ.**  **առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2024թ առաջին կիսամյակի 2023թ. առաջին կիսամյակի նկատմամբ**  **(%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **57,176.2** | 65,416.1 | 61,803.9 | 94.5% | 108.1% | 4,627.7 |
| Հանրային առողջության պահպանում | 2,977.5 | 2,731.9 | 2,671.6 | 97.8% | 89.7% | (305.8) |
| Առողջության առաջնային պահպանում | 12,658.6 | 14,496.9 | 13,924.1 | 96.0% | 110.0% | 1,265.5 |
| Մոր և մանկան առողջության պահպանում | 8,816.9 | 10,549.5 | 10,071.3 | 95.5% | 114.2% | 1,254.4 |
| Ոչ վարակիչ հիվանդությունների բժշկական օգնության ապահովում | 8,699.5 | 9,805.3 | 9,799.8 | 99.9% | 112.6% | 1,100.3 |
| Սոցիալապես անապահով և առանձին խմբերի անձանց բժշկական օգնություն | 15,792.0 | 17,682.1 | 17,429.8 | 98.6% | 110.4% | 1,637.8 |
| Այլ ծրագրեր | 8,231.7 | 10,150.4 | 7,907.1 | 77.9% | 96.1% | (324.6) |

2024 թվականի առաջին կիսամյակում շուրջ 2.7 մլրդ դրամ տրամադրվել է *Հանրային առողջության պահպանման* ծրագրին` ապահովելով 97.8% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող Իմունականխարգելման ազգային ծրագրի կատարողականով, որը կազմել է ավելի քան 1.4 մլրդ դրամ կամ 96.9%: Շեղումը պայմանավորված է պատվաստանյութի (կարմրուկ, կարմրախտ և խոզուկ) ուշ մատակարարմամբ, որի արդյունքում վճարումը տեղափոխվել է հաջորդ եռամսյակ: Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 440176 պատվաստում՝ կանխատեսված 430000-ի դիմաց։ Պատվաստումների՝ կանխատեսվածի համեմատ բարձր փաստացի թիվը պայմանավորված է բնակչության շրջանում պատվաստումների նկատմամբ բարձր պահանջով:

Բնակչության սանիտարահամաճարակային անվտանգության ապահովման և հանրային առողջապահության ծառայությունների ձեռքբերման միջոցառման շրջանակներում 2024 թվականի առաջին կիսամյակի ընթացքում կատարվել են 340661 հետազոտություններ՝ կանխատեսված 205000-ի դիմաց: Հետազոտությունների բարձր ցուցանիշը հիմնականում պայմանավորված է ՀՀ Լոռու և Տավուշի մարզերում հեղեղումների հետևանքով առաջացած արտակարգ իրավիճակում բնակչության սանիտարահիգիենիկ և համաճարակային անվտանգության ապահովման նապատակով իրականացված ուժեղացված հսկողությամբ` խմելու ջրի մշտադիտարկման հետազոտությունների հաճախականացմամբ: Միջոցառման համար նախատեսված միջոցներն ամբողջությամբ օգտագործվել են՝ կազմելով 1.1 մլրդ դրամ:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի գծով ծախսերը նվազել են 10.3%-ով կամ 305.8 մլն դրամով՝ հիմնականում պայմանավորված իմունականխարգելային ազգային ծրագրի ծախսերի 24% (450 մլն դրամ) նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է ավելի քան 13.9 մլրդ դրամ` կազմելով ծրագրված ցուցանիշի 96%‑ը և 10%-ով (1.3 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Ծրագրային ցուցանիշից շեղումը հիմնականում պայմանավորված է ըստ փաստացի կատարողականի փոխհատուցվող ամբուլատոր-պոլիկլինիկական բժշկական օգնության ծառայությունների գծով ծախսերի կատարողականով, որը կազմել է 87.4%՝ 3.5 մլրդ դրամ: Ծրագրային ցուցանիշից շեղումը հիմնականում պայմանավորված է առողջության առաջնային պահպանման ծառայություններ մատուցող բժշկական անձնակազմի գործունեությունը գնահատող ցուցանիշների վրա հիմնված 2024 թվականի երկրորդ եռամսյակի լրացուցիչ վարձատրությունները հաջորդ եռամսյակում վճարելու հանգամանքով:

Նշենք, որ նախկին «Ամբուլատոր-պոլիկլինիկական բժշկական օգնության ծառայություններ» միջոցառման փոխարեն 2024 թվականին սահմանվել են 2 նոր միջոցառումներ՝ «Ըստ փաստացի կատարողականի փոխհատուցվող ամբուլատոր-պոլիկլինիկական բժշկական օգնության ծառայություններ» և «Ըստ մարդաշնչի փոխհատուցվող ամբուլատոր-պոլիկլինիկական բժշկական օգնության ծառայություններ», որոնց շրջանակներում կատարված ծախսերի 9.7% կամ 1.2 մլրդ դրամ աճով է հիմնականում պայմանավորված նախորդ տարվա առաջին կիսամյակի համեմատ Առողջության առաջնային պահպանման ծրագրի ծախսերի աճը: «Ըստ փաստացի կատարողականի փոխհատուցվող ամբուլատոր-պոլիկլինիկական բժշկական օգնության ծառայություններ» միջոցառման շրջանակներում դպրոցում բժշկական օգնություն և սպասարկում է ստացել 409.1 հազար աշակերտ՝ կանխատեսված 391.7 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը կազմել է 864 հազար, ինչպես նաև իրականացվել են հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 387817 հետազոտություններ՝ կանխատեսված 356885-ի դիմաց: «Ըստ մարդաշնչի փոխհատուցվող ամբուլատոր-պոլիկլինիկական բժշկական օգնության ծառայություններ» միջոցառման շրջանակներում բնակչության առողջության առաջնային պահպանման կազմակերպություններում գրանցվել է 3227.4 հազար մարդ՝ կանխատեսված 3119.6 հազարի դիմաց, այդ թվում՝ 18 և ավելի բարձր տարիքի 2486.8 հազար անձ՝ կանխատեսված 2401.5 հազարի դիմաց, մինչև 18 տարեկան 740.7 հազար երեխա՝ կանխատեսված 718 հազարի դիմաց:

2024 թվականի առաջին կիսամյակի ընթացքում *Մոր և մանկան առողջության պահպանման* ծրագրի շրջանակներում օգտագործվել է շուրջ 10.1 մլրդ դրամ` ապահովելով 95.5% կատարողական: Ծրագրում ընդգրկված են հինգ միջոցառումներ, որոնցից չորսում արձանագրվել են շեղումներ:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններից օգտվելու դեպքերի թիվը կազմել է 24824` կանխատեսված 25815-ի դիմաց, ծնունդների թիվը կազմել է 17103՝ կանխատեսված 18057-ի դիմաց, իսկ կեսարյան հատումների թիվը՝ 6749՝ կանխատեսված 6633-ի դիմաց: 2024 թվականի առաջին կիսամյակում մանկաբարձական բժշկական օգնության ծառայությունների ձեռքբերման ծախսերը կատարվել են 95.3%-ով և կազմել շուրջ 3 մլրդ դրամ: Շեղումը հիմնականում պայմանավորված է ծնունդների թվի նվազմամբ:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 54725` կանխատեսված 40905-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 3980` կանխատեսված 4090-ի դիմաց։ 2024 թվականի առաջին կիսամյակի ընթացքում երեխաներին բժշկական օգնության ծառայությունների ձեռքբերման ծախսերը կատարվել են 99.4%-ով և կազմել ավելի քան 5.8 մլրդ դրամ: Նախորդ տարվա նույն ժամանակահատվածի համեմատ միջոցառման ծախսերն աճել են 27.7%-ով (1.3 մլրդ դրամով), որով հիմնականում պայմանավորված է Մոր և մանկան առողջության պահպանման ծրագրի գծով ծախսերի 14.2% (շուրջ 1.3 մլրդ դրամ) աճը:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 9.8 մլրդ դրամ` կազմելով ծրագրված ցուցանիշի 99.9%-ը:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնության դեպքերի թիվը կազմել է 23309՝ կանխատեսված 23505-ի դիմաց, իսկ վիրաբուժական միջամտությունների թիվը կազմել է 5126՝ կանխատեսված 4102-ի դիմաց: Կանխատեսվածի համեմատ արդյունքային ցուցանիշների շեղումը պայմանավորված է հիվանդների դիմելիությամբ: Ուռուցքաբանական և արյունաբանական հիվանդությունների բժշկական օգնության ծառայություններին հատկացվել է 3.4 մլրդ դրամ, որն ամբողջությամբ օգտագործվել է:

Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնության դեպքերի թիվը կազմել է 12962՝ կանխատեսված 13428-ի դիմաց: Անհետաձգելի բժշկական օգնության ծառայություններին հատկացվել է 2.5 մլրդ դրամ, որը նույնպես ամբողջությամբ օգտագործվել է:

Հեմոդիալիզի և պերիտոնիալ դիալիզի անցկացման ծառայությունների շրջանակներում հաշվետու ժամանակահատվածում իրականացվել է 105223 սեանս` կանխատեսված 80325-ի դիմաց: «Հեմոդիալիզի և պերիտոնիալ դիալիզի անցկացման ծառայություններ» միջոցառմանը հատկացված 1.6 մլրդ դրամն ամբողջությամբ օգտագործվել է:

Հոգեկան առողջության խնդիրներ և կախվածություն (թմրաբանական) ունեցող պացիենտների բժշկական օգնության ծառայությունների միջոցառման շրջանակներում բուժօգնության դեպքերի թիվը կազմել է 7032` կանխատեսված 4048-ի դիմաց: Միջոցառման համար նախատեսված 1.5 մլրդ դրամը գրեթե ամբողջությամբ օգտագործվել է:

Նախորդ տարվա առաջին կիսամյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 12.6%-ով կամ 1.1 մլրդ դրամով, որը հիմնականում պայմանավորված է ուռուցքաբանական և արյունաբանական հիվանդությունների բժշկական օգնության ծառայությունների և անհետաձգելի բժշկական օգնության ծառայությունների ծախսերի համապատասխանաբար 24.5% (672.6 մլն դրամ) և 19.3% (405.6 մլն դրամ) աճով:

2024 թվականի առաջին կիսամյակում ավելի քան 17.4 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 98.6% կատարողական: Ծրագրում ընդգրկված են յոթ միջոցառումներ, որոնցից 5-ը կատարվել են ամբողջությամբ, իսկ «Թրաֆիքինգի զոհերին բժշկական օգնության ծառայություններ» միջոցառման համար նախատեսված 916.7 հազար դրամը չի օգտագործվել՝ պայմանավորված գրանցված դեպքերի բացակայությամբ: Ծրագրային ցուցանիշից շեղումը հիմնականում պայմանավորված է զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության ծառայությունների գծով ծախսերի կատարողականով, որը կազմել է 2.4 մլրդ դրամ կամ 90.5%՝ պայմանավորված հիվանդների փաստացի դիմելիությամբ: Միջոցառման շրջանակներում բժշկական օգնության ծառայություններից օգտվելու դեպքերի թիվը կազմել է 27313՝ կանխատեսված 28680-ի դիմաց:

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում բժշկական օգնության ծառայություններից օգտվելու դեպքերի թիվը կազմել է 177383` կանխատեսված 145147-ի դիմաց: «Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայություններ» միջոցառման շրջանակներում նախատեսված 12.5 մլրդ դրամը ամբողջությամբ օգտագործվել է:

Նախորդ տարվա առաջին կիսամյակի համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերն աճել են 10.4%-ով կամ 1.6 մլրդ դրամով, որը հիմնականում պայմանավորված է սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների գծով ծախսերի 11.6% (1.3 մլրդ դրամ) աճով:

ՀՀ առողջապահության նախարարության կողմից իրականացվող այլ ծրագրերից *Շտապ բժշկական օգնության* ծրագրի շրջանակներում 2024 թվականի առաջին կիսամյակում նախատեսված 2.4 մլրդ դրամի միջոցներն ամբողջությամբ օգտագործվել են՝ 6.2%‑ով կամ 142.3 մլն դրամով գերազանցելով նախորդ տարվա նույն ժամանակահատվածի ցուցանիշը: Շտապ բժշկական օգնության ծրագրի շրջանակներում հաշվետու ժամանակահատվածում սպասարկվել է 323.2 հազար կանչ՝ կանխատեսված 273.1 հազարի դիմաց: Օդային ճանապարհով սպասարկվել է սանիտարական ավիացիայի 19 կանչ՝ կանխատեսված 33-ի դիմաց, մարզից Երևան կամ այլ տարածաշրջանային հիվանդանոցներ հիվանդի տեղափոխման դեպքերի թիվը կազմել է 5372՝ կանխատեսված 5726-ի դիմաց:

*ՀՀ արդարադատության նախարարությանը* 2024 թվականի առաջին կիսամյակում ՀՀ պետական բյուջեից տրամադրվել է 9.7 մլրդ դրամ՝ կազմելով կիսամյակային ծրագրի 91.4%-ը: Նախարարության պատասխանատվությամբ հաշվետու ժամանակահատվածում կատարվել է 7 ծրագիր: Շեղումը և նախորդ տարվա նույն ժամանակահատվածի համեմատ ծախսերի 3.3%-ով կամ 333.4 մլն դրամով նվազումը հիմնականում պայմանավորված է «Քրեակատարողական ծառայություններ» ծրագրի կատարողականով:

1. ***2024թ. առաջին կիսամյակում ՀՀ արդարադատության նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **10,050.8** | **10,629.9** | **9,717.4** | **91.4** | **96.7** | **(333.4)** |
| Դատական և հանրային պաշտպանություն | 741.2 | 1,006.4 | 1,006.4 | 100.0 | 135.8 | 265.2 |
| Քրեակատարողական ծառայություններ | 5,981.2 | 6,063.8 | 5,506.8 | 90.8 | 92.1 | (474.4) |
| Հարկադիր կատարման ծառայություններ | 1,407.7 | 1,638.5 | 1,359.0 | 82.9 | 96.5 | (-48.7) |
| Այլ ծրագրեր | 1,920.7 | 1,921.2 | 1,845.2 | 96.0 | 96.1 | (75.5) |

Հաշվետու ժամանակահատվածում 1 մլրդ դրամ ուղղվել է *Դատական և հանրային պաշտպանության* ծրագրին, որը կատարվել է նախատեսված ամբողջ ծավալով: Հաշվետու ժամանակահատվածում ծրագրի շրջանակներում իրականցվել է 6999 փորձաքննություն, ինչի համար օգտագործվել է 433.9 մլն դրամ: Հանրային պաշտպանության ծառայություններին հատկացվել է 338.4 մլն դրամ: Միջոցառման շրջանակներում վարույթ է ընդունվել 18798 գործ: Նախորդ տարվա առաջին կիսամյակի համեմատ Դատական և հանրային պաշտպանության ծրագրի ծախսերն աճել են 35.8%-ով կամ 265.2 մլն դրամով՝ հիմնականում պայմանավորված 2024 թվականի առաջին կիսամյակում «Արբիտրաժի և հաշտարարության հայաստանյան կենտրոն» հիմնադրամի գործունեությանը 200.4 մլն դրամ աջակցության տրամադրմամբ, որը 2023 թվականին նախատեսված չի եղել: Բացի այդ, 64.1 մլն դրամ աճ է արձանագրվել նաև հանրային պաշտպանության ծառայությունների ծախսերում:

*Քրեակատարողական ծառայությունների* ծրագրին 2024 թվականի առաջին կիսամյակում տրամադրվել է 5.5 մլրդ դրամ կամ նախատեսված միջոցների 90.8%-ը: Շեղումը հիմնականում պայմանավորված է «Քրեակատարողական ծառայություններ» միջոցառման շրջանակներում առկա խնայողություններով և «ՀՀ արդարադատության նախարարության պրոբացիայի ծառայության կարողությունների զարգացում և տեխնիկական հագեցվածության ապահովում» միջոցառման 41% կատարողականով, որի շրջանակներում որոշ պայմանագրեր կնքվել են հունիսի վերջին, և վճարումները կատարվել են հուլիսին: Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2582 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում: Միջոցառման ծախսերը կատարվել են 93.2%-ով՝ կազմելով շուրջ 5 մլրդ դրամ:

Նախորդ տարվա առաջին կիսամյակի համեմատ Քրեակատարողական ծառայությունների ծրագրի ծախսերը նվազել են 7.9%‑ով (474.4 մլն դրամով)՝ հիմնականում պայմանավորված 2023 թվականի առաջին կիսամյակում «Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնություն և սպասարկման ծառայություններ» միջոցառման շրջանակներում կատարված 317.8 մլն դրամ ծախսերով, որոնց 2024 թվականի առաջին կիսամյակում միջոցներ չեն տրամադրվել, և «ՀՀ արդարադատության նախարարության պրոբացիայի ծառայության կարողությունների զարգացում և տեխնիկական հագեցվածության ապահովում» միջոցառման կատարողականով:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 82.9%-ը՝ 1.4 մլրդ դրամ: Շեղումը պայմանավորված է պարգևատրման համար գումարի հատկացմամբ, որի հիմնական մասը նախատեսվում է օգտագործել երկրորդ կիսամյակում, ինչպես նաև որոշ ապրանքների ու ծառայությունների գնումների գործընթացում առաջացած խնայողություններով: Ծրագրի ծախսերը նախորդ տարվա առաջին կիսամյակի համեմատ նվազել են 3.5%‑ով (48.7 մլն դրամով):

*ՀՀ Էկոնոմիկայի նախարարության* պատասխանատվությամբ 2024 թվականի առաջին կիսամյակում կատարվել է պետական բյուջեի 10 ծրագիր: Ծախսերը կազմել են շուրջ 27.7 մլրդ դրամ կամ ծրագրված ցուցանիշի 63.4%‑ը: Շեղումը հիմնականում պայմանավորված է Գյուղատնտեսության խթանման, Ներդրումների և արտահանման խթանման, Զբոսաշրջության զարգացման, ինչպես նաև Գյուղատնտեսության արդիականացման ծրագրերի կատարողականով: Նախորդ տարվա առաջին կիսամյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 11.5%‑ով կամ 2.8 մլրդ դրամով, որը հիմնականում ձևավորվել է Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության և Գյուղատնտեսության արդիականացման ծրագրերի շրջանակներում կատարված ծախսերի աճի և Գյուղատնտեսության խթանման ու Բուսաբուծության խթանման և բույսերի պաշտպանության ծրագրերի շրջանակներում կատարված ծախսերի նվազման արդյունքում:

1. *2024թ. առաջին կիսամյակում ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **24,843.9** | **43,645.7** | **27,692.4** | **63.4** | **111.5** | **2,848.5** |
| Գյուղատնտեսության խթանման ծրագիր | 7,651.4 | 11,002.9 | 4,579.5 | 41.6 | 59.9 | (3,071.9) |
| Բուսաբուծության խթանում և բույսերի պաշտպանություն | 2,758.9 | 679.5 | 58.0 | 8.5 | 2.1 | (2,700.9) |
| Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն | 2,925.7 | 7,869.8 | 7,679.0 | 97.6 | 262.5 | 4,753.3 |
| Ներդրումների և արտահանման խթանման ծրագիր | 194.0 | 3,724.6 | 113.9 | 3.1 | 58.7 | (80.1) |
| Գյուղատնտեսության արդիականացման ծրագիր | 6,337.4 | 11,487.2 | 10,148.9 | 88.4 | 160.1 | 3,811.6 |
| Զբոսաշրջության զարգացման ծրագիր | 2,397.9 | 4,706.1 | 2,354.8 | 50.0 | 98.2 | (43.1) |
| Այլ ծրագրեր | 2,578.6 | 4,175.6 | 2,758.3 | 66.1 | 107.0 | 179.7 |

Հաշվետու ժամանակահատվածում *Գյուղատնտեսության խթանման* ծրագրի շրջանակներում օգտագործվել է շուրջ 4.6 մլրդ դրամ կամ նախատեսված միջոցների 41.6%-ը: Գյուղատնտեսության խթանման ծրագրի շրջանակներում իրականացվել են 5 միջոցառումներ: Շեղումը հիմնականում պայմանավորված է անասնաբուծության ճյուղում իրականացվող ներդրումային ծրագրերին աջակցության և Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման նպատակով պետական աջակցության համար նախատեսված համապատասխանաբար 2.4 մլրդ դրամի և 1.4 մլրդ դրամի միջոցները չօգտագործելու հանգամանքով: Առաջին միջոցառման շրջանակներում շահառուի կողմից աշխատանքի ավարտական դիմումը և փաստաթղթերը ներկայացվել են հաշվետու ժամանակահատվածի վերջում, այնուհետև անհրաժեշտություն է առաջացել լրամշակել փաստաթղթերը: Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման նպատակով պետական աջակցության շրջանակներում վերաապահովագրող ընկերությունը հրաժարվել է վերաապահովագրել ապահովագրական ընկերություններին:

Գյուղատնտեսության խթանման ծրագրի կատարողականը պայմանավորված է նաև գյուղատնտեսական վարկերի և գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման միջոցառման կատարողականով: Առաջին միջոցառման շրջանակներում շահառուների թիվը համապատասխանել է նախատեսվածին՝ կազմելով 22908, որոնք նախորդ տարիներից սուբսիդավորվող տնտեսավարող սուբյեկտներն են: Միջոցառման ծախսերը կազմել են շուրջ 2.5 մլրդ դրամ՝ ապահովելով 66.1% կատարողական: Շեղումը հիմնականում պայմանավորված է վարկային պորտֆելի միջոցների նախատեսվածից քիչ օգտագործմամբ (վաղաժամկետ մարում, նախատեսված գումարից ավել վճարումներ, վարկերի մարման գրաֆիկների փոփոխություններ):

Հաշվետու ժամանակահատվածում գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման միջոցառման շրջանակներում շահառուների թիվը նախատեսված 250-ի փոխարեն կազմել է 263, որից 235-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է իրազեկվածության մակարդակի բարձրացմամբ, որի արդյունքում կաթի և չոր մրգերի արտադրության համար դիմել են ավելի մեծ թվով շահառուներ: Ծախսերը կազմել են 1.7 մլրդ դրամ կամ ծրագրային ցուցանիշի 60.7%-ը: Կանխատեսվածից ցածր ցուցանիշը պայմանավորված է նրանով, որ վարկային պորտֆելի գերակշռող մասը կազմում են խաղողի մթերման նպատակով ներգրավվող վարկերը, որոնց շահառուները վարկային ծանրաբեռնվածության պատճառով քիչ վարկեր են ներգրավել:

Նախորդ տարվա առաջին կիսամյակի համեմատ Գյուղատնտեսության խթանման ծրագրի ծախսերը նվազել են 40.1%-ով կամ 3.1 մլրդ դրամով, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 48.4% (2.3 մլրդ դրամ) նվազմամբ:

Հաշվետու կիսամյակում *Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության* ծրագրի շրջանակներում օգտագործվել է շուրջ 7.7 մլրդ դրամ կամ նախատեսված միջոցների 97.6%-ը: Շեղումը հիմնականում պայմանավորված է ՓՄՁ-ի սուբյեկտներին աջակցության ծրագրերի համակարգման և կառավարման համար նախատեսված 125 մլն դրամ միջոցները չօգտագործելու հանգամանքով: Վերջինս պայմանավորված է նրանով, որ ծրագրի բաղադրիչների փոփոխության հետևանքով երկարատև քննարկումներ են պահանջվել, արդյունքում ծրագիրը հաշվետու ժամանակահատվածում գտնվել է համաձայնեցումների փուլում:

Տնտեսության արդիականացման միջոցառման շրջանակներում արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով նախատեսված 1300-ի դիմաց աջակցություն է ստացել 1980 շահառու, իսկ սուբսիդավորվող վարկերի քանակը նախատեսված 3800-ի դիմաց կազմել է 4091: Ցուցանիշների գերազանցումը պայմանավորված է միջոցառման նկատմամբ բարձր պահանջարկով: Միջոցառման ծախսերը կազմել են շուրջ 6.5 մլրդ դրամ՝ ապահովելով 100% կատարողական:

Հաշվետու ժամանակահատվածում Բարձր որակավորում ունեցող մասնագետների ներգրավման նպատակով տնտեսավարողներին աջակցության միջոցառման շրջանակներում տնտեսավարողների կողմից ներգրավված բարձր որակավորում ունեցող մասնագետների թիվը նախատեսված 410-ի փոխարեն կազմել է 1002 մարդ, որից 476-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է ծրագրի նկատմամբ բարձր պահանջարկով: Միջոցառման շրջանակներում նախատեսված 1.2 մլրդ դրամի միջոցներն ամբողջությամբ օգտագործվել են:

Նախորդ տարվա առաջին կիսամյակի համեմատ Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի ծախսերն աճել են 2.6 անգամ կամ շուրջ 4.8 մլրդ դրամով, որը հիմնականում պայմանավորված է տնտեսության արդիականացման միջոցառման ծախսերի 2.4 անգամ (3.7 մլրդ դրամ) աճով:

2024 թվականի առաջին կիսամյակում *Ներդրումների և արտահանման խթանման* ծրագրի շրջանակներում օգտագործվել է շուրջ 113.9 մլն դրամ կամ նախատեսված միջոցների 3.1%-ը: Շեղումը հիմնականում պայմանավորված է «ԷՔՍՊՈ 2025» Օսակա, Կանսայ, Ճապոնիա համաշխարհային ցուցահանդեսին ՀՀ մասնակցության կազմակերպման աշխատանքների, ինչպես նաև ներդրումներ իրականացնող կազմակերպություններին ենթակառուցվածքների կառուցման ձևաչափով oժանդակելու համար նախատեսված ընդհանուր առմամբ շուրջ 3.1 մլրդ դրամ միջոցները չօգտագործելու հանգամանքով: Նշված առաջին միջոցառման շրջանակներում նախատեսված շուրջ 1.6 մլրդ դրամ միջոցները չեն օգտագործվել՝ պայմանավորված նրանով, որ Լոռու մարզում տեղի ունեցած աղետի պատճառով որոշում է կայացվել միջոցներն ուղղել հասցված վնասի վերացմանը, արդյունքում՝ «ԷՔՍՊՈ 2025» ՀՀ մասնակցության ձևաչափը վերանայվել է՝ ավելի բարձր արժեքով A դասի տաղավարից տեղափոխվելով C դասի տաղավար:

Հաշվետու կիսամյակում «Ենթակառուցվածքներ ներդրումների դիմաց» միջոցառման շրջանակներում նախատեսված 1.5 մլրդ դրամ միջոցները չեն օգտագործվել՝ պայմանավորված գործող կարգում կատարված փոփոխությամբ, որի համաձայն փոխհատուցումը պետք է իրականացվի ենթակառուցվածքների կառուցման աշխատանքներն ավարտելուց հետո:

Ներդրումների և արտահանման խթանման ծրագրի շրջանակներում իրականացվել են երկու միջոցառումներ, որոնց գծով առկա են շեղումներ: Մասնավորապես՝ ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների շրջանակներում նախատեսված 4-ի դիմաց կազմակերպվել և իրականացվել է արտերկրում հայկական արտադրանքի վերաբերյալ գովազդի և հասարակական կարծիքի ձևավորման (PR) 2 միջոցառում, ապահովվել է մասնակցությունը 3 միջազգային ցուցահանդեսների, նախատեսված 7-ի դիմաց՝ 4 գործարար համաժողովների (ֆորումների), ինչպես նաև այլ համանման միջոցառումների մասնակցությունը և (կամ) կազմակերպումը: 2 ցուցանիշների գծով արձանագրված թերակատարումները պայմանավորված են նրանով, որ ելնելով գործարար հանրության կողմից ստացված առաջարկներից՝ նպատակահարմար է գտնվել միջոցներն ուղղել միջազգային ցուցահանդեսներին կազմակերպմանը: Ծախսերը կազմել են շուրջ 73.9 մլն դրամ կամ ծրագրված ցուցանիշի 24.6%-ը՝ պայմանավորված նրանով, որ ելնելով գործարար հանրության կողմից առաջարկներից՝ որոշում է կայացվել փոփոխել միջոցառման իրականացման ձևաչափը՝ նախապատվությունը տալով միջազգային ցուցահանդեսներին մասնակցությանը:

Թողարկման և վարկանիշավորման պետական աջակցության միջոցառման շրջանակներում պարտատոմսերի և բաժնետոմսերի թողարկման, տեղաբաշխման և բորսայում ցուցակման համար օժանդակության և միջազգային վարկանիշային գործակալություններից վարկանիշի ստացման և սպասարկման առաջին 12 ամիսների ծախսերի մասնակի փոխհատուցման նպատակով պետական բյուջեից տրամադրվել է 40 մլն դրամ կամ նախատեսված միջոցների 44.4%-ը` հիմնականում պայմանավորված նրանով, որ պարտատոմսի թողարկումը, տեղաբաշխումը և ցուցակումն իրականացվել է նախատեսվածից քիչ ծավալով:

Նախորդ տարվա առաջին կիսամյակի համեմատ Ներդրումների և արտահանման խթանման ծրագրի ծախսերը նվազել են 41.3%-ով կամ 80.1 մլն դրամով, որը հիմնականում պայմանավորված է ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների գծով ծախսերի 44.9% (60.1 մլն դրամ) նվազմամբ, ինչպես նաև 2023 թվականի առաջին կիսամյակում Հայաստանի Հանրապետությունում ներդրումային ծրագրերի խթանման, իրականացման և հետներդրումային սպասարկման պետական աջակցության միջոցառման համար միջոցների հատկացմամբ, որին հատկացված միջոցները 2024 թվականի առաջին կիսամյակում չեն օգտագործվել:

2024 թվականի առաջին կիսամյակում *Գյուղատնտեսության արդիականացման* ծրագրի շրջանակներում օգտագործվել է ավելի քան 10.1 մլրդ դրամ՝ ապահովելով 88.4% կատարողական: Շեղումը հիմնականում պայմանավորված է Հայաստանի Հանրապետության ագրոպարենային ոլորտի սարքավորումների տրամադրման լիզինգի տոկոսադրույքների սուբսիդավորման և Հայաստանի Հանրապետությունում ինտենսիվ այգեգործության զարգացման նպատակով ծախսերի մասնակի փոխհատուցման միջոցառումների կատարողականով: Առաջին միջոցառման շահառուների թիվը նախատեսված 675-ի փոխարեն կազմել է 721, որից 655-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է նրանով, որ ծրագրից օգտվել են նախատեսվածից շատ շահառուներ, ովքեր ձեռք են բերել ցածրարժեք սարքավորումներ: Միջոցառմանն ուղղվել է շուրջ 1.8 մլրդ դրամ՝ ապահովելով 79.5% կատարողական, ինչը պայմանավորված է նրանով, որ ծրագրի պայմանների համաձայն ձեռք բերվող սարքավորումների արժեքների հանրագումարը 1 շահառուի հաշվով չպետք է գերազանցի 1 մլրդ դրամը, սակայն շահառուների հիմնական մասը նախկինում ներգրավված լիզինգների արդյունքում հատել է սահմանված շեմը:

Հաշվետու կիսամյակում Հայաստանի Հանրապետությունում ինտենսիվ այգեգործության զարգացման նպատակով ծախսերի մասնակի փոխհատուցման միջոցառման շրջանակներում նախատեսված 25 հա-ի դիմաց փաստացի հիմնվել են 10 հա նոր ինտենսիվ պտղատու այգիներ և նախատեսված 48 հա-ի դիմաց փաստացի ներդրվել են 25.8 հա ոռոգման արդիական համակարգեր: Միջոցառման ծախսերը կազմել են 145.8 մլն դրամ կամ ծրագրային ցուցանիշի 27.3%-ը: Ցածր կատարողականը պայմանավորված է հիմնված այգիներում մոնիտորինգի արդյունքում արձանագրված անհամապատասխանություններով, կազմվել են բացասական եզրակացություններ կամ անհրաժեշտություն է առաջացել իրականացնել կրկնակի մոնիտորինգ, որոնց հետևանքով ձգձգվել է փոխհատուցման գործընթացը:

Հաշվետու ժամանակահատվածում Հայաստանի Հանրապետությունում ինտենսիվ այգեգործության զարգացման նպատակով տրամադրվող վարկերի տոկոսադրույքների սուբսիդավորման միջոցառման շրջանակներում նախատեսված 2864.75 հա-ի դիմաց փաստացի հիմնված ինտենսիվ պտղատու այգիները կազմել են 4218.73 հա, որից 733 հա-ն 2024 թվականին հիմնված այգիներն են, նախորդ տարիներին տեղակայված կարկտապաշտպան ցանցային համակարգերը՝ նախատեսվածին համապատասխան՝ 76.3 հա, նախորդ տարիներին հիմնված բարձրարժեք մշակաբույսերի ցանքատարածությունները՝ 13.182 հա՝ նախատեսված 103.182 հա-ի դիմաց, ներդրված ոռոգման արդիական համակարգերը նախատեսված 558.7 հա-ի դիմաց կազմել են 599.7 հա, որից 13 հա-ն 2024 թվականին ներդրված համակարգերն են: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ծրագրում ՀՀ կառավարության որոշմամբ կատարված փոփոխություններով, որոնց համաձայն ծրագիրը երկարաձգվել է մինչև 2025 թվական: Մեկ ցուցանիշի գծով արձանագրվել է թերակատարում՝ պայմանավորված ծրագրին մասնակցելու նպատակով ներկայացված հայտերի՝ նախատեսվածից քիչ լինելու հանգամանքով: Միջոցառմանն ուղղվել է 6.3 մլրդ դրամ՝ ապահովելով 99.3% կատարողական: Վերջինս պայմանավորված է նրանով, որ նախատեսվել էր վարկային միջոցների ամբողջական տրամադրում, սակայն վարկային միջոցները փաստացի տրամադրվել են փուլերով՝ ուսումնասիրելով յուրաքանչյուր փուլի նպատակային օգտագործումը, որից հետո շարունակվում են վարկերի տրամադրման հաջորդ փուլերը:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար տնտեսավարողներին տրամադրվող նպատակային վարկերի տոկոսադրույքների սուբսիդավորման միջոցառման շրջանակներում իրականացվել է նախորդ տարիներին հիմնված 1253 հա ինտենսիվ պտղատու այգիների համար նպատակային վարկերի տոկոսադրույքների սուբսիդավորում՝ նախատեսված 1445.4 հա-ի դիմաց: Միջոցառմանն ուղղվել է շուրջ 1.2 մլրդ դրամ՝ ապահովելով 100% կատարողական:

Նախորդ տարվա առաջին կիսամյակի համեմատ Գյուղատնտեսության արդիականացման ծրագրի ծախսերն աճել են 60.1%-ով կամ 3.8 մլրդ դրամով, որը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով սուբսիդավորման ծախսերի 80.1% (2.8 մլրդ դրամ) և Հայաստանի Հանրապետության ագրոպարենային ոլորտի սարքավորումների լիզինգի աջակցության ծախսերի 62.4% (687.2 մլն դրամ) աճով:

Հաշվետու ժամանակահատվածում *Զբոսաշրջության զարգացման* ծրագրի ծախսերը կազմել են շուրջ 2.4 մլրդ դրամ՝ ապահովելով 50% կատարողական: Վերջինս հիմնականում պայմանավորված է Համաշխարհային բանկի աջակցությամբ իրականացվող Տեղական տնտեսության և ենթակառուցվածքների զարգացման ծրագրի կատարողականով, որը կազմել է 53.3% կամ 1.9 մլրդ դրամ: Ծրագրի կառավարման մասով կատարողականը կազմել է 71.2% կամ շուրջ 68.5 մլն դրամ, որը պայմանավորված է աշխատակազմի ոչ լրիվ համալրվածությամբ, ինչպես նաև գրասենյակային ապրանքների գնման և վարչական ծառայությունների հետ կապված ծախսերի մի մասի՝ հաջորդ եռամսյակ տեղափոխմամբ: Ծրագրի շրջանակներում շուրջ 1.9 մլրդ դրամ են կազմել ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը՝ ապահովելով 52.8% կատարողական: Շեղումը պայմանավորված է նրանով, որ անբարենպաստ եղանակային պայմանների հետևանքով մի շարք ենթածրագրերում շինարարական աշխատանքները դադարեցվել են, մյուսներում դանդաղ են ընթացել, բացի այդ, առաջին կիսամյակի վերջին ներկայացված կատարողականների դիմաց վճարումները կատարվել են հուլիսին:

Զբոսաշրջության զարգացմանն աջակցության միջոցառման շրջանակներում սահմանված արդյունքային ցուցանիշների մեծամասնությունը կատարվել է նախատեսված ողջ ծավալով, որոշ արդյունքային ցուցանիշների գծով արձանագրվել են թերակատարումներ, մասնավորապես՝ նախատեսված 3-ի դիմաց ապահովվել է մասնակցությունը 2 միջազգային զբոսաշրջային ցուցահանդեսների՝ պայմանավորված 1 ցուցահանդեսի մասնակցության՝ չորրորդ եռամսյակ տեղափոխմամբ: Նախատեսված 5-ի դիմաց աջակցություն է ցուցաբերվել 1 զբոսաշրջային տեղեկատվական կենտրոնի գործունեությանը՝ պայմանավորված կազմակերպությունների ընտրության մրցույթների արդյունքներով: Միջոցառման շրջանակներում օգտագործվել է 348.9 մլն դրամ կամ նախատեսված միջոցների 35.1%‑ը: Շեղումը պայմանավորված է նրանով, որ կրկնակի հայտարարված մրցույթների արդյունքում ծախսերը հավաստող փաստաթղթերը ներկայացվել են հաշվետու ժամանակահատվածի վերջին, ուստի վճարումների մի մասը տեղափոխվել է հաջորդ եռամսյակ:

Նախորդ տարվա առաջին կիսամյակի համեմատ Զբոսաշրջության զարգացման ծրագրի ծախսերը նվազել են 1.8%-ով կամ 43.1 մլն դրամով:

Հաշվետու ժամանակահատվածում ՀՀ էկոնոմիկայի նախարարության կողմից իրականացված այլ ծրագրերից *Անասնաբուժական ծառայությունների* ծրագրի շրջանակներում օգտագործվել է 1.7 մլրդ դրամ կամ նախատեսված միջոցների 73%‑ը: Շեղումը հիմնականում պայմանավորված է նրանով, որ արհեստական սերմնավորման միջոցով հանրապետությունում անասնագլխաքանակի ավելացման և տոհմային հատկանիշների բարելավման նպատակով կովերի արհեստական սերմնավորման միջոցառումների իրականացման համար նախատեսված 440 մլն դրամ միջոցները չեն օգտագործվել: Վերջինս պայմանավորված է միջոցառման իրականացման ձևաչափի փոփոխությամբ, որի հետևանքով միջոցառման իրականացումը տեղափոխվել է հաջորդ կիսամյակ:

Հաշվետու ժամանակահատվածում Անասնաբուժական ծառայությունների ծրագրի շրջանակներում իրականացվել են երկու միջոցառումներ, որոնց գծով առկա են շեղումներ: Մասնավորապես՝ գյուղատնտեսական կենդանիների պատվաստման միջոցառման շրջանակներում իրականացվել են 459288 ախտորոշման և 2260411 կանխարգելիչ (պատվաստումներ) միջոցառումներ՝ նախատեսված համապատասխանաբար 403625-ի և 2039564-ի դիմաց: Նշենք, որ ցուցանիշների գծով արձանագրված գերակատարումները պայմանավորված են կայուն անասնահամաճարակային իրավիճակի պահպանման անհրաժեշտությամբ: Միջոցառման ծախսերը կազմել են շուրջ 1.7 մլրդ դրամ՝ ապահովելով 92.4% կատարողական՝ պայմանավորված նրանով, որ հունիս ամսին կատարված աշխատանքների դիմաց վճարումները հիմնավորող փաստաթղթերը հաշվետու ժամանակահատվածում չեն ներկայացվել:

Հայաստանի Հանրապետությունում խոշոր եղջերավոր կենդանիների համարակալման և հաշվառման միջոցառման շրջանակներում իրականացվել են 71809 հատ համարակալման միջոցառումներ՝ նախատեսված 153400-ի դիմաց՝ պայմանավորված նրանով, որ ելնելով առաջնահերթությունից՝ իրականացվել են ինտենսիվ պատվաստման միջոցառումներ, արդյունքում համարակալման միջոցառումները տեղափոխվել են երրորդ եռամսյակ: Ծախսերը կազմել են 46.2 մլն դրամ կամ ծրագրային ցուցանիշի 44.9%-ը՝ հիմնականում պայմանավորված հակադաբաղային պատվաստանյութի ուշ ձեռքբերման և դաբաղի պատվաստման պլանային աշխատանքների ուշ իրականացման հետևանքով համարակալման աշխատանքների հաջորդ եռամսյակ տեղափոխելու հանգամանքով:

Նախորդ տարվա առաջին կիսամյակի համեմատ Անասնաբուժական ծառայությունների ծրագրի ծախսերն աճել են 63%-ով կամ 662.8 մլն դրամով՝ պայմանավորված գյուղատնտեսական կենդանիների պատվաստման միջոցառման գծով ծախսերի 99.7% (832.7 մլն դրամ) աճով:

*ՀՀ արտաքին գործերի նախարարության* պատասխանատվությամբ 2024 թվականի առաջին կիսամյակում կատարվել է պետական բյուջեի 6 ծրագիր, որոնց գծով ծախսերը կազմել են 17.8 մլրդ դրամ կամ ծրագրված ցուցանիշի 97.2%‑ը: Ծրագրված ցուցանիշից շեղումը և նախորդ տարվա նույն ժամանակահատվածի համեմատ նախարարության ծախսերի 2.4 անգամ (10.3 մլրդ դրամ) աճը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծախսերի աճով:

1. ***2024թ. առաջին կիսամյակում ՀՀ արտաքին գործերի նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **7,525.9** | **18,352.9** | **17,838.3** | **97.2** | **237.0** | **10,312.4** |
| Միջազգային հարաբերությունների և դիվանագիտության ոլորտում մասնագետների պատրաստում և վերապատրաստում | 130.2 | 157.0 | 157.0 | 100.0 | 120.6 | 26.8 |
| Համագործակցություն միջազգային կազմակերպությունների հետ | 1,066.8 | 913.9 | 879.3 | 96.2 | 82.4 | (187.4) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 5,165.5 | 15,926.8 | 15,646.2 | 98.2 | 302.9 | 10,480.7 |
| Այլ ծրագրեր | 1,163.3 | 1,355.1 | 1,155.7 | 85.3 | 99.3 | (7.6) |

2024 թվականի առաջին կիսամյակում *Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* ծրագրի շրջանակներում միջոցներն օգտագործվել են նախատեսված ամբողջ ծավալով՝ կազմելով 157 մլն դրամ: Ծրագրի շրջանակներում կազմակերպվել է 6 դասընթաց, որոնց ընթացքում վերապատրաստվել են 75 աշխատակից և լրագրող:

Հաշվետու ժամանակահատվածում 879.3 մլն դրամ ուղղվել է *Միջազգային կազմակերպությունների հետ համագործակցության* ծրագրին` 96.2%-ով ապահովելով ծրագրային ցուցանիշը: Շեղումը պայմանավորված է ներկայացված հայտերով, ինչպես նաև ՀԱՊԿ-ին ՀՀ անդամակցության վճարը չփոխանցվելու հանգամանքով: Ծրագրի շրջանակներում օգտագործված միջոցներն ուղղվել են միջազգային կազմակերպություններին ՀՀ անդամակցության վճարներին: Նախորդ տարվա առաջին կիսամյակի համեմատ Միջազգային կազմակերպությունների հետ համագործակցության ծրագրի ծախսերը նվազել են 17.6%-ով կամ 187.4 մլն դրամով։

2024 թվականի առաջին կիսամյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանակներում ծախսերը կազմել են 15.6 մլրդ դրամ՝ 98.2%-ով ապահովելով ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ երրորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 3 անգամ կամ շուրջ 10.5 մլրդ դրամով՝ հիմնականում պայմանավորված «Արտերկրում ՀՀ դեսպանությունների շենքային պայմանների ապահովում» միջոցառման շրջանակներում Փարիզում ՀՀ դեսպանության ծառայողական շենքի ձեռքբերման նպատակով շուրջ 9.9 մլրդ դրամի հատկացմամբ:

ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված միջոցներից 1 մլրդ դրամն ուղղվել է *Արտաքին գործերի ոլորտում Կառավարության քաղաքականության մշակման և իրականացման* ծրագրի շրջանակներում «Կառավարության արտաքին քաղաքականության մշակում և իրագործման ապահովում» միջոցառմանը, որի կատարողականը կազմել է 96.2%: Ծրագրված ցուցանիշներից շեղումը պայմանավորված է ռոտացիայի արդյունքում աշխատանքի վարձատրության համար նախատեսված միջոցների տնտեսմամբ, ինչպես նաև որոշ ծառայությունների մատուցման ու ապրանքների մատակարարման դիմաց վճարումները հաջորդ եռամսյակում կատարելու հանգամանքով: Նախորդ տարվա առաջին կիսամյակի համեմատ ծրագրի ծախսերն աճել են 1.3%-ով (12.8 մլն դրամով):

*ՀՀ շրջակա միջավայրի նախարարության* պատասխանատվությամբ 2024 թվականի առաջին կիսամյակում կատարվել է պետական բյուջեի 6 ծրագիր, որոնց գծով ծախսերը կազմել են 3.2 մլրդ դրամ կամ ծրագրված ցուցանիշի 71%‑ը: Շեղումը հիմնականում պայմանավորված է Անտառների կառավարման ու Շրջակա միջավայրի վրա ազդեցության գնահատման և մոնիթորինգի ծրագրերի կատարողականով: Նախորդ տարվա առաջին կիսամյակի համեմատ արձանագրվել է նախարարության պատասխանատվությամբ իրականացվող ծախսերի 3.2% (106.4 մլն դրամ) նվազում:

1. ***2024թ. առաջին կիսամյակում ՀՀ շրջակա միջավայրի նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **3,320.8** | **4,528.6** | **3,214.4** | **71.0** | **96.8** | **(106.4)** |
| Շրջակա միջավայրի վրա ազդեցության գնահատում և մոնիթորինգ | 830.4 | 1,283.3 | 940.4 | 73.3 | 113.2 | 110.0 |
| Բնական պաշարների և բնության հատուկ պահպանվող տարածքների կառավարում և պահպանում | 818.3 | 643.0 | 586.2 | 91.2 | 71.6 | (232.1) |
| Անտառների կառավարում | 945.6 | 1,914.8 | 1,094.1 | 57.1 | 115.7 | 148.5 |
| Այլ ծրագրեր | 726.5 | 687.5 | 593.7 | 86.4 | 81.7 | (132.8) |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրին հատկացված միջոցներն օգտագործվել են 73.3%-ով՝ կազմելով 940.4 մլն դրամ: Շեղումը հիմնականում պայմանավորված է ծրագրի շրջանակներում նախատեսված դրամաշնորհային ծրագրերին հատկացված միջոցները չօգտագործելու հանգամանքով՝ պայմանավորված նրանով, որ տվյալ միջոցառումները ՀՀ կառավարության որոշմամբ հաստատվել են մարտի վերջին, իսկ երկրորդ եռամսյակում իրականացվել են գնման գործընթացները: Վճարումներն ըստ ժամանակացույցի կկատարվեն երկրորդ կիսամյակում: Մասնավորապես՝ չի օգտագործվել «Անցում էլեկտրական շարժունակությանը Հայաստանում» դրամաշնորհային ծրագրի շրջանակներում պետական կառույցներին աջակցության համար նախատեսված 112.7 մլն դրամը:

Հիդրոօդերևութաբանության, շրջակա միջավայրի մոնիթորինգի և տեղեկատվության ապահովման միջոցառմանը հատկացված 773.9 մլն դրամն ամբողջությամբ օգտագործվել է, որի շրջանակներում իրականացվել է 59706 օդերևութաբանական դիտարկում, 36980 հիդրոլոգիական դիտարկում, մակերևութային ջրերի որակի մոնիթորինգի շրջանակներում որոշվել է 32600 ցուցանիշ, մթնոլորտային օդի որակի մոնիթորինգի շրջանակներում՝ 37600 ցուցանիշ, ստորերկրյա քաղցրահամ ջրերի քանակի մոնիթորինգի շրջանակներում՝ 9384 ցուցանիշ և այլն:

Նախորդ տարվա նույն ժամանակահատվածի համեմատ Շրջակա միջավայրի վրա ազդեցության գնահատման և մոնիթորինգի ծրագրի ծախսերն աճել են 13.2%-ով (110 մլն դրամով)՝ հիմնականում պայմանավորված Շրջակա միջավայրի վրա ազդեցության գնահատման և փորձաքննության միջոցառման ծախսերի 3.3 անգամ (72.4 մլն դրամ) աճով:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 91.2%-ով և կազմել 586.2 մլն դրամ: Շեղումը հիմնականում պայմանավորված է Սևանա լճի ջրածածկ անտառտնկարկների մաքրմանը հատկացված 49.1 մլն դրամի միջոցները չօգտագործելու հանգամանքով: Միջոցառման շրջանակներում կապալառուի կողմից կատարողական չի ներկայացվել, և քննարկվում է պայմանագրի միակողմանի լուծման հարցը: Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 332.1 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) կառավարմանը: Նախատեսված ամբողջ ծավալով՝ 247.9 մլն դրամ աջակցություն է տրամադրվել Սևանի իշխանի պաշարների վերականգնման և ձկնաբուծության զարգացման հիմնադրամի առողջացմանը: Նախորդ տարվա առաջին կիսամյակի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերը նվազել են 28.4%-ով կամ 232.1 մլն դրամով՝ հիմնականում պայմանավորված բնության հատուկ պահպանվող տարածքների կառավարման գծով ծախսերի կրճատմամբ:

Հաշվետու ժամանակահատվածում 1.1 մլրդ դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 57.1%-ը: Շեղումը հիմնականում արձանագրվել է Էկոպարեկային ծառայության միջոցառման ծախսերում, որոնք կազմել են 733.9 մլն դրամ կամ 59.5%՝ պայմանավորված թափուր հաստիքներով: Ծրագրի կատարողականի վրա ազդել է նաև Անտառների վնասակար օրգանիզմների դեմ պայքարի նպատակով նախատեսված 313.2 մլն դրամ միջոցները չօգտագործելու հանգամանքը. օդային եղանակով նյութերի ցրման մրցույթը չի կայացել՝ մասնակցության հայտերի բացակայությամբ պայմանավորված, իսկ ձեռքբերված թունանյութերը գտնվել են ընդունման փուլում:

Նախորդ տարվա առաջին կիսամյակի համեմատ Անտառների կառավարման ծրագրի ծախսերն աճել են 15.7%-ով կամ 148.5 մլն դրամով՝ հիմնականում պայմանավորված էկոպարեկային ծառայության ծախսերի աճով:

ՀՀ շրջակա միջավայրի նախարարության պատասխանատվությամբ իրականացվող այլ ծրագրերից *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 542.3 մլն դրամ, որը կազմել է ծրագրված ցուցանիշի 94.9%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասը հուլիսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 9.7%-ով կամ 47.8 մլն դրամով՝ հիմնականում պայմանավորված «Շրջակա միջավայրի ոլորտում քաղաքականության մշակում, ծրագրերի համակարգում և մոնիտորինգ» միջոցառման ծախսերի 11.2% (48.4 մլն դրամ) աճով:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2024 թվականի առաջին կիսամյակի ընթացքում իրականացվել են 23 ծրագրեր, որոնց շրջանակներում օգտագործվել է ավելի քան 111.5 մլրդ դրամ՝ ապահովելով ծրագրված ցուցանիշի 80.2% կատարողական, ընդ որում 22 ծրագրերում արձանագրվել են շեղումներ, իսկ «Կրթության ոլորտում տեղեկատվական և հաղորդակցական տեխնոլոգիաների ներդրում» ծրագիրը կատարվել է ամբողջությամբ: Առանձնապես խոշոր շեղումներ են արձանագրվել Հանրակրթական և նախադպրոցական հաստատությունների հիմնման, կառուցման, բարելավման, Գիտական և գիտատեխնիկական հետազոտությունների, Հանրակրթության, Արվեստների և Դպրոցների սեյսմիկ անվտանգության մակարդակի բարձրացման ծրագրերում: Նշենք, որ նախկինում ՀՀ ՏԿԵՆ պատասխանատվությամբ իրականացվող Դպրոցների սեյսմիկ անվտանգության մակարդակի բարձրացման ծրագիրը 2024 թվականին փոխանցվել է ՀՀ ԿԳՄՍ նախարարությանը: Նախորդ տարվա նույն ժամանակահատվածի համադրելի ցուցանիշի համեմատ նախարարության ծախսերի 20.3% աճը հիմնականում պայմանավորված է Հանրակրթության, Կրթության որակի ապահովման և Հանրակրթական և նախադպրոցական հաստատությունների հիմնման, կառուցման, բարելավման և Գիտական և գիտատեխնիկական հետազոտությունների ծրագրերի շրջանակներում կատարված ծախսերի համապատասխանաբար 18.9% (8.9 մլրդ դրամ), 3.5 անգամ (3.9 մլրդ դրամ), 4 անգամ (3.7 մլրդ դրամ) և 27.4% (2.4 մլրդ դրամ) աճով:

1. *2024թ. առաջին կիսամյակում ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ (2024թ. հետ համադրելի)** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **92,669.2** | **139,024.7** | **111,517.7** | **80.2** | **120.3** | **18,848.5** |
| Նախնական (արհեստագործական) և միջին մասնագիտական կրթություն | 4,988.2 | 5,753.0 | 5,141.6 | 89.4 | 103.1 | 153.5 |
| Բարձրագույն և հետբուհական մասնագիտական կրթության ծրագիր | 5,883.4 | 6,702.1 | 5,720.9 | 85.4 | 97.2 | (162.5) |
| Հանրակրթության ծրագիր | 47,240.4 | 57,572.0 | 56,156.2 | 97.5 | 118.9 | 8,915.8 |
| Գիտական և գիտատեխնիկական հետազոտությունների ծրագիր | 8,773.5 | 13,919.4 | 11,176.2 | 80.3 | 127.4 | 2,402.7 |
| Արվեստների ծրագիր | 4,418.4 | 6,102.0 | 4,789.2 | 78.5 | 108.4 | 370.9 |
| Դպրոցների սեյսմիկ անվտանգության մակարդակի բարձրացման ծրագիր | 4,686.2 | 6,351.1 | 5,227.1 | 82.3 | 111.5 | 540.9 |
| Կրթության որակի ապահովում | 1,541.0 | 6,305.9 | 5,415.5 | 85.9 | 351.4 | 3,874.5 |
| Հանրակրթական և նախադպրոցական հաստատությունների հիմնում, կառուցում, բարելավում | 1,239.8 | 20,307.5 | 4,943.3 | 24.3 | 398.7 | 3,703.5 |
| Այլ ծրագրեր | 13,898.4 | 16,011.7 | 12,947.7 | 80.9 | 93.2 | (950.7) |

Հաշվետու ժամանակահատվածում 5.1 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 89.4% կատարողական: Ծրագրի նկատմամբ շեղումը հիմնականում պայմանավորված է նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման և շենքային պայմանների բարելավման միջոցառումների ծախսերի ցածր կատարողականով, որը հիմնականում պայմանավորված է կատարված որոշ աշխատանքների դիմաց հաշվետու ժամանակահատվածում կատարողական ակտերի չներկայացման հանգամանքով, մեկ օբյեկտի մասով՝ նախահաշվի փոփոխության անհրաժեշտությամբ, ևս մեկ օբյեկտի մասով՝ նախագծանախահաշվային փաստաթղթերի փոփոխության անհրաժեշտությամբ: Նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցմանը տրամադրվել է 133 մլն դրամ (նախատեսվածի 37.1%‑ը), նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավմանը՝ 49.9 մլն դրամ (նախատեսվածի 29.9%-ը): Նշված միջոցառումների շրջանակներում հիմնանորոգվել է 3 և կառուցվել՝ 1 հաստատություն:

Նախնական (արհեստագործական) և միջին մասնագիտական կրթության ծրագրի կատարողականը պայմանավորված է նաև ծրագրում մեծ տեսակարար կշիռ ունեցող միջին մասնագիտական կրթության գծով ուսանողական նպաստների տրամադրման միջոցառման կատարողականով, որի շրջանակներում նպաստ է տրամադրվել 16064 ուսանողի՝ կանխատեսված 19221-ի դիմաց: 2024 թվականի առաջին կիսամյակում միջին մասնագիտական կրթության գծով ուսանողական նպաստների տրամադրմանն ուղղվել է 3 մլրդ դրամ, որը կազմել է նախատեսված հատկացումների 94.2%‑ը՝ պայմանավորված է նպաստ ստացող ուսանողների փաստացի թվով:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5506 ուսանողի՝ կանխատեսված 8003-ի դիմաց: 2024 թվականի առաջին կիսամյակում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են 1 մլրդ դրամ՝ ապահովելով 97.2% կատարողական: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են 2023-2024 ուսումնական տարվա ընդունելության արդյունքում ուսանողների կանխատեսվածից պակաս փաստացի թվով:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն աճել են 3.1%-ով կամ 153.5 մլն դրամով, որը հիմնականում պայմանավորված է «Մարզերում գործող նախնական և միջին մասնագիտական կրթության ուսումնական հաստատությունների սովորողների և մանկավարժական աշխատողների տրանսպորտային ծախսերի փոխհատուցում» և «2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում միջին մասնագիտական և նախնական մասնագիտական (արհեստագործական) կրթություն ստացող ուսանողներին ուսման վարձի լրիվ կամ մասնակի փոխհատուցման նպատակով կրթաթոշակի տրամադրում» միջոցառումների համար համապատասխանաբար 204.7 մլն դրամ և 129.4 մլն դրամ միջոցների հատկացմամբ, որոնք 2023 թվականի առաջին կիսամյակում նախատեսված չէին։

2024 թվականի առաջին կիսամյակում *Բարձրագույն և հետբուհական մասնագիտական կրթության* ծրագրին տրամադրվել է ավելի քան 5.7 մլրդ դրամ` ապահովելով ծրագրված ցուցանիշի 85.4% կատարողական և 2.8%-ով (162.5 մլն դրամով) զիջելով նախորդ տարվա նույն ժամանակահատվածի ցուցանիշը: Ծրագրից շեղումը և նախորդ տարվա առաջին կիսամյակի համեմատ նվազումը հիմնականում պայմանավորված են ծրագրի ծախսերում մեծ տեսակարար կշիռ ունեցող՝ բարձրագույն մասնագիտական կրթության գծով ուսանողական նպաստների տրամադրման ծախսերով, որոնք կազմել են շուրջ 4.4 մլրդ դրամ՝ ապահովելով 88% կատարողական և 6.8%‑ով (322.4 մլն դրամով) զիջելով նախորդ տարվա նույն ժամանակահատվածի ցուցանիշը: Հաշվետու ժամանակահատվածում բարձրագույն մասնագիտական կրթության գծով ուսանողական նպաստ է ստացել 13677 ուսանող՝ կանխատեսված 11732-ի դիմաց, իսկ 646 ուսանող ստացել է ուսման վարձավճարի լրիվ փոխհատուցում՝ կանխատեսված 1000-ի դիմաց:

Հաշվետու ժամանակահատվածում 2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում բարձրագույն մասնագիտական կրթություն ստացող ուսանողներին ուսման վարձի լրիվ կամ մասնակի փոխհատուցման նպատակով միջոցառման շրջանակում կրթաթոշակ է տրամադրվել բակալավրի կրթական ծրագրով ուսման փոխհատուցում ստացող 2020 ուսանողի՝ կանխատեսված 2116-ի դիմաց և մագիստրոսական կրթական ծրագրով՝ 114 ուսանողի՝ կանխատեսված 74-ի դիմաց: Միջոցառման շրջանակներում օգտագործվել է 292.7 մլն դրամ կամ նախատեսված միջոցների 66.5%-ը: Շեղումը պայմանավորված է բակալավրիական կրթական ծրագրով ուսման վարձի լրիվ կամ մասնակի փոխհատուցում ստացող ուսանողների փաստացի թվով:

2024 թվականի առաջին կիսամյակում շուրջ 56.2 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 97.5% կատարողական: Շեղումը հիմնականում պայմանավորված է «Կրթական հաստատությունների աշակերտներին դասագրքերով և ուսումնական գրականությամբ ապահովում» միջոցառմանը հատկացված 597 մլն դրամը չօգտագործելու հանգամանքով: Միջոցները չեն օգտագործվել՝ պայմանավորված գնումների մրցութային գործընթացով` գնումների պայմանագրերը կնքվել են հաշվետու ժամանակահատվածի վերջին, որի արդյունքում վճարումները տեղափոխվել են հաջորդ եռամսյակ: Ծրագրի կատարողականը պայմանավորված է նաև ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով:

Ընդհանուր հանրակրթության ծախսերը հաշվետու ժամանակահատվածում կատարվել են 99.1%-ով՝ կազմելով 50.9 մլրդ դրամ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակում**  **սովորող-ների փաստացի թիվ** | **2024թ. առաջին կիսամյակում սովորող-ների փաստացի թիվ** | **2024թ. և 2023թ. առաջին կիսամյակ-ներում սովորող-ների թվի տարբե-րություն** | **2023թ. առաջին կիսամյակի փաստ (մլն դրամ)** | **2024թ. առաջին կիսամ-յակի փաստ (մլն դրամ)** | **2024թ. առաջին կիսամյակը 2023թ. առաջին կիսամյակի**  **նկատմամբ (%)** |
| **Ընդհանուր հանրակրթություն** | **393050** | **409494** | **16444** | **43,256.5** | **50,918.6** | **117.7** |
| Տարրական | 151600 | 155801 | 4201 | 16,384.8 | 18,433.0 | 112.5 |
| Հիմնական | 182394 | 191428 | 9034 | 18,978.6 | 22,488.7 | 118.5 |
| Միջնակարգ | 59056 | 62265 | 3209 | 7,893.1 | 9,997.0 | 126.7 |

Հատուկ հանրակրթությանը հատկացված 516.4 մլն դրամն ամբողջությամբ օգտագործվել է:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակում սովորող-ների փաստացի թիվ** | **2024թ. առաջին կիսամյակում սովորող-ների փաստացի թիվ** | **2024թ. և 2023թ. առաջին կիսամյակներում սովորող-ների թվի տարբե-րություն** | **2023թ. կիսամյակի փաստ**  **(մլն դրամ)** | **2024թ. առաջին կիսամյակի փաստ (մլն դրամ)** | **2024թ. առաջին կիսամյակը 2023թ. առաջին կիսամյակի նկատմամբ (%)** |
| **Հատուկ հանրակրթություն** | **549** | **545** | **(4)** | **650.9** | **516.4** | **79.3** |
| Տարրական | 156 | 144 | (12) | 188.5 | 155.5 | 82.5 |
| Հիմնական | 243 | 243 | - | 272.8 | 211.5 | 77.5 |
| Միջնակարգ | 150 | 158 | 8 | 189.5 | 149.3 | 78.8 |

Մասնագիտացված հանրակրթության ծախսերը հաշվետու ժամանակահատվածում կատարվել են 98.1%-ով՝ կազմելով 1.8 մլրդ դրամ: Շեղումը հիմնականում պայմանավորված է դասարանների փաստացի թվով, ինչպես նաև տարեկան հատկացված գումարների եռամսյակային բաշխմամբ:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակում սովորողների փաստացի թիվ** | **2024թ. առաջին կիսամյակում սովորող-ների փաստացի թիվ** | **2024թ. և 2023թ. առաջին կիսամյակներում սովորող-ների թվի տարբե-րություն** | **2023թ. կիսամյակի փաստ**  **(մլն դրամ)** | **2024թ. առաջին կիսամյակի փաստ (մլն դրամ)** | **2024թ. առաջին կիսամյակը 2023թ. առաջին կիսամյակի նկատմամբ (%)** |
| **Մասնագիտացված հանրակրթություն** | **3416** | **3237** | **(179)** | **2,004.4** | **1,750.4** | **87.3** |
| Տարրական | 212 | 215 | 3 | 134.0 | 90.7 | 67.7 |
| Հիմնական | 1735 | 1601 | (134) | 870.2 | 701.7 | 80.6 |
| Միջնակարգ | 1469 | 1421 | (48) | 1,000.2 | 958.0 | 95.8 |

Նախորդ տարվա նույն ժամանակահատվածի համադրելի ցուցանիշի համեմատ (առանց նախադպրոցական կրթության ծախսերի, որոնք տեղափոխվել են նոր՝ «Նախադպրոցական կրթություն» ծրագիր) Հանրակրթության ծրագրի ծախսերն աճել են 18.9%‑ով կամ 8.9 մլրդ դրամով՝ հիմնականում պայմանավորված ընդհանուր հանրակրթության ծախսերի 17.7% (7.7 մլրդ դրամ) աճով, ինչպես նաև «ՀՀ պետական հանրակրթական բոլոր ուսումնական հաստատություններում ԲՏՃՄ ոլորտի (բացառությամբ մաթեմատիկայի) դասավանդող ուսուցիչների համար վարձատրության բարձրացված հստակ չափաքանակի սահմանում» և «ՀՀ գյուղական բնակավայրերում մինչև 100 աշակերտ ունեցող պետական ուսումնական հաստատություններում դասավանդող ուսուցիչներին հավելավճարի սահմանում» նոր միջոցառումների համար համապատասխանաբար 862.2 մլն դրամ և 703.6 մլն դրամ միջոցների հատկացմամբ:

2024 թվականի առաջին կիսամյակում շուրջ 11.2 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 80.3% կատարողական և 27.4%‑ով կամ 2.4 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրից շեղումը և նախորդ տարվա առաջին կիսամյակի համեմատ աճը հիմնականում պայմանավորված են «Գիտական կենտրոնների՝ ժամանակակից սարքավորումներով վերազինում ու համատեղ օգտագործման գիտական սարքավորումների կենտրոնների ստեղծում» և «Գիտական ենթակառուցվածքի արդիականացում» միջոցառումների ծախսերով: Առաջին միջոցառման ծախսերը կազմել են 1.2 մլրդ դրամ կամ նախատեսվածի 64.2%‑ը՝ պայմանավորված որոշ մրցույթների չկայացմամբ: Գիտական կենտրոնների՝ ժամանակակից սարքավորումներով վերազինման ու համատեղ օգտագործման գիտական սարքավորումների կենտրոնների ստեղծման միջոցառման շրջանակներում 13 գիտական կենտրոններ վերազինվել են 24 սարքավորումներով և 4 խոշոր սարքավորումներով: Նշենք, որ նախորդ տարվա առաջին կիսամյակում նշված միջոցառմանը հատկացված միջոցները չէին օգտագործվել:

Հաշվետու ժամանակահատվածում գիտական ենթակառուցվածքի արդիականացման միջոցառման շրջանակներում ընտրվել է 57 կազմակերպություն, Հայաստանն անդամակցել է 4 միջազգային գիտական կառույցի, ինչպես նաև իրականացվել են 10 գիտական գործուղումներ` նախատեսված 22-ի փոխարեն: Միջոցառման գծով ծախսերը կազմել են շուրջ 5.9 մլրդ դրամ կամ ծրագրված ցուցանիշի 89%‑ը, որը հիմնականում պայմանավորված է գիտական կազմակերպությունների կողմից ներկայացված հայտերի քանակով, գործուղումների փաստացի թվով, ինչպես նաև մրցութային գործընթացներով:

Գիտական և գիտատեխնիկական հետազոտությունների ծրագրի ցածր կատարողականը պայմանավորված է նաև Արհեստական բանականության գիտահետազոտական կենտրոնի արդիականացման նպատակով հատկացված 434 մլն դրամը չօգտագործելու հանգամանքով: Միջոցները չեն օգտագործվել՝ պայմանավորված մրցույթի չկայացմամբ:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 459 գիտական թեմա՝ նախատեսված 802-ի փոխարեն, իրականացվել է 17 միջազգային գիտական ծրագիր՝ նախատեսված 45-ի դիմաց, պետության կարիքներից բխող հետազոտական 10 նախագծեր և ռազմարդյունաբերության կարիքներից բխող երկակի հետազոտական 15 նախագծեր, միջազգային գիտատեղեկատվական շտեմարաններում հրապարակվել են 400 գիտական հոդվածներ: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են շուրջ 2.4 մլրդ դրամ կամ ծրագրված ցուցանիշի 89.7%-ը, որը պայմանավորված է հետազոտություններ իրականացվող կազմակերպությունների կողմից գումարների տնտեսմամբ, ինչպես նաև թեմաների պայմանագրերի ժամկետների ավարտով:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 78.5%-ը՝ շուրջ 4.8 մլրդ դրամ և 8.4%‑ով կամ 370.9 մլն դրամով գերազանցել են նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են Սերգեյ Փարաջանովի ծննդյան 100‑ամյակի հոբելյանական և Շարլ Ազնավուրի ծննդյան 100-ամյակի միջոցառումների կատարված ծախսերով (2023 թվականի առաջին կիսամյակում միջոցներ չէին նախատեսվել), որոնք կազմել են համապատասխանաբար 260.7 մլն դրամ (41.6%) և 427.6 մլն դրամ (55.8%) կատարողականով: Ցածր կտարողականը հիմնականում պայմանավորված է նրանով, որ, համաձայն կնքված պայմանագրերի, դրանց արժեքի 20%-ի դիմաց վճարումներն իրականացվում են համապատասխան հաշվետվությունները ներկայացվելուց հետո, բացի այդ, որոշ պայմանագրեր գտնվել են կնքման փուլում:

Երաժշտարվեստի և պարարվեստի համերգների միջոցառման շրջանակներում առաջին կիսամյակի ընթացքում կազմակերպվել են 39 նոր համերգային համարներ՝ նախատեսված 17-ի դիմաց, 392 համերգներ՝ նախատեսված 266–ի դիմաց, հանդիսատեսի քանակը կազմել է 98896՝ կանխատեսված 82339‑ի դիմաց։ Նշված բարձր ցուցանիշները պայմանավորված են կազմակերպությունների ակտիվ գործունեությամբ և զբոսաշրջիկների թվի աճով: Երաժշտարվեստի և պարարվեստի համերգների միջոցառման ծախսերը կատարվել են 99.5%-ով՝ կազմելով 1.3 մլրդ դրամ:

Թատերական ներկայացումների միջոցառման շրջանակներում 2024 թվականի առաջին կիսամյակի ընթացքում կայացել են 1281 ներկայացումներ՝ նախատեսված 1123-ի դիմաց, հանդիսատեսի թիվը կազմել է 198864՝ կանխատեսված 172345-ի դիմաց, իսկ նոր ներկայացումների քանակը կազմել է 28՝ նախատեսված 24-ի դիմաց: Փաստաց­­­­­­­­­­­­­­ի արդյունքային ցուցանիշների բարձ մակարդակը կանխատեսվածների նկատմամբ պայմանավորված է կազմակերպությունների ակտիվ գործունեությամբ և խաղացանկի նորացմամբ: Թատերական ներկայացումների ծախսերը կազմել են 909.3 մլն դրամ կամ ծրագրված ցուցանիշի 98.6%-ը:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 101 ներկայացումներ՝ նախատեսված 83-ի դիմաց, հանդիսատեսի թիվը կազմել է 63190` կանխատեսված 48887-ի դիմաց, բեմադրվել են 3 նոր ներկայացումներ՝ կան­­­խատեսված 2-ի դիմաց: Օպերային և բալետային արվեստի ներկայացումներին հատկացվել է 711 մլն դրամ, որն ամբողջությամբ օգտագործվել է:

2024 թվականի առաջին կիսամյակում *Դպրոցների սեյսմիկ անվտանգության մակարդակի բարձրացման* ծրագրին, որն իրականացվել է Ասիական զարգացման բանկի աջակցությամբ, տրամադրվել է 5.2 մլրդ դրամ, որը կազմել է ծրագրված ցուցանիշի 82.3%‑ը և 11.5%-ով (540.9 մլն դրամով) գերազանցել նախորդ տարվա նույն ժամանակահատվածի ցուցանիշը: Նշենք, որ ծրագիրը 2024 թվականին ՀՀ ԿԳՄՍ նախարարությանն է փոխանցվել ՀՀ ՏԿԵ նախարարությունից: Ծրագրի շրջանակներում կառուցվող կամ վերակառուցվող դպրոցների թիվը կազմել է 21՝ նախատեսված 23-ի փոխարեն: Ծրագրից շեղումը հիմնականում պայմանավորված է նախագծանախահաշվային փաստաթղթերի մշակման ընթացքով, որի արդյունքում որոշ դպրոցների շինարարական աշխատանքների մեկնարկը հետաձգվել է, որոշ կատարված աշխատանքներ չեն համապատասխանել նախագծահետազոտական պայմանագրերի համապատասխան որակին, արդյունքում չեն ընդունվել, և վճարումները չեն կատարվել, ինչպես նաև աշխատավարձի, գործուղումների, տրանսպորտային նյութերի համար նախատեսված միջոցների տնտեսմամբ:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են 5.4 մլրդ դրամ` ապահովելով 85.9% կատարողական, և 3.5 անգամ (3.9 մլրդ դրամով) գերազանցել նախորդ տարվա նույն ժամանակահատվածի ցուցանիշը: Ծրագրի կատարողականը հիմնականում պայմանավորված է «Աջակցություն ԳՏՃՄ առարկաների դասավանդման և ուսուցման որակը մարզերում բարելավելու համար», «Համաշխարհային բանկի աջակցությամբ իրականացվող Կրթության բարելավման ծրագրի լրացուցիչ ֆինանսավորման վարկային ծրագիր» և «Կամավոր ատեստավորման համակարգի ներդրում` ուղղված ուսուցիչների որակի բարձրացմանը» միջոցառումների կատարողականով:

«Աջակցություն ԳՏՃՄ առարկաների դասավանդման և ուսուցման որակը մարզերում բարելավելու համար» միջոցառումը մեկնարկել է 2024 թվականին, որի շրջանակներում 150 դպրոցներում իրականացվել են ժամանակակից ԳՏՃՄ (գիտության, տեխնոլոգիա, ճարտարագիտություն, մաթեմատիկա) լաբորատորիաների հագեցածության աշխատանքներ: Միջոցառման շրջանակներում օգտագործվել է շուրջ 453.2 մլՆ դրամ՝ ապահովելով 57% կատարողական: Շեղումը պայմանավորված է գնումների գործընթացում առաջացած տնտեսումներով, մատակարարների կողմից ներկայացված կատարողական ակտերով, ինչպես նաև այն հանգամանքով, որ որոշ մատակարարների կողմից կանխավճարի պահանջ չի ներկայացվել:

Համաշխարհային բանկի աջակցությամբ իրականացվող Կրթության բարելավման վարկային ծրագրի լրացուցիչ ֆինանսավորման շրջանակներում 2024 թվականի առաջին կիսամյակի ընթացքում օգտագործվել է 1.8 մլրդ դրամ կամ նախատեսված միջոցների 83.3%‑ը: Նշված գումարից 241.9 մլն դրամը օգտագործվել է ծառայությունների ձեռքբերման նպատակով՝ կազմելով նախատեսված միջոցների 46.7%-ը, որը պայմանավորված է վերապատրաստումների գործընթացի ժամանակացույցի փոփոխությամբ, ինչպես նաև այն հանգամանքով, որ նախակրթարանների հիմնման համար նախատեսված 51 դպրոցի փոխարեն ընտրվել են 21-ը, որոնցում մեկնարկել են աշխատանքները: 1.6 մլրդ դրամ է օգտագործվել հանրակրթական ուսումնական հաստատություններում կապիտալ ներդրումների ֆինանսավորման նպատակով՝ կազմելով նախատեսված միջոցների 94.5%-ը, որը պայմանավորված է կատարված աշխատանքների դիմաց որոշ կատարողականներ հունիսի վերջին ներկայացվելու հանգամանքով, որի արդյունքում վճարումները տեղափոխվել են երրորդ եռամսյակ: Միջոցառման շրջանակներում հիմնանորոգման աշխատանքներ են իրականացվել 3, իսկ կառուցման՝ 1 ավագ դպրոցներում:

«Կամավոր ատեստավորման համակարգի ներդրում` ուղղված ուսուցիչների որակի բարձրացմանը» միջոցառման շրջանակներում 2024 թվականի առաջին կիսամյակում կամավոր ատեստավորման արդյունքում կատարվել է 70‑100% արդյունք ցուցաբերած 3234 ուսուցիչների աշխատավարձի դրույքաչափի փոփոխություն, և տրամադրվել է հավելավճար՝ կանխատեսված 3097-ի դիմաց, իսկ 60-69% արդյունքի դեպքում՝ 1075 ուսուցիչների աշխատավարձի դրույքաչափի փոփոխություն՝ կանխատեսված 1091-ի դիմաց: Միջոցառման ծախսերը կազմել են 2.8 մլրդ դրամ` ապահովելով 94.9% կատարողական, որը պայմանավորված է կամավոր ատեստավորման շեմը հաղթահարած ուսուցիչների փաստացի թվով, ինչպես նաև նախատեսված հաշվարկային և փաստացի դրույքաչափերի տարբերությամբ:

Հաշվետու ժամանակահատվածում *«Հանրակրթական և նախադպրոցական հաստատություն-ների հիմնում, կառուցում, բարելավում»* նոր ծրագրի շրջանակներում օգտագործվել է նախատեսված միջոցների 24.3%-ը՝ 4.9 մլրդ դրամ: Մասնավորապես՝ 2.1 մլրդ դրամ է օգտագործվել կրթահամալիրների կառուցման միջոցառման շրջանակներում՝ կազմելով ծրագրված ցուցանիշի 48.8%-ը: Կրթահամալիրների կառուցման միջոցառման շրջանակներում աշխատանքները ընթացել են 36 կրթահամալիրներում՝ նախատեսված 66-ի դիմաց: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են «300 դպրոց» ծրագրում նախատեսվող փոփոխություններով, որի արդյունքում պայմանագրեր չեն կնքվել, որոշ պայմանագրեր կնքվել են հաշվետու ժամանակահատվածի վերջում, ինչպես նաև որոշ նախագծանախահաշվային փաստաթղթեր գտնվել են փորձաքննության փուլում:

Հաշվետու ժամանակահատվածում 1.7 մլրդ դրամ է օգտագործվել հանրակրթական դպրոցների նոր շենքերի կառուցման միջոցառման շրջանակներում՝ կազմելով ծրագրված ցուցանիշի 15.9%-ը: Ցածր կատարողականը պայմանավորված է նրանով, որ 39 դպրոցներում ընթացել են աշխատանքներ, սակայն 11 դպրոցների համար կատարված աշխատանքների դիմաց հաշվետու ժամանակահատվածում կատարողական ակտեր կամ կանխավճարի պահանջ չի ներկայացվել, ինչպես նաև որոշ դպրոցների գծով պայմանագրերը չեն կնքվել՝ պայմանավորված «300 դպրոց» ծրագրում նախատեսվող փոփոխությամբ:

«Մանկապարտեզների նոր շենքերի կառուցում» միջոցառման շրջանակներում իրականացվել են 9 մանկապարտեզների կառուցման աշխատանքներ՝ կանխատեսված 19-ի դիմաց, և ավարտվել են աշխատանքները 2 նախադպրոցական կրթություն իրականացնող ուսումնական հաստատություններում: Միջոցառման ծախսերը կատարվել են 28.2%-ով՝ կազմելով 777.4 մլն դրամ: Ցածր ցուցանիշը պայմանավորված է կատարողական ակտեր չներկայացվելու հանգամանքով, բացի այդ, մեկ օբյեկտի մրցույթը հայտարարվել է հաշվետու ժամանակահատվածի վերջին:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից 2.5 մլրդ դրամն օգտագործվել է *Մեծ նվաճումների սպորտ* ծրագրի շրջանակներում՝ ապահովելով 87.5% կատարողական: Ծրագրի նկատմամբ շեղումը հիմնականում պայմանավորված է «Մանկապատանեկան մարզադպրոցներին, մարզաձևերի ազգային ֆեդերացիաներին և այլ մարզական հասարակական կազմակերպություններին գույքով ապահովում» միջոցառման ծախսերի կատարողականով, որը կազմել է 50.7% կամ 152.2 մլն դրամ: Շեղումը պայմանավորված է գնումների արդյունքում առաջացած տնտեսումներով, ինչպես նաև որոշ մարզական և այլ անհրաժեշտ գույքի մատակարարման տեղափոխմամբ հաջորդ եռամսյակ: Միջոցառման շրջանակներում 26 պետական և 60 համայնքային մարզադպրոցներ, 4 ազգային ֆեդերացիաներ և 2 մարզական հասարակական կազմակերպություններ ապահովվել են մարզական և այլ անհրաժեշտ գույքով:

«ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում» միջոցառման շրջանակներում առաջին կիսամյակի ընթացքում Հայաստանում գործող ֆեդերացիաների կողմից կազմակերպվել են ՀՀ 70 առաջնություններ, որոնց մասնակցել է 5696 մասնակից՝ կանխատեսված համապատասխանաբար 78-ի և 7610-ի դիմաց: Կազմակերպվել է նաև 87 ուսումնամարզական հավաք՝ 1741 մասնակցով՝ կանխատեսված համապատասխանաբար 89-ի և 1790-ի դիմաց, 107 միջազգային միջոցառում՝ 1156 մասնակցով՝ կանխատեսված համապատասխանաբար 127-ի և 1564‑ի դիմաց: ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 94.5% կամ 1.1 մլրդ դրամ, որը պայմանավորված է օրացուցային պլանի փոփոխության հետ կապված՝ ֆեդերացիաների կողմից ՀՀ առաջնությունների, միջազգային միջոցառումների և ուսումնամարզական հավաքների հետաձգմամբ:

Նախորդ տարվա նույն ժամանակահատվածի համեմատ Մեծ նվաճումների սպորտի ծրագրի ծախսերը նվազել են 31.7%-ով կամ 1.2 մլրդ դրամով` հիմնականում պայմանավորված 2023 թվականի առաջին ­­կիսամյակում Երևանում ծանրամարտի մեծահասակների Եվրոպայի առաջնության անցկացմամբ և միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացմամբ:

*Մշակութային ժառանգության* ծրագրի շրջանակներում 1.5 մլրդ դրամ է օգտագործվել ապահովելով 83.5% կատարողական: Ծրագրի շրջանակներում իրականացվել են 11 միջոցառումներ, որոնցից 8-ի գծով արձանագրվել են շեղումներ:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 189 ցուցահանդես՝ նախատեսված 171-ի դիմաց, թանգարանների այցելուների թիվը կազմել է 809962՝ կանխատեսված 607400-ի դիմաց, սպասարկվող ընթերցողների թիվը՝ 461՝ կանխատեսված 450-ի դիմաց: Փաստացի բարձր արդյունքային ցուցանիշները հիմնականում պայմանավորված են զբոսաշրջիկների, ինչպես նաև առցանց այցելուների թվի էական աճով: Թանգարանային ծառայությունների և ցուցահանդեսների միջոցառման շրջանակներում օգտագործվել է 1.2 մլն դրամ՝ ապահովելով 98.7% կատարողական:

Նախորդ տարվա առաջին կիսամյակի համեմատ Մշակութային ժառանգության ծրագրի ծախսերն աճել են 8.4%-ով կամ 116.6 մլն դրամով, որը հիմնականում պայմանավորված է թանգարանային ծառայությունների և ցուցահանդեսների գծով ծախսերի 4.7% (55 մլն դրամ) աճով, ինչպես նաև թանգարանների և պատկերասրահների հիմնանորոգման ներդրումների համար 2024 թվականի առաջին ­­կիսամյակում 45.9 մլն դրամի տրամադրմամբ:

*ՀՀ պաշտպանության նախարարության* պատասխանատվությամբ 2024 թվականի առաջին կիսամյակում կատարվել է պետական բյուջեի 5 ծրագիր: Ծախսերը կազմել են 179.1 մլրդ դրամ կամ նախատեսված միջոցների 94.2%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Հիմնականում վերջինիս նվազմամբ պայմանավորված՝ նախորդ տարվա առաջին կիսամյակի համեմատ ՀՀ պաշտպանության նախարարության պատասխանատվությամբ իրականացվող ծախսերը նվազել են 1.3%-ով (2.4 մլրդ դրամով):

1. *2024թ. առաջին կիսամյակում ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **181,509.5** | **190,109.0** | **179,097.0** | **94.2** | **98.7** | **(2,412.5)** |
| ՀՀ պաշտպանության ապահովում | 180,311.9 | 188,104.6 | 178,128.6 | 94.7 | 98.8 | (2,183.3) |
| Այլ ծրագրեր | 1,197.6 | 2,004.5 | 968.5 | 48.3 | 80.9 | (229.2) |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է 178.1 մլրդ դրամ կամ նախատեսված միջոցների 94.7%-ը: Շեղումը հիմնականում պայմանավորված է ռազմական կարիքների բավարարման միջոցառման կատարողականով: Հատկացված միջոցներն ուղղվել են 6 միջոցառումների իրականացմանը, որոնցից 4-ի համար նախատեսված 269.5 մլն դրամ միջոցներն օգտագործվել են ամբողջությամբ: Ծրագրի շրջանակներում 78.6 մլրդ դրամ է ուղղվել ռազմական կարիքների բավարարմանը՝ ապահովելով 89.2% կատարողական, 99.2 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 99.6%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով կնքմամբ, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համեմատ ՀՀ պաշտպանության ապահովման ծրագրի ծախսերը նվազել են 1.2%-ով կամ շուրջ 2.2 մլրդ դրամով, որը հիմնականում ձևավորվել է ռազմական կարիքների բավարարման միջոցառման գծով ծախսերի 22%-ով (22.1 մլրդ դրամ) նվազման և ՀՀ պաշտպանության նախարարության շենքային պայմանների բարելավման միջոցառման գծով ծախսերի 26.5%-ով (20.8 մլրդ դրամ) աճի արդյունքում:

Այլ ծրագրերում ընդգրկված՝ *Միջազգային ռազմական համագործակցության* ծրագրի ծախսերը կազմել են 341 մլն դրամ՝ ապահովելով 82% կատարողական: Միջոցներն օգտագործվել են 16 երկրներում ՀՀ 12 ռազմական կցորդների և միջազգային կազմակերպություններում ռազմական և ռազմաքաղաքական 6 ներկայացուցիչների պահպանման նպատակով: Նախորդ տարվա առաջին կիսամյակի համեմատ նշված ծախսերն աճել են 9.3%-ով կամ 28.9 մլն դրամով:

*ՀՀ աշխատանքի և սոցիալական հարցերի նախարարության* պատասխանատվությամբ 2024 թվականի առաջին կիսամյակում կատարվել են 17 ծրագրեր, որոնց ուղղվել է ավելի քան 409.4 մլրդ դրամ՝ ապահովելով կիսամյակային ծրագրված ցուցանիշի 90.8%-ը և 25.2%‑ով կամ 82.5 մլրդ դրամով գերազանցելով նախորդ տարվա նույն ժամանակահատվածի ցուցանիշը: Նշենք, որ նախկինում ՀՀ ՏԿԵՆ պատասխանատվությամբ իրականացվող «Աջակցություն փախստականների ինտեգրմանը» ծրագրի որոշ միջոցառումներ 2024 թվականին փոխանցվել են ՀՀ ԱՍՀ նախարարությանը: Ծրագրային ցուցանիշից շեղումները և նախորդ տարվա համադրելի ցուցանիշի համեմատ աճը հիմնականում արձանագրվել են Կենսաթոշակային ապահովության, Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցության (2023 թվականի առաջին կիսամյակում նախատեսված չէր), Սոցիալական ապահովության և Ժողովրդագրական վիճակի բարելավման ծրագրերում:

1. *2024թ. առաջին կիսամյակում ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ**  **(2024թ. հետ համա-դրելի)** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **326,993.8** | **450,823.7** | **409,444.5** | **90.8** | **125.2** | **82,450.7** |
| Անապահով սոցիալական խմբերին աջակցություն | 13,828.6 | 15,089.3 | 12,254.8 | 81.2 | 88.6 | (1,573.7) |
| Ժողովրդագրական վիճակի բարելավում | 24,819.9 | 34,917.4 | 30,997.0 | 88.8 | 124.9 | 6,177.2 |
| Կենսաթոշակային ապահովություն | 217,159.4 | 268,359.9 | 256,306.4 | 95.5 | 118.0 | 39,147.0 |
| Սոցիալական ապահովություն | 42,550.0 | 59,732.8 | 50,670.3 | 84.8 | 119.1 | 8,120.3 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցություն | - | 33,870.5 | 26,807.2 | 79.1 |  | 26,807.2 |
| Այլ ծրագրեր | 28,636.0 | 38,853.8 | 32,408.8 | 83.4 | 113.2 | 6,445.1 |

2024 թվականի առաջին կիսամյակում շուրջ 12.3 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 81.2% կատարողական և 11.4%‑ով կամ 1.6 մլրդ դրամով զիջելով նախորդ տարվա նույն ժամանակահատվածի համադրելի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ընտանիքի կենսամակարդակի բարձրացմանն ուղղված նպաստների գծով ծախսերով, որոնք կազմել են ավելի քան 12.1 մլրդ դրամ կամ նախատեսվածի 81.7%-ը և 11.2%-ով (1.5 մլրդ դրամով) զիջել նախորդ տարվա ցուցանիշը: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 58572 ընտանիք, այդ թվում՝ ԼՂ-ի 1034 ընտանիք՝ կանխատեսված համապատասխանաբար 64482-ի և 3077-ի դիմաց: Ծախսերի ծրագրից շեղումը պայմանավորված է ընտանիքների անապահովության գնահատման համակարգում ընտանիքների կանխատեսված և փաստագրված թվերի տարբերությամբ:

*Ժողովրդագրական վիճակի բարելավման* ծրագրին 2024 թվականի առաջին կիսամյակում տրամադրվել է շուրջ 31 մլրդ դրամ՝ ապահովելով ծրագրային ցուցանիշի 88.8%-ը և 24.9%‑ով կամ 6.2 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը հիմնականում պայմանավորված է երեխայի ծննդյան միանվագ նպաստի, մինչև 2 տարեկան երեխայի խնամքի նպաստի ու ընտանիքում 3 և ավելի երեխա ունեցող ընտանիքներին դրամական աջակցության ծախսերի կատարողականով, իսկ նախորդ տարվա առաջին կիսամյակի համեմատ աճը՝ վերջին երկու միջոցառումների գծով ծախսերի աճով:

2024 թվականի առաջին կիսամյակի ընթացքում մինչև 2 տարեկան երեխայի խնամքի նպաստ է ստացել 57037 քաղաքացի՝ կանխատեսված 61326-ի դիմաց: Միջոցառման ծախսերը կազմել են 12.6 մլրդ դրամ՝ ապահովելով 92.3% կատարողական: Ծախսերի՝ ծրագրից շեղումը պայմանավորված է խնամքի արձակուրդում գտնվող նպաստառուների կանխատեսված թվի և փաստացի միջին ամսական թվի տարբերությամբ:

2024 թվականի առաջին կիսամյակի ընթացքում «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման շրջանակներում դրամական աջակցություն է ստացել 25333 ընտանիք՝ կանխատեսված 26718-ի դիմաց: Նշված միջոցառման գծով ծախսերը կազմել են շուրջ 8.1 մլրդ դրամ՝ ապահովելով 91% կատարողական: Ծախսերի՝ ծրագրից շեղումը պայմանավորված է ընտանիքներում 3-րդ և հաջորդ երեխաների կանխատեսված թվի և փաստացի թվի տարբերությամբ:

Հաշվետու ժամանակահատվածում երեխայի ծննդյան միանվագ նպաստի միջոցառման շրջանակներում շահառու նորածինների թիվը կազմել է 16773՝ կանխատեսված 19872-ի դիմաց, իսկ ծախսերը կազմել են շուրջ 9.4 մլրդ դրամ՝ ապահովելով 84.6% կատարողական: Շեղումը պայմանավորված է ծնվածների համապատասխան կարգաթվերի՝ կանխատեսվածի համեմատ տարբերություններով, ինչպես նաև հունիսի վերջին շաբաթվա ծախսերը հիմնավորող փաստաթղթերը հաշվետու ժամանակահատվածի վերջին ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ:

*«Սոցիալական աջակցություն անաշխատունակության դեպքում»* ծրագրին 2024 թվականի առաջին կիսամյակում տրամադրվել է 10.9 մլրդ դրամ՝ ապահովելով ծրագրված ցուցանիշի 94%‑ը: Ծրագրում ընդգրկված են երեք միջոցառումներ, որոնց բոլորի գծով արձանագրվել են շեղումներ: Առավել խոշոր շեղումն արձանագրվել է մայրության նպաստի գծով ծախսերում, որոնք կազմել են 7.9 մլրդ դրամ կամ նախատեսվածի 92.7%-ը՝ պայմանավորված փաստացի պահանջով: Հաշվետու ժամանակահատվածում մայրության նպաստ ստացող աշխատող անձանց թիվը կազմել է 8356՝ կանխատեսված 8765-ի դիմաց, իսկ չաշխատող անձանց թիվը՝ 8977՝ կանխատեսված 11294-ի դիմաց:

2024 թվականի առաջին կիսամյակում ժամանակավոր անաշխատունակության դեպքում տրամադրվող նպաստների գծով ծախսերը կազմել են ավելի քան 2.9 մլրդ դրամ՝ ապահովելով ծրագրված ցուցանիշի 99.4%-ը:

Նախորդ տարվա առաջին կիսամյակի համեմատ Անաշխատունակության դեպքում սոցիալական աջակցության ծրագրի ծախսերն աճել են 8.7%-ով կամ 875 մլն դրամով, որը պայմանավորված է մայրության նպաստի և ժամանակավոր անաշխատունակության դեպքում տրամադրվող նպաստների գծով ծախսերի համապատասխանաբար 8.5% (620.1 մլն դրամ) և 14.1% (362 մլն դրամ) աճով:

2024 թվականի առաջին կիսամյակում ՀՀ ԱՍՀՆ-ին հատկացված միջոցների գերակշիռ մասը՝ 256.3 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 95.5%-ը: Շեղումը հիմնականում պայմանավորված է ծրագրի ծախսերում բարձր տեսակարար կշիռ ունեցող «Աշխատանքային կենսաթոշակներ» միջոցառման կատարողականով, որի գծով ծախսերը կազմել են 144.1 մլրդ դրամ՝ ապահովելով ծրագրված ցուցանիշի 92.7%-ը: Հաշվետու ժամանակահատվածում կենսաթոշակառուների թիվը կազմել է 467109, որից 13803-ը՝ ԼՂ-ից բռնի տեղահանված կենսաթոշակառուներն են՝ կանխատեսված համապատասխանաբար 487402-ի և 20439-ի դիմաց: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են կենսաթոշակի իրավունք ձեռք բերած կենսաթոշակառուների թվի և վճարման ցուցակներում ներառված կենսաթոշակառուների թվի տարբերությամբ:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 538232՝ կանխատեսված 475881-ի դիմաց: Կուտակային հատկացումները համակարգի մասնակիցների կենսաթոշակային հաշիվներին կազմել են 87.3 մլրդ դրամ կամ ծրագրված ցուցանիշի 99.8%-ը:

2024 թվականի առաջին կիսամյակի ընթացքում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 35547 անձ, այդ թվում՝ ԼՂ-ից բռնի տեղահանված 4953 կենսաթոշակառու՝ կանխատեսված համապատասխանաբար 37074-ի և 3917-ի դիմաց: Ծախսերը կազմել են շուրջ 22.5 մլրդ դրամ կամ ծրագրված ցուցանիշի 98.4%-ը: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են կենսաթոշակի իրավունք ձեռք բերած կենսաթոշակառուների թվի և վճարման ցուցակներում ներառված կենսաթոշակառուների թվի տարբերությամբ:

Նախորդ տարվա նույն ժամանակահատվածի համեմատ Կենսաթոշակային ապահովության ծրագրի ծախսերն աճել են 18%‑ով կամ 39.1 մլրդ դրամով, որը հիմնականում պայմանավորված է մասնակցի կենսաթոշակային հաշվին կուտակային հատկացումների, աշխատանքային կենսաթոշակների և սպայական անձնակազմի և նրանց ընտանիքների անդամների կենսաթոշակների գծով ծախսերի համապատասխանաբար 31.3% (20.8 մլրդ դրամ), 11.4% (14.8 մլրդ դրամ) և 18.9% (3.6 մլրդ դրամ) աճով:

*Սոցիալական ապահովության* ծրագրի շրջանակներում 2024 թվականի առաջին կիսամյակում օգտագործվել է նախատեսված միջոցների 84.8%-ը՝ շուրջ 50.7 մլրդ դրամ, որոնք նախորդ տարվա նույն ժամանակահատվածի համեմատ աճել են 19.1%-ով կամ 8.1 մլրդ դրամով: Ծախսերի՝ ծրագրից շեղումը և նախորդ տարվա համեմատ աճը պայմանավորված են ծրագրում բարձր տեսակարար կշիռ ունեցող՝ «Ծերության, հաշմանդամության, կերակրողին կորցնելու դեպքում նպաստներ», «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» և «Անկանխիկ եղանակով վճարումներից կենսաթոշակառուներին հետվճարի տրամադրում» միջոցառումների ծախսերով:

«Ծերության, հաշմանդամության, կերակրողին կորցնելու դեպքում նպաստներ» միջոցառման շրջանակներում նպաստներ են տրամադրվել 98738 նպաստառուների, այդ թվում՝ ԼՂ-ից բռնի տեղահանված 1854 նպաստառուների՝ կանխատեսված համապատասխանաբար 105994-ի և 3130-ի դիմաց: Միջոցառման շրջանակներում օգտագործվել է 23.3 մլրդ դրամ կամ նախատեսված միջոցների 91.4%-ը: Շեղումը պայմանավորված է նպաստի իրավունք ձեռք բերած շահառուների թվի և վճարման ցուցակներում ներառված շահառուների թվի տարբերությամբ:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման գծով ծախսերը կազմել են 20.5 մլրդ դրամ կամ նախատեսվածի 80%-ը՝ պայմանավորված փաստացի պահանջով:

Հաշվետու ժամանակահատվածում «Անկանխիկ եղանակով վճարումներից կենսաթոշակառուներին հետվճարի տրամադրում» միջոցառման շրջանակներում անկանխիկ եղանակով վճարումներ իրականացրած շահառուների թիվը կազմել է 233535՝ կանխատեսված 230000-ի փոխարեն: Այդ նպատակով օգտագործվել է նախատեսված միջոցների 75.7%-ը՝ 4.2 մլրդ դրամ: Շեղումը պայմանավորված է բանկերից ստացված տեղեկատվության հիման վրա ձևավորված պահանջով:

*Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՝ առանձին սոցիալական խմբերին տրվող սոցիալական աջակցության* ծրագրին 2024 թվականի առաջին կիսամյակի ընթացքում տրամադրվել է 26.8 մլրդ դրամ կամ նախատեսված միջոցների 79.1%-ը, որը հիմնականում պայմանավորված է հունիս ամսվա վճարման ցուցակները հուլիսին ներկայացվելու հանգամանքով, ինչպես նաև ցուցակներում ներառված շահառուների՝ կանխատեսվածից պակաս թվով:

Լեռնային Ղարաբաղից բռնի տեղահանվածներին միանվագ դրամական սոցիալական աջակցության միջոցառման շահառուների թիվը կազմել է 2074` կանխատեսված 2400-ի դիմաց, կեցության և այլ ծախսերը հոգալու համար սոցիալական աջակցության շահառուների թիվը` 104760` կանխատեսված 106000-ի դիմաց, իսկ առաջնային սպառողական ծախսերը հոգալու աջակցության շահառուների թիվը՝ 19599` կանխատեսված 24199-ի դիմաց: Նշված միջոցառումների շրջանակներում ծախսերը կազմել են համապատասխանաբար 200.3 մլն դրամ (83.5%), 24.7 մլրդ դրամ (77.8%) և 2 մլրդ դրամ (99.9%):

ՀՀ ԱՍՀՆ-ի կողմից իրականացվող այլ ծրագրերից հաշվետու ժամանակահատվածում շուրջ 5.5 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 93.4% կատարողական և 2.2%‑ով կամ 120 մլն դրամով գերազանցելով նախորդ տարվա նույն ժամանակահատվածի ցուցանիշը: Միջոցները հիմնականում ուղղվել են զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների տրամադրմանը, որոնց ծախսերով են հիմնականում պայմանավորված ծրագրի նկատմամբ շեղումը և նախորդ տարվա համեմատ աճը: Միջոցառման շրջանակներում պարգևավճար է ստացել 33194 ընտանիք, այդ թվում՝ ԼՂ 9879 ընտանիք` կանխատեսված համապատասխանաբար 39613-ի և 3130-ի դիմաց:

2024 թվականի առաջին կիսամյակում 1.7 մլրդ դրամ է *տրամադրվել Տարեց և (կամ) հաշմանդամություն ունեցող անձանց խնամքի տրամադրման, կյանքի դժվարին իրավիճակում հայտնված անձանց սննդի կազմակերպման և կացարանով ապահովման ծրագրին*՝ ապահովելով 74.3% կատարողական: Ծրագրված ցուցանիշից շեղումը հիմնականում պայմանավորված է շուրջօրյա և ցերեկային խնամք մատուցող պետական ոչ առևտրային կազմակերպությունների շենքային պայմանների բարելավման նպատակով հատկացված 389.6 մլն դրամը չօգտագործելու հանգամանքով: Միջոցները չեն օգտագործվել՝ պայմանավորված շինարարության թույլտվությունների ձգձգմամբ, որի արդյունքում վերանորոգման և շինարարության համար անհրաժեշտ նախագծանախահաշվային փաստաթղթերը գտնվել են նախագծային փուլում:

«Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառման շրջանակներում շուրջօրյա խնամքի տրամադրման ծառայություն ստացող տարեց և (կամ) հաշմանդամություն ունեցող անձանց թիվը կազմել է 1247, այդ թվում՝ ԼՂ անձանց թիվը՝ 97՝ կանխատեսված համապատասխանաբար 1285-ի և 80-ի դիմաց: 2024 թվականի առաջին կիսամյակում տարեց և (կամ) հաշմանդամություն ունեցող անձանց շուրջօրյա խնամքի ծառայություններին ուղղվել է 1.5 մլրդ դրամ կամ նախատեսվածի 90.5%-ը՝ պայմանավորված դիմոների՝ կանխատեսվածից պակաս թվով: Նախորդ տարվա նույն ժամանակահատվածի համեմատ միջոցառման ծախսերն աճել են 10.2%-ով (139.1 մլն դրամով), որով հիմնականում պայմանավորված է Տարեց և (կամ) հաշմանդամություն ունեցող անձանց խնամքի տրամադրման, կյանքի դժվարին իրավիճակում հայտնված անձանց սննդի կազմակերպման և կացարանով ապահովման ծրագրի գծով ծախսերի 10% (155.8 մլն դրամ) աճը:

Հաշվետու ժամանակահատվածում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է ավելի քան 2 մլրդ դրամ՝ կազմելով ծրագրված ցուցանիշի 81.8%-ը: Ծրագրում ընդգրկված են տասներկու միջոցառումներ, ընդ որում բոլոր միջոցառումներում արձանագրվել են շեղումներ:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ 5 մասնագիտացված հաստատություններում խնամվել են 592 երեխաներ՝ կանխատեսված 635-ի փոխարեն: Կանխատեսվածից ցածր արդյունքային ցուցանիշը պայմանավորված է առանց ծնողական խնամքի մնացած երեխաներին խնամատար ընտանիքներում տեղավորելու, երեխաներից հրաժարվելու դեպքերի նվազման, ինչպես նաև ԼՂ-ից տեղահանված երեխաների խնամքը ճգնաժամային կենտրոններում 6 ամիս երկարաձգելու հանգամանքով: Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 91.3%-ը՝ 1.2 մլրդ դրամ, որը պայմանավորված է շահառուների՝ կանխատեսվածից պակաս թվով և դրանով պայմանավորված՝ սննդի ու այլ ծառայությունների գծով ծախսերի տնտեսմամբ:

2024 թվականի առաջին կիսամյակի ընթացքում կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների միջոցառման շրջանակներում 3 ժամանակավոր խնամքի հաստատությունում խնամվել է 96 երեխա՝ կանխատեսված 150-ի դիմաց, իսկ երեխաներին և ընտանիքներին աջակցության տրամադրման ծառայությունների միջոցառման շրջանակներում 3 աջակցության կենտրոնում ցերեկային խնամք է ստացել 294 երեխա՝ կանխատեսված 300-ի դիմաց: Միջոցառումների շրջանակներում օգտագործվել է համապատասխանաբար 288.5 մլն դրամ (նախատեսվածի 71.8%-ը) և 133.6 մլն դրամ (նախատեսվածի 75.3%-ը): Ծախսերի կատարողականը պայմանավորված է շահառուների թվով, ինչպես նաև մատուցված ծառայությունների ծավալով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 11.1%-ով կամ 202.7 մլն դրամով` հիմնականում պայմանավորված կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների 101.8% (145.5 մլն դրամ) և երեխաների շուրջօրյա խնամքի ծառայությունների գծով ծախսերի 5.3% (60.6 մլն դրամ) աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2024 թվականի առաջին կիսամյակում կատարվել է պետական բյուջեի 4 ծրագիր՝ նախատեսված 5‑ի փոխարեն: Ծախսերը կազմել են 3.8 մլրդ դրամ կամ ծրագրված ցուցանիշի 34.8%‑ը: Շեղումը հիմնականում պայմանավորված է Թվային փոխակերպման գործընթացի իրականացման և Բարձր տեխնոլոգիական արդյունաբերության էկոհամակարգի և շուկայի զարգացման ծրագրերի ցածր կատարողականով, ինչպես նաև Ռազմարդյունաբերության համալիրի զարգացման ծրագրի իրականացման համար նախատեսված միջոցները չօգտագործելու հանգամանքով, քանի որ պետպատվերի անվանացանկը Ռազմարդյունաբերական հանձնաժողովի (ՌԱՀ) կողմից հաշվետու ժամանակահատվածում չի հաստատվել:

2023 թվականի առաջին կիսամյակի համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերը նվազել են 74.4%-ով կամ շուրջ 11.1 մլրդ դրամով, որը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 81.5% կամ 11.2 մլրդ դրամ նվազմամբ:

1. *2024թ. առաջին կիսամյակում ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **14,879.0** | **10,940.3** | **3,811.3** | **34.8** | **25.6** | **(11,067.7)** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 13,718.4 | 4,907.8 | 2,537.6 | 51.7 | 18.5 | (11,180.9) |
| Թվային փոխակերպման գործընթացի իրականացում | 0.0 | 3,000.0 | 16.8 | 0.6 | - | 16.8 |
| Այլ ծրագրեր | 1,160.5 | 3,032.5 | 1,257.0 | 41.4 | 108.3 | 96.4 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է 2.5 մլրդ դրամ կամ նախատեսված միջոցների 51.7%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է նախատեսված միջոցների 34.9%‑ը՝ 881.4 մլն դրամ: Ծրագրի՝ ծառայությունների մատուցման բաղադրիչի շրջանակներում իրականացվել են ծրագրի իրականացման հետ կապված 9 խորհրդատվություններ և ծրագրի 1 ֆինանսական աուդիտ: Միջոցառման ծախսերը կատարվել են 81.1%‑ով՝ կազմելով 699 մլն դրամ: Շեղումը հիմնականում պայմանավորված է արտահանողների զարգացման դրամաշնորհային ծրագրերից երկուսի չեղարկմամբ, քանի որ նրանց հաշվետվությունները չեն ընդունվել ՆԱԿ-ի (Ներդրումների աջակցման կենտրոն) կողմից բիզնես նախագծին չհամապատասխանելու պատճառով, ինչպես նաև ՁԻՀ-ի (Ձեռնարկությունների ինկուբատոր հիմնադրամ) պահպանման ծախսերի տնտեսմամբ:

Վարկային ծրագրի շրջանակներում շենքերի և շինությունների շինարարության և հիմնանորոգման նպատակով ինժեներական բիզնես աքսելերատորի շենքի, ԻՔ (Ինժեներական քաղաք) ջրավազանի և տեսահսկման-տեսահաղորդակցման համակարգի կառուցման աշխատանքները նախատեսված 50%-ի փոխարեն փաստացի կատարվել են 22%-ով՝ պայմանավորված ԻՔ աքսելերատորի շենքի շինարարական աշխատանքների իրականացման դանդաղ տեմպերով, շինարարությունների հետ կապված՝ նախատեսված 6-ի դիմաց կնքվել է 3 խորհրդատվական պայմանագիր, իսկ Հայաստանի ազգային պոլիտեխնիկական համալսարանի (ՀԱՊՀ) Գյումրու նոր մասնաճյուղի շենքերի վերակառուցման աշխատանքները չեն իրականացվել՝ պայմանավորված ծրագրի՝ սահմանված ժամկետում դրանց իրականացման անհնարինության պատճառով միջոցառման չեղարկմամբ: Արդյունքում հաշվետու ժամանակահատվածում նշված միջոցառման շրջանակներում օգտագործվել է 158.7 մլն դրամ կամ նախատեսված միջոցների 23.8%‑ը: Ծրագրի շրջանակներում սարքավորումների ձեռքբերման միջոցառման շրջանակներում կիբերանվտանգության ինկուբատորի համար կահույքի և գրասենյակային այլ պարագաների ձեռքբերումներն իրականացվել է նախատեսված ծավալով՝ 80%-ով: Միջոցառման ծախսերը կատարվել են 2.4%‑ով՝ կազմելով ավելի քան 23.6 մլն դրամ: Ցածր կատարողականը պայմանավորված է Հայաստանի ազգային պոլիտեխնիկական համալսարանի (ՀԱՊՀ) Գյումրու նոր մասնաճյուղի շենքերի վերակառուցման չեղարկմամբ, ինչի արդյունքում ՀԱՊՀ Գյումրու նոր մասնաշենքի համար կահույքի և լաբորատոր սաքավորումների ձեռքբերումը չի իրականացվել:

Հաշվետու կիսամյակում տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության տրամադրման միջոցառման շրջանակներում աջակցություն են ստացել 31 առևտրային կազմակերպություններ և անհատ ձեռնարկատերեր՝ նախատեսված 40-ի դիմաց՝ պայմանավորված նրանով, որ որոշ ընկերություններ հայտերը ներկայացրել են կիսամյակի վերջում: Միջոցառման շրջանակներում ծախսերը կազմել են 1.4 մլրդ դրամ՝ ապահովելով 94.1% կատարողական:

2023 թվականի առաջին կիսամյակում շուկաների զարգացման և միջազգային համագործակցության միջոցառման շրջանակներում «Հայաստան» տաղավարով մասնակցություն է ապահովվել 3 միջազգային ցուցահանդեսների, Հայաստանում կազմակերպվել է 1 ֆորում, միջազգային ցուցահանդեսներին և ֆորումներին մասնակցության արդյունքում կնքվել է 7 պայմանագիր, հատկացվել է կանխավճար հաջորդ տարի անցկացվելիք 1 միջազգային ցուցահանդեսի մասնակցության համար: Միջոցառման շրջանակներում ծախսերը կազմել են 156.9 մլն դրամ՝ ապահովելով 73.7% կատարողական, ինչը հիմնականում պայմանավորված է միջազգային ցուցահանդեսի կազմակերպիչների կողմից տարածքի վարձակալության պայմանագրի ուշ ներկայացմամբ, ինչպես նաև արտարժույթի կանխատեսված և փաստացի փոխարժեքների տարբերությամբ:

2023 թվականի առաջին կիսամյակի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերը նվազել են 81.5%‑ով կամ շուրջ 11.2 մլրդ դրամով՝ հիմնականում պայմանավորված տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության ծախսերի 88.1% (10.4 մլրդ դրամ) նվազմամբ:

Հաշվետու ժամանակահատվածում *Թվային փոխակերպման գործընթացի իրականացման* ծրագրի ծախսերը կազմել են շուրջ 16.8 մլն դրամ կամ նախատեսված ցուցանիշի 0.6%-ը: Ցածր կատարողականը պայմանավորված է նրանով, որ թվայնացման խորհրդի կողմից հաստատված հայտեր չեն ներկայացվել, քանի որ հայտերի ուսումնասիրության փուլը նախատեսվածից երկար է տևել: Միջոցառման շրջանակներում ներկայացվել է պետական մարմինների կողմից 1 հայտ:

ՀՀ ԲՏԱՆ պատասխանատվությամբ իրականացվող այլ ծրագրերից *Հեռահաղորդակցության ապահովման* ծրագրի շրջանակներում օգտագործվել է 702.4 մլն դրամ կամ նախատեսված միջոցների 86.9%-ը: Հատկացված միջոցներն ուղղվել են 4 միջոցառումների իրականացմանը, որոնցից մեկի համար նախատեսված 130.8 մլն դրամն օգտագործվել է ամբողջությամբ: Շեղումը հիմնականում պայմանավորված է ՀՀ տարածքում բազային և շարժական ռադիոմոնիտորինգի համակարգի ներդրման միջոցառման կատարողականով: Վերջինիս շրջանակներում սահմանված գրեթե բոլոր արդյունքային ցուցանիշները կատարվել են նախատեսված ողջ ծավալով: Միջոցառման ծախսերը կատարվել են 87%-ով՝ կազմելով շուրջ 501.8 մլն դրամ: Շեղումը հիմնականում պայմանավորված է նրանով, որ ծրագրի շրջանակներում սարքավորումների մաքսազերծման համար նախատեսված գումարների վճարումներն իրականացվել են հուլիս ամսից, բացի այդ, առկա են տնտեսումներ, ինչպես նաև արտարժույթի կանխատեսված և փաստացի փոխարժեքների տարբերություն: Նշված միջոցառման շրջանակներում կատարված ծախսերի 56.3% (180.8 մլն դրամ) աճով է հիմնականում պայմանավորված նախորդ տարվա առաջին կիսամյակի համեմատ Հեռահաղորդակցության ապահովման ծրագրի ծախսերի 30.2% (162.7 մլն դրամ) աճը:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր՝ նախատեսված 4-ի փոխարեն, որոնց 2024 թվականի առաջին կիսամյակում ՀՀ պետական բյուջեից տրամադրվել է 157.3 մլրդ դրամ՝ ապահովելով ծրագրի 91.3% կատարողական: Շեղումը հիմնականում պայմանավորված է Պետական պարտքի կառավարման ծրագրի կատարողականով։ 2023 թվականի առաջին կիսամյակի համեմատ նախարարության ծախսերն աճել են 33.4%-ով (39.4 մլրդ դրամով)՝ հիմնականում պայմանավորված Կառավարության պարտքի սպասարկման ծախսերի աճով:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **117,924.9** | **172,355.3** | **157,301.8** | **91.3** | **133.4** | **39,376.9** |
| Պետական պարտքի կառավարում | 116,535.5 | 167,404.7 | 153,491.6 | 91.7 | 131.7 | 36,956.2 |
| Այլ ծրագրեր | 1,389.5 | 4,950.6 | 3,810.2 | 77.0 | 274.2 | 2,420.7 |

ՀՀ ֆինանսների նախարարությանը հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 91.7%-ը՝ 153.5 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը: Նախորդ տարվա առաջին կիսամյակի համեմատ Պետական պարտքի կառավարման ծրագրի ծախսերն աճել են 31.7%-ով կամ շուրջ 37 մլրդ դրամով[[31]](#footnote-31):

ՀՀ ֆինանսների նախարարության այլ ծրագրերից *Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 3.8 մլրդ դրամ՝ ապահովելով ծրագրային ցուցանիշի 77%-ը: Շեղումը հիմնականում պայմանավորված է Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում ԿՖԿՏՀ ներդրման համար նախատեսված 655.4 մլն դրամը չօգտագործելու հանգամանքով՝ ԿՖԿՏՀ ծրագրային ապահովման ձեռբերման մրցույթը կազմակերպման փուլում գտնվելու արդյունքում: «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառման շրջանակներում օգտագործվել է նախատեսված միջոցների 93.6%-ը՝ 1.2 մլրդ դրամ: Շեղումը հիմնականում պայմանավորված է նրանով, որ հունիս ամսին մատուցված ծառայությունների դիմաց վճարումները կատարվել են հուլիսին:

2024 թվականի առաջին կիսամյակում ՀՀ միջազգային վարկանիշի տրամադրման միջոցառման շրջանակներում «Ֆիթչ» և «Մուդիս» վարկանիշային ընկերությունների կողմից իրականացվել են վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների 1-ական վերանայումներ և «Ստանդարտ ընդ Փուրզ» վարկանիշային ընկերության կողմից՝ վարկանիշների 1 վերանայում՝ նախատեսված 2-ական վերանայումների փոխարեն: Հաշվետու ժամանակահատվածում օգտագործվել է միջոցառմանը հատկացված միջոցների 11.7%-ը՝ 15.7 մլն դրամ, որը տրամադրվել է «Ստանդարտ ընդ Փուրզ» վարկանիշային ընկերությանը, իսկ «Ֆիթչ» և «Մուդիս» վարկանիշային ընկերությունների կողմից վճարման պահանջ չի ներկայացվել:

ՎԶԵԲ կառավարիչների խորհրդի տարեկան հանդիպման և գործարար համաժողովի կազմակերպման համար օգտագործվել է հատկացված միջոցների 98.3%‑ը՝ շուրջ 2.4 մլրդ դրամ։

*ՀՀ ներքին գործերի նախարարության* պատասխանատվությամբ 2024 թվականի առաջին կիսամյակում կատարվել է պետական բյուջեի 2 ծրագիր՝ նախատեսված 3-ի փոխարեն: Ծախսերը կազմել են ավելի քան 41.5 մլրդ դրամ կամ ծրագրված ցուցանիշի 91.2%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նախորդ տարվա առաջին կիսամյակի համադրելի ցուցանիշի համեմատ ՀՀ ներքին գործերի նախարարության պատասխանատվությամբ իրականացվող ծրագրերի գծով ծախսերն աճել են 5.7%‑ով կամ 2.3 մլրդ դրամով: Նախարարության ծրագրերի գծով ծախսերի համեմատություն նախորդ տարվա ցուցանիշների հետ չի ներկայացվում՝ պայմանավորված կառուցվածքային փոփոխությունների արդյունքում ծրագրերի և միջոցառումների միջև միջոցների վերաբաշխմամբ:

Հաշվետու ժամանակահատվածում *Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է շուրջ 35.7 մլրդ դրամ կամ նախատեսված միջոցների 93.4%-ը՝ հիմնականում պայմանավորված որոշ պարտավորություններ հուլիս ամսին վճարելու հանգամանքով: Ծրագրի շրջանակներում իրականացվել են 15 միջոցառումներ, որոնցից 12-ի գծով արձանագրվել են շեղումներ:

2024 թվականի առաջին կիսամյակում 15.5 մլրդ դրամ ուղղվել է Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 96.2%-ով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառումների ծախսերը կազմել են 7.7 մլրդ դրամ՝ ապահովելով 99% կատարողական, իսկ հասարակական կարգի պահպանության միջոցառման ծախսերը՝ շուրջ 4.8 մլրդ դրամ՝ ապահովելով 96.8% կատարողական:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 2792: Միջոցառման ծախսերը կազմել են շուրջ 3.7 մլրդ դրամ կամ ծրագրված ցուցանիշի 95%-ը:

Ճանապարհային երթևեկության անվտանգության ապահովման և ճանապարհատրանս-պորտային պատահարների կանխարգելման միջոցառման շրջանակներում ՊԾ (Պարեկային ծառայության) և ՃՈ կողմից ճանապարհային երթևեկության անվտանգության պահանջների խախտման համար նշանակված տուգանքների և ճանապարհային երթևեկության կանոնների, ավտոտրանսպորտային միջոցների տեխնիկական նորմերի պահանջների խախտման համար նշանակված տուգանքների քանակը կազմել է 1358513, տրամադրված վարորդական վկայականների քանակը՝ 53106, տրամադրված հաշվառման վկայագրերի քանակը՝ 96371։ Միջոցառման ծախսերը կատարվել են 92.8%-ով՝ կազմելով 1.7 մլրդ դրամ:

Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման, միգրացիոն քաղաքականության մշակման և իրականացման միջոցառման շրջանակներում տրամադրվել են 148 վիզա, 4984 կացության ժամանակավոր և մշտական կարգավիճակ, 78728 նույնականացման քարտեր, փախստականներին տրվել են 137 կոնվենցիոն փաստաթղթեր: Միջոցառման ծախսերը կազմել են 985.5 մլն դրամ՝ ապահովելով 68.7% կատարողական:

*«Փրկարարական ծառայություններ»* ծրագրի շրջանակներում օգտագործվել է ավելի քան 5.8 մլրդ դրամ կամ նախատեսված միջոցների 89.3%-ը: Միջոցները հիմնականում ուղղվել են «Փրկարարական ծառայություններ» միջոցառմանը, որը կատարվել է 89.7%-ով: Շեղումը հիմնականում պայմանավորված է առանձին պայմանագրային ընթացիկ պարտավորությունների դիմաց վճարումները հուլիս ամսին կատարելու, ինչպես նաև պարգևատրման գծով վճարումները երրորդ եռամսյակ տեղափոխելու հանգամանքով: Միջոցառման շրջանակներում կրթաթոշակ ստացող փրկրարական ծառայության աշխատակիցների թվաքանակը կազմել է 4 մարդ, ուսուցման և սպասարկման ծրագրերի մասնակիցների թվաքանակը՝ 1000 մարդ, իսկ կարողությունների զարգացման միջոցառումներում ընդգրկվել է 10 համայնք:

*ՀՀ վիճակագրական կոմիտեի* պատասխանատվությամբ 2024 թվականի առաջին կիսամյակում կատարվել են շուրջ 924 մլն դրամի ծախսեր՝ կազմելով ծրագրված ցուցանիշի 57%‑ը: Միջոցները հիմնականում ուղղվել են *Ազգային պաշտոնական վիճակագրության արտադրության և տարածման* ծրագրին, որի ծախսերը կատարվել են 56.1%-ով՝ կազմելով 886.7 մլն դրամ: Ցածր կատարողականը հիմնականում պայմանավորված է Գյուղատնտեսական համատարած հաշվառման անցկացման նպատակով կարողությունների զարգացման և տեխնիկական հագեցվածության բարելավման և Հերթական գյուղատնտեսական համատարած հաշվառման նախապատրաստման և անցկացման միջոցառումների կատարողականներով, որոնք կազմել են ծրագրված ցուցանիշների համապատասխանաբար 0.6%-ը կամ 2 մլն դրամ և 25.2%-ը կամ 83.2 մլն դրամ: Գյուղատնտեսական համատարած հաշվառման անցկացման նպատակով կարողությունների զարգացման և տեխնիկական հագեցվածության բարելավման միջոցառման շրջանակներում նախատեսված 2895 միավոր համակարգչային սարքավորումների դիմաց ձեռք է բերվել 9 միավոր համակարգչային սարքավորում՝ պայմանավորված նրանով, որ պլանշետների ձեռքբերման պայմանագիրը կնքվել է հունիսի 20-ին, ինչի հետևանքով մատակարարումը տեղափոխվել է հաջորդ եռամսյակ: Հերթական գյուղատնտեսական համատարած հաշվառման նախապատրաստման և անցկացման միջոցառումների շրջանակներում նախատեսվածից պակաս միջոցների օգտագործումը պայմանավորված է ձեռք բերված ապրանքների ու ծառայությունների դիմաց վճարումների մի մասը հուլիսին կատարելու, ինչպես նաև որոշ ծառայությունների ձեռքբերման անհրաժեշտություն չառաջանալու հանգամանքով: 560.8 մլն դրամ (կատարողականը՝ 84.4%) տրամադրվել է «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը և 240.7 մլն դրամ (կատարողականը՝ 98.1%)՝ «Վիճակագրական տեղեկատվության հավաքում» միջոցառմանը: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հուլիս ամսին: Առաջին միջոցառման շրջանակներում պատրաստվել և հրապարակվել է 31 մամուլի հաղորդագրություն, 12 «ՀՀ սոցիալ-տնտեսական վիճակը» տեղեկատվական ամսական զեկույց, 29 վիճակագրական տեղեկագիր: Նախորդ տարվա նույն ժամանակահատվածի համեմատ ՀՀ վիճակագրական կոմիտեի ծախսերն աճել են 11%‑ով (91.4 մլն դրամով)՝ հիմնականում պայմանավորված Հերթական գյուղատնտեսական համատարած հաշվառման նախապատրաստման և անցկացման միջոցառումների իրականացմամբ, որը նախորդ տարի նախատեսված չէր:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում 2024 թվականի առաջին կիսամյակում տրամադրվել է 387 մլն դրամ, որը կազմել է ծրագրված ցուցանիշի 77%‑ը՝ հիմնականում պայմանավորված տնտեսումներով, ինչպես նաև աշխատակիցների երկրորդ եռամսյակի պարգևատրումները հուլիս ամսին վճարելու հանգամանքով: Միջոցները հիմնականում ուղղվել են հանրային ծառայությունների ոլորտում կարգավորման իրականացման միջոցառմանը: Հաշվետու ժամանակահատվածում հանձնաժողովի կողմից տրամադրվել է թվով 37 լիցենզիա, որից 26-ը՝ էլեկտրաէներգիայի արտադրության, 11-ը՝ հեռահաղորդակցության բնագավառում, իրականացվել է էներգետիկայի բնագավառի 195 սակագների սահմանում և վերանայում: Նախորդ տարվա առաջին կիսամյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 4.5%‑ով կամ 16.6 մլն դրամով:

*ՀՀ կենտրոնական ընտրական հանձնաժողովի* կողմից 2024 թվականի առաջին կիսամյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 56.2%-ը՝ 202.9 մլն դրամ: Շեղումը հիմնականում արձանագրվել է ՀՀ կենտրոնական ընտրական հանձնաժողովի շենքային պայմանների բարելավման ծախսերում, որոնք կատարվել են 3.9%-ով՝ կազմելով 5 մլն դրամ: Ցածր կատարողականը պայմանավորված է ծառայությունների մատուցման վերջնաժամկետի երկարացմամբ, որի արդյունքում վճարումները տեղափոխվել են երրորդ եռամսյակ: Օգտագործված միջոցները հիմնականում ուղղվել են Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայությունների միջոցառմանը, որի շրջանակներում օգտագործվել է նախատեսված միջոցների 91%-ը՝ 194 մլն դրամ՝ պայմանավորված պարտավորությունների մի մասի վճարումը երրորդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ ՀՀ կենտրոնական ընտրական հանձնաժողովի ծախսերը նվազել են 39.7%-ով (133.6 մլն դրամով)՝ հիմնականում պայմանավորված 2023 թվականի առաջին կիսամյակում ՏԻՄ ընտրությունների անցկացմամբ:

*Մրցակցության պաշտպանության հանձնաժողովին* 2024 թվականի առաջին կիսամյակում *«Տնտեսական մրցակցության պաշտպանություն»* ծրագրի իրականացմանը տրամադրվել է շուրջ 241.8 մլն դրամ, որը կազմել է ծրագրված ցուցանիշի 88.6%‑ը: Միջոցները հիմնականում ուղղվել են Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության միջոցառմանը, որի ծախսերը կատարվել են 94.1%-ով՝ կազմելով 241.7 մլն դրամ: Շեղումը հիմնականում պայմանավորված է տեխնիկական պատճառներով գնման գործընթացի հետաձգմամբ, ինչպես նաև որոշ մատուցված ծառայությունների և մատակարարված ապրանքների ընդունում-հանձնման գործընթացի արդյունքում վճարումների հետաձգմամբ: Առաջին կիսամյակում Մրցակցության պաշտպանության հանձնաժողովի կողմից Տնտեսական մրցակցության իրավիճակը գնահատելու համար կատարվել են 56 ուսումնասիրություններ՝ նախատեսված 40-ի փոխարեն, որը պայմանավորված է անբարեխիղճ մրցակցության դեպքերի բացահայտման աճով: Նախորդ տարվա առաջին կիսամյակի համեմատ Մրցակցության պաշտպանության հանձնաժողովի պատասխանատվությամբ իրականացվող ծախսերը գրեթե չեն փոփոխվել:

*ՀՀ կադաստրի կոմիտեի* պատասխանատվությամբ 2024 թվականի առաջին կիսամյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են ավելի քան 1.7 մլրդ դրամ կամ նախատեսվածի 85.4%‑ը: Շեղումը պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի կատարողականով, ինչպես նաև ՀՀ օրթոֆոտոհատակագծերով ծածկված համայնքների կադաստրային թաղամասերի ճշգրտման աշխատանքների և ՀՀ կադաստրի կոմիտեի ծառայությունների մատուցման համար ոչ նյութական հիմնական միջոցների ձեռքբերման համար նախատեսված միջոցները չօգտագործելու հանգամանքով:

Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման միջոցառման շրջանակներում իրականացվել են 870 հանրային իրազեկման միջոցառումներ, 1027 դիմում-բողոքների քննարկում, անշարժ գույքի գնահատողի որակավորման 25 վկայականի տրամադրում: Միջոցառման շրջանակներում օգտագործվել է 1.6 մլրդ դրամ կամ նախատեսված միջոցների 88.2%-ը՝ պայմանավորված թափուր հաստիքների առկայությամբ, ինչպես նաև կնքված պայմանագրերի համաձայն ապրանքների և ծառայությունների ձեռքբերման ժամանակացույցով:

ՀՀ օրթոֆոտոհատակագծերով ծածկված համայնքների կադաստրային թաղամասերի ճշգրտման աշխատանքների համար նախատեսված 40.1 մլն դրամի միջոցները չեն օգտագործվել՝ պայմանավորված նրանով, որ աշխատանքները կատարողի կողմից չի ներկայացվել աշխատանքների արդյունքների հանձման-ընդունման արձանագրություն:

ՀՀ կադաստրի կոմիտեի ծառայությունների մատուցման համար ոչ նյութական հիմնական միջոցների ձեռքբերման նպատակով նախատեսված 40 մլն դրամի միջոցները չեն օգտագործվել՝ պայմանավորված նրանով, որ ծրագրային փաթեթների ձեռքբերման աշխատանքների հետ կապված օրենսդրական փոփոխությունները հաշվետու ժամանակահատվածում գտնվել են լրամշակման փուլում:

Նախորդ տարվա առաջին կիսամյակի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 5.4%‑ով կամ 90.1 մլն դրամով` հիմնականում պայմանավորված ՀՀ կադաստրի կոմիտեի տեխնիկական հագեցվածության բարելավման ծախսերի 7 անգամ (96.3 մլն դրամ) աճով:

*Հեռուստատեսության և ռադիոյի հանձնաժողովի* պատասխանատվությամբ 2024 թվականի առաջին կիսամյակում *Տեսալսողական մեդիայի ոլորտի կանոնակարգման* ծրագրին պետական բյուջեից տրամադրվել է 151.9 մլն դրամ՝ ապահովելով ծրագրված ցուցանիշի 95.6% կատարողական: Շեղումը հիմնականում պայմանավորված է տնտեսումներով, մրցույթների արդյունքում ավելի ցածր արժեքով ապրանքների և ծառայությունների ձեռքբերմամբ, ինչպես նաև հունիս ամսվա հարկային հաշիվները հուլիսին ներկայացվելու հանգամանքով: Նախորդ տարվա առաջին կիսամյակի համեմատ հանձնաժողովի ծախսերն աճել են 2.8%-ով կամ 4.1 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (1980 եթերային օր), տրամադրվել են ցանցային օպերատորի գործունեության 2 լիցենզիա, տեսալսողական մեդիածառայություն մատուցողի կարգավիճակի 1 հեղինակազորման վկայագիր, իրականացվել է տեսալսողական 18 ծրագրերի դիստրիբյուտորների ծանուցումների հաստատում: Իրականացվել են նաև տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 53 դիմումների քննարկում և 35 վարչական վարույթ:

*ՀՀ պետական եկամուտների կոմիտեի* պատասխանատվությամբ 2024 թվականի առաջին կիսամյակում կատարվել են 47.7 մլրդ դրամ ծախսեր՝ ապահովելով ծրագրված ցուցանիշի 90.8%-ը: Հատկացված միջոցներով իրականացվել են 2 ծրագրեր։ Շեղումը հիմնականում պայմանավորված է «Հարկային և մաքսային ծառայություններ» ծրագրի կատարողականով։ Նախորդ տարվա նույն ժամանակահատվածի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 3.1 անգամ կամ 32.4 մլրդ դրամով: 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է առանձին ծրագրով՝ որպես պետական բյուջեի ծախս, որի գծով հաշվետու ժամանակահատվածում հատկացվել է շուրջ 32.1 մլրդ դրամ: Հաշվառման նախկին մոտեցումը կիրառելու դեպքում ՀՀ պետական եկամուտների կոմիտեի պատասխանատվությամբ իրականացվող ծախսերի աճը կկազմի 2% կամ 302.7 մլն դրամ:

Հաշվետու ժամանակահատվածում «*Հարկային և մաքսային ծառայություններ»* ծրագրի շրջանակներում օգտագործվել է նախատեսված միջոցների 80.9%-ը՝ կազմելով ավելի քան 15.6 մլրդ դրամ: Ծրագրված ցուցանիշից շեղումը հիմնականում պայմանավորված է «Հարկային և մաքսային ծառայություններ» ու Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ ՊԵԿ նոր շենքային պայմանների ապահովման միջոցառումների կատարողականով: Նշված առաջին միջոցառման շրջանակներում օգտագործվել է 10.4 մլրդ դրամ՝ կազմելով նախատեսվածի 88.1%‑ը, ինչը հիմնականում պայմանավորված է նրանով, որ ելնելով անհրաժեշտությունից՝ նյութերի մատակարարումները տեղափոխվել են երրորդ և չորրորդ եռամսյակներ, բացի այդ՝ աշխատավարձի գծով պարտավորությունների որոշ մասի դիմաց վճարումները կատարվել են հուլիս ամսին:

Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ ՊԵԿ նոր շենքային պայմանների ապահովման նպատակով օգտագործվել է նախատեսված միջոցների 4.6%-ը՝ 49.5 մլն դրամ: Ցածր կատարողականը պայմանավորված է նրանով, որ վարկային և դրամաշնորհային համաձայնագրերով սահմանված մասհանումների ժամկետների վերաբերյալ փաստաթուղթը ստորագրվել է նախատեսված ժամկետից ուշ՝ 2024 թվականի մարտի վերջին, իսկ կապալառու կազմակերպության կողմից բանկային երաշխիքը ներկայացվել է հունիսի վերջին:

«Հարկային և մաքսային ծառայություններ» ծրագրի կատարողականը մասամբ պայմանավորված է նաև ՀՀ պետական եկամուտների կոմիտեի տեխնիկական հագեցվածության բարելավման միջոցառման կատարողականով: Միջոցառման շրջանակներում ելնելով պահանջարկից՝ նախատեսված 125-ի դիմաց ձեռք են բերվել 152 համակարգչային սարքավորումներ, նախատեսված 726-ի դիմաց 1308 միավոր գրասենյակային գույք և նախատեսված 46-ի դիմաց 284 այլ սարքավորումներ: Միջոցառմանն ուղղվել է 218 մլն դրամ միջոցներ՝ կազմելով նախատեսվածի 20.1%‑ը: Ցածր կատարողականը հիմնականում պայմանավորված է կնքված պայմանագրերով նախատեսված վճարման ժամանակացույցերով:

Հաշվետու ժամանակահատվածում դրոշմապիտակների ձեռքբերման միջոցառման շրջանակներում նախատեսված ողջ ծավալով ձեռք են բերվել 900000 հազար հատ դրոշմապիտակներ: Միջոցառմանն ուղղվել է 3.4 մլրդ դրամ՝ ապահովելով 100% կատարողական:

Նախորդ տարվա առաջին կիսամյակի համեմատ «Հարկային և մաքսային ծառայություններ» ծրագրի ծախսերն աճել են 2%-ով կամ 302.7 մլն դրամով:

*ՀՀ ազգային անվտանգության ծառայության* պատասխանատվությամբ *Ազգային անվտանգության* ծրագրի շրջանակներում 2024 թվականի առաջին կիսամյակում ՀՀ պետական բյուջեի միջոցներով կատարվել են շուրջ 22.8 մլրդ դրամ ծախսեր՝ ապահովելով 90.3% կատարողական: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործություն-ների դեմ պայքարի և պետական սահմանի պահպանության գործունեության կազմակերպման միջոցառման ծախսերի 89.4% կատարողականով, որի շրջանակներում օգտագործվել է 16.7 մլրդ դրամ: Վերջինս հիմնականում պայմանավորված է գնման ձևի փոփոխության հետևանքով նյութական միջոցների ձեռքբերման ժամանակացույցի փոփոխությամբ, որոշ մրցույթների վերահայտարարմամբ և գնումների գործընթացում առաջացած տնտեսումներով։ Ծրագրի շրջանակներում իրականացվել են 5 միջոցառումներ, որոնցից մեկի՝ Պաշտպանության բնագավառի այլ ծախսերի համար նախատեսված 5 մլրդ դրամն օգտագործվել է ամբողջությամբ:

Նշենք, որ նախկինում ՀՀ ազգային անվտանգության ծառայության պատասխանատվությամբ իրականացված «Պետական պահպանության ապահովում» ծրագրի կատարման համար ՀՀ 2024 թվականի պետական բյուջեով պատասխանատու մարմին է սահմանվել ՀՀ պետական պահպանության ծառայությունը: Նշված տեղաշարժը հաշվի առած՝ 2023 թվականի առաջին կիսամյակի համադրելի ցուցանիշի համեմատ ՀՀ ազգային անվտանգության ծառայության պատասխանատվությամբ իրականացվող ծախսերի աճը կազմում է 21.9% կամ 4.1 մլրդ դրամ, որը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 30.3% կամ 3.9 մլրդ դրամ աճով:

*Հանրային հեռարձակողի խորհրդին* *Ռադիո և հեռուստահաղորդումների հեռարձակման* ծրագրի շրջանակներում 2024 թվականի առաջին կիսամյակում ՀՀ պետական բյուջեից հատկացվել է ավելի քան 3.9 մլրդ դրամ, որը կազմել է ծրագրային ցուցանիշի 98.7%-ը: Նախորդ տարվա նույն ժամանակահատվածի համեմատ Հանրային հեռարձակողի խորհրդի ծախսերն աճել են 5%-ով կամ 186.6 մլն դրամով՝ հիմնականում պայմանավորված 2024 թվականի առաջին կիսամյակում ՉԺՀ-ի հետ համագործակցության շրջանակներում Հայաստանի հանրային հեռուստաընկերության ենթակառուցվածքների ապահովման միջոցառման ֆինանսավորմամբ:

Հաշվետու ժամանակահատվածում ընդհանուր ուղղվածության հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի, Միջազգային ալիքի, ինչպես նաև՝ Հանրային հեռուստաընկերության Լրատվական ալիքի եթերներում՝ յուրաքանչյուրում 4362 ժամ տևողությամբ: Միջոցառման ծախսերը կատարվել են նախատեսված ողջ ծավալով՝ կազմելով 3.1 մլրդ դրամ: Ռադիո ծառայությունների շրջանակներում իրականացվել են ռադիոհաղորդումների պատրաստում և հեռարձակում Հանրային ռադիոընկերության «Առաջին ծրագրի», «Երկրորդ ծրագրի» և համացանցային սփռման «Մշակույթ» լսողական ծրագրի եթերներում՝ յուրաքանչյուրում 4368 ժամ տևողությամբ, «Հոգևոր-մշակութային» լսողական ծրագրերի եթերում՝ 4360 ժամ տևողությամբ, «ԷյԷմ» լսողական ծրագրի եթերում՝ 4367 ժամ տևողությամբ, մայրաքաղաքային սփռման «Արևիկ» ծրագրի եթերում՝ 4358 ժամ, Մերձավոր Արևելքի և հարևան երկրներում օտարալեզու լսողական ծրագրի եթերում՝ 318.5 ժամ տևողությամբ և Հանրային ռադիոընկերության «ԷյԷմ» լսողական ծրագրի եթերում ազգային փոքրամասնությունների լեզուներով ռադիոհաղորդումների հեռարձակում՝ 364 ժամ տևողությամբ: Ռադիո ծառայություններին հատկացված 469.6 մլն դրամն ամբողջությամբ օգտագործվել է:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում 2024 թվականի առաջին կիսամյակում ՀՀ պետական բյուջեից տրամադրվել է 417.8 մլն դրամ, որը կազմել է ծրագրված ցուցանիշի 73%-ը: Շեղումը հիմնականում պայմանավորված է Հաշվեքննիչ պալատի տրանսպորտային միջոցներով ապահովվածության բարելավման նպատակով հատկացված 83.7 մլն դրամի միջոցները չօգտագործելու հանգամանքով, քանի որ գնման պայմանագիրը գտնվել է կնքման փուլում: Միջոցները հիմնականում ուղղվել են Հաշվեքննիչ պալատի գործունեության և հաշվեքննության իրականացման ծառայությունների միջոցառմանը, որի շրջանակներում օգտագործվել է նախատեսված միջոցների 90.4%-ը՝ 406.3 մլն դրամ՝ հիմնականում պայմանավորված գործուղումների և թափուր հաստիքների առկայության հետևանքով աշխատանքի վարձատրության գծով ծախսերի տնտեսմամբ: Հաշվետու ժամանակահատվածում հրապարակվել են ՀՀ հաշվեքննիչ պալատի կողմից իրականացված 20 հաշվեքննությունների արդյունքներ:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2024 թվականի առաջին կիսամյակում ՀՀ պետական բյուջեի միջոցներով կատարվել են 220 մլն դրամ ծախսեր՝ ապահովելով ծրագրված ցուցանիշի 86.1%-ը: Շեղումը հիմնականում պայմանավորված է մարդու իրավունքների և հիմնարար ազատությունների պաշտպանության ծառայությունների տրամադրման միջոցառման կատարողականով: Միջոցառման շրջանակներում նախատեսված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ: Մասնավորապես՝ կանխատեսված 7210-ի դիմաց ստացվել է 9211 գրավոր և բանավոր դիմում-բողոք, որոնցից դրական լուծում է ստացել 173-ը: Միջոցառման ծախսերը կազմել են 219.6 մլն դրամ՝ ապահովելով 86.6% կատարողական, որը հիմնականում պայմանավորված է գնման գործընթացի արդյունքում առաջացած տնտեսումներով, թափուր հաստիքների առկայության արդյունքում աշխատանքի վարձատրության, ինչպես նաև գործուղումների ծախսերի տնտեսմամբ: Նշված միջոցառման ծախսերի 7.2% (14.8 մլն դրամ) աճով պայմանավորված՝ նախորդ տարվա առաջին կիսամյակի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերն աճել են 6.6%-ով (13.6 մլն դրամով):

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2024 թվականի առաջին կիսամյակում կազմել է 82.8% կամ 150.9 մլն դրամ: Շեղումը հիմնականում պայմանավորված է նրանով, որ Ճառագայթային չափումների ռեֆերենսային լաբորատորիայի ստեղծման համար նախատեսված 26.1 մլն դրամը չի օգտագործվել, քանի որ նախատեսվում է կոմիտեին ամրագրված անշարժ գույքի փոխարեն ամրագրել այլ հասցեում գտնվող անշարժ գույք: Նախորդ տարվա համեմատ կոմիտեի ծախսերն աճել են 13.4%-ով (17.8 մլն դրամով): Ծրագրի շրջանակներում հաշվետու ժամանակահատվածում ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 21 ստուգումներ, տրամադրվել է ատոմային էներգիայի օգտագործման բնագավառում գործունեության 475 լիցենզիա:

*ՀՀ պետական պահպանության ծառայության* պատասխանատվությամբ 2024 թվականի առաջին կիսամյակում իրականացվել է *«Պետական պահպանության ապահովում»* ծրագիրը, որի շրջանակներում օգտագործվել է շուրջ 2.4 մլրդ դրամ կամ նախատեսված միջոցների 80.6%‑ը: Նշենք, որ ՀՀ պետական պահպանության ծառայությունը սահմանվել է ծրագրի կատարման համար պատասխանատու մարմին ՀՀ 2024 թվականի պետական բյուջեով՝ նախկինում պատասխանատու սահմանված ՀՀ ազգային անվտանգության ծառայության փոխարեն: Ծրագրված ցուցանիշից շեղումը հիմնականում պայմանավորված է «Պետական պահպանության ծառայություններ» միջոցառման 82% կատարողականով՝ հաշվետու կիսամյակում ատեստավորվող զինծառայողների քանակի փոփոխության հետևանքով աշխատանքի վարձատրության համար նախատեսված միջոցների պակաս օգտագործման արդյունքում: Միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը:

2023 թվականի առաջին կիսամյակի համեմատ ՀՀ պետական պահպանության ծառայության պատասխանատվությամբ իրականացվող «Պետական պահպանության ապահովում» ծրագրի ծախսերն աճել են 14.2%‑ով կամ ավելի քան 293.8 մլն դրամով, որը պայմանավորված է «Պետական պահպանության ծառայություններ» միջոցառման ծախսերի 15.5% կամ 316.9 մլն դրամ աճով:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2024 թվականի առաջին կիսամյակի ընթացքում կատարվել են շուրջ 6.1 մլրդ դրամի ծախսեր՝ կազմելով ծրագրային ցուցանիշի 77.5%-ը: Շեղումը հիմնականում պայմանավորված է հունիսի աշխատավարձի և հունիսի վերջին մատակարարված ապրանքների և ծառայությունների դիմաց վճարումները հուլիսին իրականացնելու հանգամանքով: Նախորդ տարվա առաջին կիսամյակի համեմատ կոմիտեի ծախսերն աճել են 36%-ով կամ 1.6 մլրդ դրամով՝ հիմնականում պայմանավորված քրեական գործերով վարույթի իրականացման միջոցառման ծախսերի աճով, որոնք 2024 թվականի առաջին կիսամյակում կազմել են 5.9 մլրդ դրամ կամ ծրագրված ցուցանիշի 80.4%-ը և 39.1%-ով (1.7 մլրդ դրամով) գերազանցել նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 167091, որից դատարան է ուղարկվել 3808-ը, ստացված դիմումների և բողոքների թիվը կազմել է 12712:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են 475.9 մլն դրամ ծախսեր՝ կազմելով ծրագրված ցուցանիշի 30.4%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* ծրագրին: Շեղումը մասամբ պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով, որի շրջանակներում օգտագործվել է առաջին կիսամյակում հատկացված միջոցների 19.1%-ը՝ 91.3 մլն դրամ, քանի որ ՀՀ Լոռու մարզի Ստեփանավան համայնքի Աշոտաբերդ թաղամասի կառուցապատման աշխատանքների պայմանագիրը կնքվել է հուլիսի 9-ին: Ծրագրային ցուցանիշից շեղումը պայմանավորված է նաև «Քաղաքաշինական ծրագրային, միկրոռեգիոնալ մակարդակի համակցված տարածական պլանավորման փաստաթղթերի մշակում» և «Աղետի գոտու բնակավայրերի հողամասերի ոչ հիմնական շինություններից ազատում և քաղաքաշինական միջավայրի վերականգնում» միջոցառումներին հատկացված միջոցները՝ համապատասխանաբար 298.5 մլն դրամը և 300 մլն դրամը, չօգտագործելու հանգամանքով: Առաջին միջոցառման համար նախատեսված միջոցները չեն օգտագործվել, քանի որ համայնքների համակցված տարածական պլանավորման փաստաթղթերի նախագծերը գտնվել են լրամշակման ընթացքում, իսկ երկրորդ միջոցառման իրականացման համար աշխատանքների շրջանակը դեռևս սահմանված չէ:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 362.5 մլն դրամ կամ ծրագրված ցուցանիշի 78.9%-ը՝ հիմնականում պայմանավորված վճարումների մի մասը պայմանագրերի համաձայն հաջորդ եռամսյակ տեղափոխելու հանգամանքով: Նախորդ տարվա առաջին կիսամյակի համեմատ տվյալ միջոցառման ծախսերի աճով է հիմնականում պայմանավորված ՀՀ քաղաքաշինության կոմիտեի ծախսերի 43.4% (144.1 մլն դրամ) աճը:

*Կոռուպցիայի կանխարգելման հանձնաժողովի* պատասխանատվությամբ 2024 թվականի առաջին կիսամյակում ՀՀ պետական բյուջեի միջոցներով կատարվել են 187.6 մլն դրամ ծախսեր՝ կազմելով ծրագրված ցուցանիշի 84.6%-ը: Հատկացված միջոցները հիմնականում ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 89%-ով՝ կազմելով 187.5 մլն դրամ: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով, ինչպես նաև որոշ վճարումների տեղափոխմամբ երրորդ եռամսյակ։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 11.2 մլն դրամի դիմաց օգտագործվել է 148.8 հազար դրամը, քանի որ պայմանագրերի կնքումը հետաձգվել է: Սակայն հարկ է նշել, որ միջոցառման շրջանակներում որոշ վերապատրաստումներ են իրականացվել այլ աղբյուրներից ֆինանսավորման հաշվին: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 45.1%-ով կամ 58.3 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2024 թվականի առաջին կիսամյակում տրամադրվել է 392.9 մլն դրամ, որը կազմել է ծրագրված ցուցանիշի 95.2%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման ծախսերում: Միջոցառման շրջանակներում շրջանակներում արդյունքային չափորոշիչների գծով արձանագրվել են և՛ թերակատարումներ, և՛ գերակատարումներ: Մասնավորապես՝ ըստ փաստացի ստացված հանձնարարականների իրականացվել են 61 մշտադիտարկումներ՝ նախատեսված 178-ի դիմաց, ուսումնասիրությունների հանձնարարագրերի քանակը կազմել է 14՝ նախատեսված 22-ի փոխարեն, իսկ կատարված ուսումնասիրությունների քանակը՝ 61՝ նախատեսված 178-ի փոխարեն: Միջոցառման ծախսերը կազմել են 389.1 մլն դրամ՝ 95.4%-ով ապահովելով ծրագրային ցուցանիշը: Շեղումը հիմնականում պայմանավորված է որոշ գնման պայմանագրերի համաձայն վճարման ժամկետների երկարաձգմամբ, ինչպես նաև թափուր հաստիքների առկայությամբ: Հիմնականում նշված միջոցառման ծախսերի 9.4% (33.5 մլն դրամ) աճով պայմանավորված՝ նախորդ տարվա առաջին կիսամյակի համեմատ ՀՀ պետական վերահսկողական ծառայության ծախսերն աճել են 9.6%-ով (34.5 մլն դրամով):

*Հակակոռուպցիոն կոմիտեի* պատասխանատվությամբ իրականացվող *Կոռուպցիոն հանցագործությունների բացահայտման և քննության ապահովման* ծրագրին 2024 թվականի առաջին կիսամյակում ՀՀ պետական բյուջեից տրամադրվել է 1.1 մլրդ դրամ՝ ապահովելով ծրագրային ցուցանիշի 68.6% կատարողական, որը պայմանավորված է կատարված ծախսերի դիմաց վճարումների մի մասի տեղափոխմամբ երրորդ եռամսյակ: Միջոցները հիմնականում ուղղվել են «Կոռուպցիոն հանցագործությունների բացահայտում և քննություն» միջոցառմանը, որի ծախսերը կազմել են 1.0 մլրդ դրամ կամ ծրագրված ցուցանիշի 71%-ը: Միջոցառման շրջանակներում հաշվետու ժամանակահատվածում վարույթում քննված քրեական գործերի ընդհանուր թիվը կազմել է 1585, բացահայտված կոռուպցիոն հանցագործությունների թիվը՝ 1369: Նախորդ տարվա առաջին կիսամյակի համեմատ Հակակոռուպցիոն կոմիտեի ծախսերն աճել են 28.1%-ով կամ 237.9 մլն դրամով:

*ՀՀ արտաքին հետախուզության ծառայությանը* *Արտաքին հետախուզության* ծրագրի շրջանակներում հաշվետու կիսամյակում տրամադրվել է 1.3 մլրդ դրամ՝ ապահովելով 59% կատարողական: Ծրագրի շրջանակներում իրականացվել են 4 միջոցառումներ, որոնց բոլորի գծով արձանագրվել են շեղումներ: Առավել խոշոր շեղումներն արձանագրվել են Արտաքին հետախուզության ծառայության տեխնիկական հագեցվածության ապահովման և Արտաքին հետախուզական գործունեության կազմակերպման միջոցառումների գծով: Նշենք, որ ՀՀ արտաքին հետախուզության ծառայությունն իր գործունեությունը սկսել է 2023 թվականի հոկտեմբերի 4-ին՝ Հայաստանի Հանրապետության վարչապետի կողմից ծառայության պետի նշանակմամբ:

Հաշվետու ժամանակահատվածում 564.1 մլն դրամ ուղղվել է Արտաքին հետախուզական գործունեության կազմակերպման միջոցառմանը, որը կատարվել է 56.9%-ով՝ հիմնականում պայմանավորված շուկայում անհրաժեշտ նյութերի և այլ պարագաների բացակայության արդյունքում միջոցների՝ նախատեսվածից պակաս օգտագործմամբ, ինչպես նաև ՀՀ արտաքին հետախուզության ծառայության հաստիքների մասնակի համալրմամբ: Արտաքին հետախուզության ծառայության տեխնիկական հագեցվածության ապահովման համար օգտագործվել է նախատեսված միջոցների 23.3%-ը՝ կազմելով 136.6 մլն դրամ, որը հիմնականում պայմանավորված է շուկայում անհրաժեշտ սարքավորումների բացակայությամբ:

Արտաքին հետախուզության ծառայության շենքային պայմանների ապահովման միջոցառման շրջանակներում ձեռք է բերվել 1 վարչական շենք: Միջոցառման համար օգտագործվել է 576.5 մլն դրամ՝ ապահովելով 95.8% կատարողական՝ պայմանավորված գնման պայմանագրերի՝ նախատեսված ժամկետից ուշ կնքմամբ:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2024 թվականի առաջին կիսամյակում ՀՀ պետական բյուջեից ընդհանուր առմամբ տրամադրվել է շուրջ 2.4 մլրդ դրամ, որը կազմել է ծրագրված ցուցանիշի 91.4%-ը։ Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում:

Հատկացումներն ըստ մարզերի ներկայացված են Աղյուսակ 18-ում:

Նախորդ տարվա առաջին կիսամյակի համեմատ մարզպետարանների ծախսերն աճել են 0.9%-ով կամ 20.9 մլն դրամով:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **2,329.9** | **2,572.1** | **2,350.8** | **91.4** | **100.9** | **20.9** |
| ՀՀ Արագածոտնի մարզպետի աշխատակազմ | 203.5 | 223.7 | 207.3 | 92.7 | 101.9 | 3.8 |
| ՀՀ Արարատի մարզպետի աշխատակազմ | 183.8 | 228.6 | 201.8 | 88.3 | 109.8 | 17.9 |
| ՀՀ Արմավիրի մարզպետի աշխատակազմ | 237.8 | 239.0 | 232.0 | 97.1 | 97.6 | (5.8) |
| ՀՀ Գեղարքունիքի մարզպետի աշխատակազմ | 264.4 | 326.1 | 240.5 | 73.8 | 91.0 | (23.9) |
| ՀՀ Լոռու մարզպետի աշխատակազմ | 273.1 | 280.0 | 262.2 | 93.6 | 96.0 | (10.9) |
| ՀՀ Կոտայքի մարզպետի աշխատակազմ | 244.2 | 263.1 | 256.4 | 97.4 | 105.0 | 12.1 |
| ՀՀ Շիրակի մարզպետի աշխատակազմ | 272.9 | 300.8 | 286.6 | 95.3 | 105.0 | 13.7 |
| ՀՀ Սյունիքի մարզպետի աշխատակազմ | 242.4 | 263.1 | 246.8 | 93.8 | 101.8 | 4.4 |
| ՀՀ Վայոց ձորի մարզպետի աշխատակազմ | 176.5 | 201.4 | 192.6 | 95.7 | 109.2 | 16.2 |
| ՀՀ Տավուշի մարզպետի աշխատակազմ | 231.4 | 246.4 | 224.7 | 91.2 | 97.1 | (6.7) |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և Հասարակության և պետության հանդեպ հատուկ ծառայություններ մատուցած քաղաքացիների մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2024 թվականի պետական բյուջեի կատարումն ապահովող միջոցառումների մասին» ՀՀ կառավարության 2023 թվականի դեկտեմբերի 28-ի N 2323-Ն որոշմամբ առաջին կիսամյակի համար նախատեսվել էին ընդհանուր առմամբ 40.1 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2024 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 540.2 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 513.6 մլն դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 165 հազ. դրամը, «Հասարակության և պետության հանդեպ հատուկ ծառայություններ մատուցած քաղաքացիների մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 26.4 մլն դրամը:

***ՀՀ 2024 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2024 թվականի առաջին կիսամյակում ՀՀ պետական բյուջեն կատարվել է շուրջ 11 մլրդ դրամ հավելուրդով՝ առաջին կիսամյակի համար ծրագրված 56.4 մլրդ դրամ պակասուրդի և նախորդ տարվա նույն ժամանակահատվածի 134.3 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 84.7 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 29.5 մլրդ դրամ կամ ծրագրի 64%-ը:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)[[32]](#footnote-32)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամ-յակի  փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի  փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2024թ. առաջին կիսամյակը 2023թ. առաջին կիսամյակի նկատմամբ**  **(%)** |
| **Պակասուրդ (հավելուրդ)** | **(134.3)** | **56.4** | **(11.0)** | **(19.5)** | **8.2** |
| Ներքին աղբյուրներ, այդ թվում` | (3.3) | 104.1 | 46.2 | 44.4 | (1402.4) |
| * Փոխառու միջոցներ | 159.2 | 94.3 | 128.4 | 136.2 | 80.7 |
| * Ֆինանսական զուտ ակտիվներ | (162.5) | 9.8 | (82.2) | (836.8) | 50.6 |
| Արտաքին աղբյուրներ, այդ թվում` | (131.0) | (47.7) | (57.2) | 119.9 | 43.7 |
| * Փոխառու միջոցներ | (28.7) | (40.3) | (52.2) | 129.4 | 182.1 |
| * Ֆինանսական զուտ ակտիվներ | (102.3) | (7.4) | (5.0) | 67.6 | 4.9 |

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 128.4 մլրդ դրամ կամ կիսամյակային ծրագրի 136.2%-ը: Ծրագրային ցուցանիշի գերակատարումը կապված է նախատեսվածի համեմատ ավելի փոքր ծավալով հետգնումների և ավելի մեծ ծավալով տեղաբաշխումների իրականացմամբ: 2024 թվականի առաջին կիսամյակի ընթացքում ընդհանուր առմամբ տեղաբաշխվել են 342,802.49 մլն դրամի պարտատոմսեր, և տեղաբաշխումից ստացված մուտքը կազմել է 331,142.82 մլն դրամ, իսկ պարտատոմսերի մարմանը/հետգնմանն ուղղվել է 202,715.77 մլն դրամ: Հաշվետու ժամանակահատվածի ընթացքում տեղաբաշխվել են 1,596.15 մլն դրամի խնայողական արժեկտրոնային պարտատոմսեր, որոնցից մուտքը կազմել է 1,786.32 մլն դրամ:

Կատարված գործառնությունների արդյունքում 2024 թվականի հունիսի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.68% (2023թ. նույն ժամանակահատվածում` 10.89%),
* մինչև մարումը մնացած միջին ժամկետայնությունը` 2,822 օր (2023թ. նույն ժամանակահատվածում ՝ 3,073 օր).
* մարման բեռի բաշխվածությունը մինչև 2052 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 2,225.34 մլրդ դրամ (2023թ. նույն ժամանակահատվածում՝ 1,676.64 մլրդ դրամ), որի 5.64%-ը (125.44 մլրդ դրամը) կազմել են կարճաժամկետ պարտատոմսերը, 34.86%-ը (775.8 մլրդ դրամը)՝ միջնաժամկետ պարտատոմսերը, 59.23%-ը (1,318.17 մլրդ դրամը)՝ երկարաժամկետ պարտատոմսերը և 0.27%-ը (5.92 մլրդ դրամը)՝ խնայողական պարտատոմսերը:

2024 թվականի հունիսի 30-ի դրությամբ շրջանառության մեջ գտնվող գանձապետական պարտատոմսերի 93.11%-ը (2,072.1 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 6.89%-ը (153.2 մլրդ դրամ)` ոչ ռեզիդենտների կողմից:

Հաշվետու ժամանակահատվածում նախատեսված 3.9 մլն դրամ մուրհակների մարումը չի կատարվել՝ մուրհակատերերի կողմից վճարման պահանջ չներկայացվելու պատճառով:

2024 թվականի առաջին կիսամյակի ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑82.2 մլրդ դրամ` ծրագրված 9.8 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ նախատեսված 12 մլրդ դրամ օգտագործման փոխարեն 84.7 մլրդ դրամ ավելացմամբ:

1. *Ներքին ֆինանսական ակտիվների հաշվին պակասուրդի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին կիսամյակիփաստ** | **2024թ. առաջին կիսամյակիճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** |
| **Ֆինանսական զուտ ակտիվներ** | **(162.5)** | **9.8** | **(82.2)** | **(836.8)** |
| Վարկերի և փոխատվությունների տրամադրում | (6.4) | (12.1) | (5.0) | 41.2 |
| Տրամադրված վարկերի և փոխատվությունների վերադարձից մուտքեր | 17.5 | 14.0 | 11.5 | 81.9 |
| Այլ ֆինանսական ակտիվներ | (173.6) | 8.0 | (88.7) | (1112.6) |

Կիսամյակային ծրագրով նախատեսվել է 12.1 մլրդ դրամ վարկերի տրամադրում ՀՀ ռեզիդենտներին, որի դիմաց հաշվետու ժամանակահատվածում տրամադրվել է 5 մլրդ դրամ, որից 3.5 մլրդ դրամը (100%)՝ ներքին ռեսուրսների հաշվին տրամադրվել է «Համահայկական ֆոնդ» փակ ոչ հրապարակային պայմանագրային ներդրումային ֆոնդին: Արտաքին աջակցությամբ իրականացվող ծրագրերի շրջանակներում առաջին կիսամյակում նախատեսված ավելի քան 8.6 մլրդ դրամի դիմաց հաշվետու ժամանակահատվածում տրամադրվել են 1.5 մլրդ դրամ վարկեր: Շեղումը հիմնականում պայմանավորված է նրանով, որ չի տրամադրվել «Հայկական ատոմային էլեկտրակայան» ՓԲԸ-ի 2-րդ էներգաբլոկի շահագործման նախագծային ժամկետի կրկնակի երկարաձգման ծրագրի շրջանակներում նախատեսված 6 մլրդ դրամ ենթավարկը, քանի որ հստակեցված չէ հատկացվելիք միջոցների ֆինանսավորման աղբյուրը:

Վարկերի զգալի մասը՝ 1.2 մլրդ դրամը (նախատեսված միջոցների 90.1%-ը), տրամադրվել է «Բարձրավոլտ էլեկտրացանցեր» ՓԲԸ-ին` Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ 2» ենթակայանների վերակառուցման ծրագրի շրջանակներում: Կատարողականը պայմանավորված է կապալառուի խնդրանքով ԲԷՑ ՓԲԸ-ի կողմից շինարարական աշխատանքների կատարման վերջնաժամկետի երկարաձգմամբ:

Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում «Երևանի մետրոպոլիտեն» ՓԲԸ-ին տրամադրվել է 230.9 մլն դրամ ենթավարկ՝ ապահովելով ծրագրի 30.8%-ը: Միջոցառման ցածր կատարողականը պայմանավորված է կապալառուի աշխատանքի դանդաղ տեմպերով և նախատեսված 6 շարժասանդուղքների ձեռքբերման հետաձգմամբ, որը պայմանավորված է նրանով, որ ԵՆԲ-ի և ՀՀ ֆինանսների նախարարության միջև համաձայնագիրը չի ստորագրվել:

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին նախատեսված 434.9 մլն դրամ ենթավարկի փոխարեն տրամադրվել է 11.2 մլն դրամ. գնման գործընթացով պայմանավորված՝ տեխնիկայի մատակարարման պայմանագրերն ուշ են կնքվել, և վճարումները կատարվել են հուլիսին:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է շուրջ 11.5 մլրդ դրամ՝ ծրագրված 14 մլրդ դրամի դիմաց, ինչը հիմնականում պայմանավորված է համաձայնագրերից մեկի պայմանների փոփոխությամբ և «Քոնթուր Գլոբալ Հիդրո Կասկադ» ՓԲԸ-ից նախատեսված 814.2 մլն դրամի չվճարմամբ, քանի որ տեխնիկական խնդիրներով պայմանավորված՝ գանձապետական հաշվին մուտք չի եղել, և հաշվի համարի փոփոխության անհրաժեշտություն է առաջացել: Վերադարձված միջոցներից 6 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 100.5% կատարողական, 1.2 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 100.2%-ը: Ծրագրված ցուցանիշներից շեղումները պայմանավորված են կանխատեսված և փաստացի փոխարժեքների տարբերությամբ: ՀՀ կենտրոնական բանկի կողմից նախատեսված շուրջ 1.8 մլրդ դրամն ամբողջությամբ վերադարձվել է:

2024 թվականի առաջին կիսամյակում ՀՀ պետական բյուջեի պակասուրդի արտաքին ֆինանսավորման աղբյուրներում -52.2 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին պակասուրդի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամյակի փաստ** | **2024թ. առաջին կիսամյակի ճշտված պլան** | **2024թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** |
| **Փոխառու զուտ միջոցներ** | **(28.7)** | **(40.3)** | **(52.2)** | **129.4** | **182.1** |
| Վարկերի և փոխատվությունների ստացում | 18.9 | 46.1 | 29.5 | 64.0 | 156.2 |
| Ստացված վարկերի և փոխատվությունների մարում | (47.6) | (86.4) | (81.7) | 94.5 | 171.8 |

2024 թվականի առաջին կիսամյակում արտաքին վարկատուների աջակցությամբ իրականացվող նպատակային ծրագրերի շրջանակներում վարկային միջոցները հիմնականում տրամադրվել են ԱԶԲ, ՀԲ, ԵՆԲ և ԵԶԲ կողմից:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին կիսամյակի փաստ** | **Կշիռն ընդամենը մարումներում (%)** | **2024թ. առաջին կիսամյակի փաստ** | **Կշիռն ընդամենը մարումներում (%)** |
| **Արտաքին վարկերի մարում** | **47.6** | **100.0** | **81.7** | **100.0** |
| Միջազգային կազմակերպություններ | 30.2 | 63.5 | 62.7 | 76.7 |
| Օտարերկրյա պետություններ | 17.0 | 35.7 | 18.6 | 22.8 |
| Առևտրային բանկեր | 0.4 | 0.9 | 0.4 | 0.5 |

2024 թվականի առաջին կիսամյակի ընթացքում վարկերի մարմանն ուղղվել է 81.7 մլրդ դրամ՝ կազմելով ծրագրի 94.5%-ը: Շեղումը պայմանավորված է հետևյալ գործոններով.

* 2023 թվականին ու 2024 թվականի առաջին կիսամյակում արտաքին վարկերի գծով ստացումների պլանի թերակատարումն ըստ առանձին վարկային ծրագրերի,
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* Արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես, կառավարության արտարժութային պարտքի մարման գծով վճարումների համար 2024 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 396.89, մինչդեռ 2024թ. պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 402.39 փոխարժեքը (01.11.2023թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 71.8%-ով կամ 34.1 մլրդ դրամով, իսկ դոլարային արտահայտությամբ՝ 84.6 մլն ԱՄՆ դոլարով: Աճը պայմանավորված է մի շարք վարկերի արտոնյալ ժամկետների ավարտմամբ, մասնավորապես՝ մեծ կշիռ են կազմում Արժույթի Միջազգային Հիմնադրամի կողմից տրամադրված վարկերի մարումները՝ 76.77 մլն ԱՄՆ դոլար: Կատարված մարումների շուրջ 88.9%-ը բաժին է ընկնում թվով 6 վարկատուների՝ Արժույթի Միջազգային Հիմնադրամ (37.2%), Ռուսաստանի Դաշնություն (10%), Զարգացման Միջազգային Ընկերակցություն (15.8%), Ասիական Զարգացման Բանկ (12.4%), Վերակառուցման և Զարգացման Միջազգային Բանկ (6.1%) և Գերմանիա KfW (7.3%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 53%, ֆիքսված տոկոսադրույքով վարկերի գծով վճարումների տեսակարար կշիռը՝ 47%:

Արտաքին ֆինանսական զուտ ակտիվների հաշվին ֆինանսավորումը հաշվետու ժամանակահատվածում կազմել է -5 մլրդ դրամ՝ նախատեսված -7.4 մլրդ դրամի դիմաց: Շեղումը հիմնականում պայմանավորված է բաժնետոմսերի և կապիտալում այլ մասնակցության ձեռքբերման կատարողականով: Մասնավորապես՝ միջազգային ֆինանսական կազմակերպությունների կապիտալում մասնակցության գծով ստանձնած պարտավորությունների կատարման համար նախատեսված 7.5 մլրդ դրամից օգտագործվել է շուրջ 553 մլն դրամ, որից 511.4 մլն դրամն ողղվել է Միջազգային ֆինանսական կորպորացիայի ընդհանուր կապիտալի ավելացմանը և 41.5 մլն դրամը՝ Միջազգային զարգացման ընկերակցությանը տրամադրված մուրհակի կանխիկացմանը: Շեղումը պայմանավորված է նրանով, որ Սևծովյան առևտրի և զարգացման բանկին Հայաստանի անդամակցության շրջանակներում առաջարկվել է 2-րդ փուլի բաժանորդագրությունը, որին Հայաստանը համաձայնել է, և դրա հիման վրա համապատասխան գումար է նախատեսվել պետական բյուջեում, սակայն փաստացի վճարման պահանջ առաջին կիսամյակում չի ներկայացվել: Տնտեսական երկարաժամկետ զարգացմանն ուղղված երկրորդ միջոցառման շրջանակներում ներդրումների խթանման նպատակով կատարվել է ԵՄ-Հայաստան ՓՄՁ ֆոնդի 116.4 մլն դրամի բաժնեմասերի ձեռքբերում՝ նախատեսված 282.5 մլն դրամի դիմաց: Ցածր ցուցանիշը պայմանավորված է ներդրումների գծով բանակցությունների՝ նախատեսվածից երկար տևողությամբ:

Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 188.1 մլն դրամ՝ ամբողջությամբ ապահովելով ծրագրային ցուցանիշը: Արտաքին աղբյուրներից ստացված վարկային և դրամաշնորհային միջոցների մնացորդը համալրվել է 4.5 մլրդ դրամով` նախատեսված 185.6 մլն դրամ օգտագործման դիմաց:

Նախորդ տարվա նույն ժամանակահատվածի համեմատ արտաքին ֆինանսական զուտ ակտիվների հաշվին պակասուրդի ֆինանսավորման ցուցանիշի տարբերությունը պայմանավորված է 2023 թվականի առաջին կիսամյակում Լեռնային Ղարաբաղին 103.6 մլրդ դրամ միջպետական վարկի տրամադրմամբ:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին կիսամ-յակի փաստ** | **2024թ. առաջին կիսամ-յակի ճշտված պլան** | **2024թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2024թ. առաջին կիսամյակը 2023թ. առաջին կիսամյակի նկատմամբ (%)** |
| **Ֆինանսական զուտ ակտիվներ,** այդ թվում` | **(102.3)** | **(7.4)** | **(5.0)** | **67.6** | **4.9** |
| Վարկերի և փոխատվությունների տրամադրում (Լեռնային Ղարաբաղին) | (103.6) | 0.0 | 0.0 | - | - |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.2 | 0.2 | 0.2 | 100.0 | 110.8 |
| Բաժնետոմսերի և կապիտալում այլ մասնակցության ձեռքբերում | (1.4) | (7.8) | (0.7) | 8.6 | 49.5 |
| Այլ | 2.4 | 0.2 | (4.5) | (2437.1) | (186.5) |

***ՀՀ ՊԵՏԱԿԱՆ ՊԱՐՏՔԸ***

2024 թվականի հունիսի 30-ի դրությամբ ՀՀ պետական պարտքը կազմել է 4,718.9 մլրդ դրամ (12,157.2 մլն ԱՄՆ դոլար): Դրամային արտահայտությամբ ՀՀ պետական պարտքը նախորդ տարեվերջի համեմատ նվազել է 1.6%-ով, իսկ ԱՄՆ դոլարով արտահայտված՝ աճել է 2.6%-ով: Աճի տեմպերի տարբերությունը պայմանավորված է 2023 թվականի տարեվերջի և 2024 թվականի առաջին կիսամյակի վերջի դրությամբ ձևավորված ԱՄՆ դոլար/ՀՀ դրամ փոխարժեքների տարբերությամբ. ԱՄՆ դոլար/ՀՀ դրամ փոխարժեքը նշված ժամանակահատվածում նվազել է 4.1%‑ով՝ 404.79-ից դառնալով 388.16: ՀՀ պետական պարտքում 2,424.4 մլրդ դրամը (6,245.8 մլն ԱՄՆ դոլարը) կազմել է արտաքին պարտքը, 2,294.6 մլրդ դրամը (5,911.4 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2023թ.** | **Առ 30.06.2024թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,794.9** | **4,718.9** | **(76.0)** | **(1.6)** |
| ՀՀ կառավարության պարտք, այդ թվում՝ | 4,571.9 | 4,521.8 | (50.2) | (1.1) |
| * ՀՀ կառավարության արտաքին պարտք | 2,408.8 | 2,227.2 | (181.6) | (7.5) |
| * ՀՀ կառավարության ներքին պարտք | 2,163.2 | 2,294.6 | 131.4 | 6.1 |
| ՀՀ կենտրոնական բանկի պարտք (արտաքին) | 223.0 | 197.2 | (25.8) | (11.6) |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **11,845.4** | **12,157.2** | **311.8** | **2.6** |
| ՀՀ կառավարության պարտք, այդ թվում՝ | 11,294.6 | 11,649.2 | 354.6 | 3.1 |
| * ՀՀ կառավարության արտաքին պարտք | 5,950.7 | 5,737.8 | (212.9) | (3.6) |
| * ՀՀ կառավարության ներքին պարտք | 5,343.9 | 5,911.4 | 567.4 | 10.6 |
| ՀՀ կենտրոնական բանկի պարտք (արտաքին) | 550.8 | 508.0 | (42.8) | (7.8) |

2024 թվականի հունիսի 30-ի դրությամբ ՀՀ պետական պարտքը նախորդ տարեվերջի համեմատությամբ դրամային արտահայտությամբ նվազել է 76 մլրդ դրամով, իսկ դոլարային արտահայտությամբ աճել է 311.8 մլն ԱՄՆ դոլարով: Դոլարային արտահայտությամբ ՀՀ պետական պարտքի աճը հիմնականում պայմանավորված է ՀՀ կառավարության պարտքի 354.6 մլն ԱՄՆ դոլարի աճով, որը գրանցվել է ներքին պարտքի աճի հաշվին:

2024 թվականի հունիսի 30-ի դրությամբ ՀՀ արտաքին պետական պարտքը նախորդ տարեվերջի համեմատությամբ նվազել է 255.7 մլն ԱՄՆ դոլարով (3.9%-ով), և դրա տեսակարար կշիռը ՀՀ պետական պարտքի կառուցվածքում նվազել է՝ 54.89%-ից հասնելով 51.38%-ի: Փոփոխությունը պայմանավորված է ՀՀ կառավարության արտաքին պարտքի և ՀՀ կենտրոնական բանկի արտաքին պարտքի նվազմամբ՝ համապատասխանաբար 212.9 և 42.8 մլն ԱՄՆ դոլարով: Արտաքին պետական պարտքի հիմնական մասը ՀՀ կառավարության պարտավորություններն են: 2024 թվականի հունիսի 30-ի դրությամբ Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 1,680.0 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 153.2 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 391.2 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 2.7 մլրդ դրամ:

2024 թվականի հունիսի 30-ի դրությամբ ՀՀ ներքին պետական պարտքը նախորդ տարեվերջի համեմատ աճել է 131.4 մլրդ դրամով (6.1%-ով): Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 2,072.1 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 215.5 մլրդ դրամ,
* ներքին երաշխիքներ, որոնց ծավալը կազմել է 6.9 մլրդ դրամ:

2024 թվականի առաջին կիսամյակի վերջի դրությամբ նախորդ տարեվերջի համեմատ ՀՀ կառավարության պարտքի կառուցվածքում տեղի են ունեցել հետևյալ էական փոփոխությունները.

* աճել է գանձապետական պարտատոմսերի տեսակարար կշիռը՝ 3.4 տոկոսային կետով,
* ներքին պարտքի կշիռն ավելացել է 3.4 տոկոսային կետով,
* դրամով ներգրավված պարտքի կշիռն ավելացել է 3.4 տոկոսային կետով,
* ֆիքսված տոկոսադրույքով պարտքն ավելացել է 1.1 տոկոսային կետով,
* ըստ մինչև մարումը մնացած միջին կշռված ժամկետի` կարճաժամկետ պարտքի կշիռը, և ըստ թողարկման (ներգրավման) ժամկետայնության՝ միջնաժամկետ պարտքի կշիռը, աճել են համապատասխանաբար 3.6 և 1.4 տոկոսային կետերով:

1. Աճի տեմպը հաշվարկված է համադրելի ցուցանիշների վրա՝ ինչպես ընթացիկ, այնպես էլ համեմատվող տարում պետական բյուջեի եկամուտների կազմում դիտարկելով հիպոտեկի տոկոսագումարների դիմաց եկամտային հարկի վերադարձը, որի գծով հաշվետու ժամանակահատվածում հատկացվել է 32.1 մլրդ դրամ, իսկ նախորդ տարում՝ 24.0 մլրդ դրամ: [↑](#footnote-ref-1)
2. Աղբյուրը՝ Տնտեսական վերլուծությունների բյուրո, https://www.bea.gov/ [↑](#footnote-ref-2)
3. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-3)
4. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-4)
5. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-5)
6. ՌԴ 2024թ. երկրորդ եռամսյակի տնտեսական աճի ցուցանիշը նախնական գնահատական է՝ հիմնված տնտեսական ակտիվության ցուցանիշի վրա: [↑](#footnote-ref-6)
7. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ համար՝ հիմնական վերաֆինանսավորման տոկոսադրույքը, Չինաստանի համար՝ վարկավորման մեկ տարվա տոկոսադրույքը (one-year loan prime rate), ՌԴ համար՝ հիմնական տոկոսադրույքը: [↑](#footnote-ref-7)
8. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-8)
9. Աղբյուրը՝ ՄԱԿ-ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-9)
10. 2024 թվականի ապրիլ ամսին ՀՀ ՎԿ-ն ճշգրտել է արդյունաբերության արտադրանքի ծավալների տվյալները՝ տնտեսական գործունեության տեսակների 24 (հիմնային մետաղների արտադրություն) և 32 (արտադրատեսակների արտադրություն, չներառված ուրիշ խմբավորումներում, այդ թվում՝ ոսկերչական արտադրանքի արտադրություն) ծածկագրերով հատվածների միջև վերադասակարգման միջոցով, ինչով պայմանավորված` վերանայվել են նաև նախորդ երեք ամիսների արդյունաբերության ցուցանիշները: [↑](#footnote-ref-10)
11. Պետք է հաշվի առնել, որ տնտեսական ակտիվության 10.4% աճն իրենից ներկայացնում է թողարկման աճ (իր մեջ ներառում է նաև միջանկյալ սպառման փոփոխության ազդեցությունը): Հաշվի առնելով վերոնշյալ աճը պայմանավորող ենթաճյուղերի ավելացված արժեք ստեղծելու հնարավորությունը՝ տնտեսական աճի ցուցանիշը կարող է էականորեն տարբերվել: [↑](#footnote-ref-11)
12. Ճյուղերի մանրամասն ցուցանիշները ներկայացված են Աղյուսակ 1-ում: [↑](#footnote-ref-12)
13. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-13)
14. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-14)
15. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-15)
16. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-16)
17. Ներմուծման տվյալները ներկայացված են ՍԻՖ գներով: [↑](#footnote-ref-17)
18. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-18)
19. Մանրամասն ցուցանիշները ներկայացված են Աղյուսակ 3-ում: [↑](#footnote-ref-19)
20. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-20)
21. Աճի տեմպը հաշվարկված է համադրելի ցուցանիշների վրա՝ ինչպես ընթացիկ, այնպես էլ համեմատվող տարում պետական բյուջեի եկամուտների և ծախսերի կազմում դիտարկելով հիպոտեկի տոկոսագումարների դիմաց եկամտային հարկի վերադարձը, որի գծով հաշվետու ժամանակահատվածում հատկացվել է 32.09 մլրդ դրամ, իսկ նախորդ տարում՝ 24.0 մլրդ դրամ։ [↑](#footnote-ref-21)
22. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված եկամուտների և ծախսերի ցուցանիշներում կատարվել են անհրաժեշտ ճշգրտումներ՝ արտացոլելու կառավարության կողմից իրականացված այն բոլոր գործառնությունները, որոնք չեն ներառվել ծախսերում, սակայն կարող են ազդեցություն ունեցած լինել ամբողջական պահանջարկի վրա, կամ հակառակը։ [↑](#footnote-ref-22)
23. Աղյուսակներում նպաստումները հաշվարկվել են նախորդ տարվա կշիռների հիման վրա: [↑](#footnote-ref-23)
24. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-24)
25. Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2024 թվականի առաջին կիսամյակի պետական բյուջեի մուտքերի վրա, ներկայացված են առանձին տեղեկանքով՝ [5.Տեղեկանքներ\4.Հարկային օրենսդրության փոփոխություններ.docx](5.Տեղեկանքներ/4.Հարկային%20օրենսդրության%20փոփոխություններ.docx): [↑](#footnote-ref-25)
26. Ներառված են Հայաստանի Հանրապետությունում ամուսնության բացակայության մասին տեղեկանք տալու (23.1 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (36.9 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (395 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (230.7 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-26)
27. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2024\_I կիսամյակ\_վարկ.xls](4.Հավելվածներ/3.%202024_I%20կիսամյակ_վարկ.xls), [4.Հավելվածներ\4. 2024\_I կիսամյակ\_դրամաշնորհ.xls](4.Հավելվածներ/4.%202024_I%20կիսամյակ_դրամաշնորհ.xls): [↑](#footnote-ref-27)
28. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքներում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls),

    [5.Տեղեկանքներ\2.Ծախսեր\_գործառական\_տնտեսագիտական դաս..xls](5.Տեղեկանքներ/2.Ծախսեր_գործառական_տնտեսագիտական%20դաս..xls) [↑](#footnote-ref-28)
29. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2024\_I կիսամյակ\_ամփոփ ըստ ծրագրերի.xls](4.Հավելվածներ/1.%202024_I%20կիսամյակ_ամփոփ%20ըստ%20ծրագրերի.xls),

    [4.Հավելվածներ\2. 2024\_I կիսամյակ\_ պատասխանատու,ծրագիր,միջոցառում.xls](4.Հավելվածներ/2.%202024_I%20կիսամյակ_%20պատասխանատու,ծրագիր,միջոցառում.xls),

    [6.2024\_I կիսամյակ\_արդյունքային\_ ըստ պատասխանատուների.xls](6.2024_I%20կիսամյակ_արդյունքային_%20ըստ%20պատասխանատուների.xls),

    [7.2024\_I կիսամյակ\_արդյունքային\_ ըստ կատարողների.xls](7.2024_I%20կիսամյակ_արդյունքային_%20ըստ%20կատարողների.xls): [↑](#footnote-ref-29)
30. Հաշվի են առնվել ՀՀ ներքին գործերի նախարարության ձևավորման արդյունքում կատարված կառուցվածքային փոփոխությունները, որոշ ծրագրերի և միջոցառումների կատարման պատասխանատուների փոփոխությունները, և 2024թ. ծախսերից նվազեցվել է հիպոտեկային վարկերի վճարված տոկոսների վերադարձի գումարը: [↑](#footnote-ref-30)
31. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-31)
32. Պակասուրդի ֆինանսավորման աղբյուրների մասին մանրամասն տեղեկատվությունը ներկայացված է հետևյալ հավելվածում՝ [4.Հավելվածներ\5. 2024\_I կիսամյակ\_դեֆիցիտ.xls](4.Հավելվածներ/5.%202024_I%20կիսամյակ_դեֆիցիտ.xls), իսկ ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները՝ հետևյալ տեղեկանքում՝ [5.Տեղեկանքներ\3.Դեֆիցիտ\_արդյունքային ցուցանիշներ.xls](5.Տեղեկանքներ/3.Դեֆիցիտ_արդյունքային%20ցուցանիշներ.xls): [↑](#footnote-ref-32)